9.11.2010 B7-0614/2010 RESOLUTSIOONI ETTEPANEK vastavalt kodukorra artiklile 120
Türgile ühinemiseelse abi rahastamisvahendist antava abi lõpetamine
Franz Obermayr
,
Philip Claeys
PE450.435v01-00 B7‑0614/2010 Euroopa Parlamendi resolutsiooni ettepanek Türgile ühinemiseelse abi rahastamisvahendist antava abi lõpetamise kohta
Euroopa Parlament ,
– võttes arvesse 4,84 miljardit eurot, mida Euroopa Liit maksab ajavahemikul 2007–2013 ühinemiseelse finantsabina Türgile;
– võttes arvesse Euroopa Kontrollikoja eriaruannet nr 16/2009, milles sedastatakse, et Türgile makstakse ühinemiseelset finantsabi ilma piisavalt konkreetsete eesmärkide ja tulemuslikkuse näitajateta;
– võttes arvesse ühinemiseelse rahastamisvahendi finantsvahendite väära kasutamise põhjustatud negatiivsete tagajärgede massilist suurenemist,
– võttes arvesse kodukorra artiklit 120,
A. arvestades, et Türgi ei kuulu geograafilisest, religioossest, kultuurilisest ja ajaloolisest vaatepunktist lähtudes Euroopasse;
B. arvestades, et Türgis on tõsiseid probleeme inimõiguste, usu- ja mõttevabaduse, demokraatia ja õigusriigi valdkonnas, mis ei sobi kokku Euroopa väärtustega;
C. arvestades, et Türgi suhtumine sellistesse küsimustesse nagu Põhja-Küprose okupeerimine, armeenlaste genotsiidi tunnistamine või kurdide, kristlaste ja teiste vähemuste kohtlemine ei ole eriti paranenud;
D. arvestades, et suurem osa ELi kodanikest ei poolda Türgi ühinemist Euroopa Liiduga ja ainult vähesed teavad ühinemiseelse abi olemasolust,
1. kutsub komisjoni üles kontrollima Türgile siiani antud raha kasutamist ning seadma tingimused selle kasutamisele;
2. on seisukohal, et EL peaks tulevikus kaotama Türgile ühinemiseelse rahastamisvahendi raames antava rahalise abi;
3. juhib eelkõige tähelepanu asjaolule, et EL peaks korraldama oma kodanikele teavituskampaania, milles avaldatakse, kui palju ja millisel eesmärgil on voolanud ELi raha siiani Türki, kuigi riik ei vasta mitte mingil juhul liitumiskriteeriumitele.
