Resolutsioon ELi suhete kohta Venemaaga pärast Anna Politkovskaja mõrva
Inimõigused
2006-10-25 - 15:32
Parlamendi ühisresolutsioonis mõistavad saadikud Anna Politkovskaja mõrva karmilt hukka ning kutsuvad Venemaa ametiasutusi üles viima läbi sõltumatut ja tõhusat juurdlust.
Parlament rõhutab, et uue partnerlus- ja koostöölepingu läbirääkimistel tuleb Venemaalt tungivalt nõuda ajakirjandusvabaduse kaitsmist ja sõltumatu ajakirjanduse austamist Euroopa standardite kohaselt, ja et demokraatia, inimõigused ja sõnavabadus peavad olema mis tahes tulevase lepingu keskmes koos selge rakendusmehhanismiga.
Parlament avaldab resolutsioonis tunnustust Anna Politkovskaja tööle ja saavutustele – nad märgivad, et " Politkovskaja oli väga lugupeetud uuriv ajakirjanik, keda peeti Venemaa ausa ajakirjanduse sümboliks, kes sai rohkesti autasusid, muu hulgas Olof Palme autasu, astus julgelt välja inimelu ja -väärikuse kaitseks ning paljastas inimsusevastaste kuritegude eri vorme, eriti Tšetšeenias, ja andis neist erapooletu ülevaate ".
Saadikud avaldavad kaastunnet Anna Politkovskaja perekonnale ja sõpradele ning tema kolleegidele ajakirjanduses ja inimõigusliikumises, ning mõistavad Anna Politkovskaja mõrva karmilt hukka.
Saadikud on seisukohal, et " kõik demokraatlikud institutsioonid, sh Euroopa Parlament, peaksid täitma oma moraalset kohustust mõista sellised kuriteod viivitamatult hukka, näidates üles kindlat tahet kaitsta inimõigusi, olenemata poliitilisest olukorrast ".
Venemaa ametiasutusi kutsutakse üles viima läbi sõltumatut ja tõhusat juurdlust, et leida selle argpüksliku kuriteo eest vastutavad isikud ja neid karistada ning ELil ja Euroopa Nõukogul palutakse seda juurdlust teraselt jälgida.
Resolutsioonis märgitakse, et " poliitiliste vastaste tapmine on muutunud Venemaa poliitilisel areenil murettekitavaks nähtuseks ", et " ajakirjanike tapmiste juurdlused on olnud ebapiisavad ja enamikul juhtudel pole tapjaid paljastatud " ning et " Piirideta Ajakirjanike ja Ajakirjanike Kaitse Komitee hinnangul on ajakirjanike tapmiste arv Venemaal üks maailma suurimaid ".
Saadikud väljendavad ka sügavat muret sõltumatute ajakirjanike ja teiste Venemaa praegust valitsust kritiseerivate isikute sageneva ähvardamise, tagakiusamise ja tapmise üle ning nad märgivad, et ajakirjandusvabadus, sõltumatute ajakirjanike tõhus kaitsmine ning inimõigusorganisatsioonide töö igakülgne toetamine on riigi demokraatliku arengu üks põhielemente.
Resolutsioonis öeldakse, et ELi-Venemaa partnerlus- ja koostöölepingus on seatud eesmärgiks demokraatia ja poliitiliste vabaduste kindlustamine Venemaa Föderatsioonis.
Saadikud leiavad ka, et on ainult üks võimalus näidata üles tõelist austust Anna Politkovskaja kirgliku pühendumuse vastu tõele, õiglusele ja inimväärikusele – tuleb teha ühiseid jõupingutusi, et teostada Anna Politkovskaja unistus demokraatlikust Venemaast, mis austab täielikult oma kodanike õigusi ja vabadusi.
Venemaa ametiasutusi kutsutakse üles võitlema aktiivselt sõltumatute ajakirjanike ja inimõiguslaste ähvardamise vastu ning kaitsma igakülgselt sõltumatuid ajakirjanikke, kes paljastavad oma riigis raskeid ebaõigluse juhtumeid, ning inimõigusorganisatsioone ja nende esindajaid, kes kaitsevad inimõiguste rikkumise ohvreid.
Komisjonil ja ELi liikmesriikidel palutakse asuda Venemaa Föderatsiooniga peetavatel uue partnerlus- ja koostöölepingu läbirääkimistel põhimõttelisele ja järjekindlale seisukohale ning nõuda tungivalt ajakirjandusvabaduse kaitsmist ja sõltumatu ajakirjanduse austamist Euroopa standardite kohaselt.
Saadikud nõuavad, et nõukogu mõtleks tõsiselt järele edaspidiste suhete üle Venemaa Föderatsiooniga ning arutaks seda teemat Euroopa Parlamendi ja kodanikuühiskonnaga, et seada demokraatia, inimõigused ja sõnavabadus mis tahes tulevase lepingu keskmesse ning luua selge mehhanism lepingu kõikide sätete rakendamiseks.
Saadikud nõuavad ELi ja Venemaa inimõiguste alase dialoogi tihendamist, eesmärgiga tugevdada seda valdkonda lähitulevikus arutlusele tulevas uues partnerlus- ja koostöölepingus.
Resolutsioonis väljendatakse sügavat muret ka tõsiasja üle, et uue kodanikuühiskonna organisatsioone käsitleva seaduse tõttu on rohkem kui 90% Venemaa valitsusväliseid organisatsioone olnud sunnitud tegevuse lõpetama.
Parlament nõuab tungivalt, et Venemaa ametiasutused kiirendaksid registreerimismenetlusi ning lubaksid organisatsioonidel vahepeal tegevust jätkata, kuni nende avaldused on nõuetekohaselt käsitletud ja registrisse kantud.
Venemaa valitsusel palutakse mitte kasutada uue seaduse eeskirjade ähmasust ettekäändena, et vaigistada kodanikuühiskonna kriitilised hääled.
Hääletus: 25.10.2006
20061020IPR11905 Euroopa Parlamendi resolutsiooni leiate alates 26. oktoobrist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
