Suuliselt vastatav küsimus O-000212/2011
nõukogule
Kodukorra artikkel 115
Michèle Striffler
Arengukomisjon i nimel Teema: Euroopa Liidu biomassipoliitika ja selle mõju arengule
Aprillis 2009 võttis Euroopa Liidu Nõukogu vastu direktiivi, millega kehtestatakse taastuvatest energiaallikatest toodetava energia kasutamise edendamise üldine ELi raamistik (direktiiv 2009/28/EÜ).
Nimetatud õigusakti eesmärk on saavutada 2020. aastaks taastuvatest energiaallikatest toodetud energia 20% osakaal ELi energia lõpptarbimisest ja kõikides liikmesriikides 10% taastuvenergia osakaal transpordis kasutatava energia tarbimisest.
Kuigi direktiivis soovitakse oluliselt suurendada biomassi tootmist ja kasutamist energia tootmises, kehtestades nõude kahekordistada selle osakaalu 2020. aastaks, puudub tõhus raamistik, mis tagaks biomassi tootmise ja biomassist energia tootmise jätkusuutlikul viisil.
Lisaks võib puidul põhinev biomass mõjuda kahjulikult arenguriikide metsadele, sest see võib põhjustada looduslike metsade, märgalade jne muutmise biokütuse tooraine kasvukohaks.
Milliseid meetmeid kavatseb nõukogu võtta, et tagada, et biomassi kasutatakse energia tootmiseks jätkusuutlikult ja et selle puhul järgitakse metsade säästva majandamise põhimõtet nii ELis kui väljaspool?
Kuidas võetakse ELi biomassipoliitikas arvesse kohustusi, mis komisjon on heaks kiitnud kahepoolsete vabatahtlike partnerluslepingute raames, mis käsitlevad metsaõigusnormide täitmise järelevalvet, metsahaldust ja puidukaubandust, kliimamuutuse valdkonnas metsade raadamisest ja metsa seisundi halvenemisest tulenevate heitkoguste vähendamise kavade raames ja bioloogilist mitmekesisust arengukoostöös käsitleva Nagoya deklaratsiooni raames?
Kuidas kavatseb nõukogu tagada ühtse poliitika, millega kaitstakse metsi ja suurendatakse nende vastupidavust kliimamuutusele, töötades välja kriteeriumid, millega hoitaks ära negatiivne kliima-, keskkonna- ja sotsiaalne mõju, mida tekitab biomassi tootmine energia saamiseks?
Kas nõukogul on teavet selle kohta, kui palju biomassi on energia tootmiseks juba imporditud ja millistest piirkondadest hakatakse seda tulevikus importima?
