SUULINE KÜSIMUS H-0433/09
Küsimuste tunniks osaistungjärgul - detsember 2009
vastavalt kodukorra artiklile 116
esitaja:
Frank Vanhecke
Euroopa Komisjonile
Teema: Türgi ja Sudaan
Sudaani president Omar al-Baschir olevat viibinud Istanbulis 9. novembril 2009 alanud Islami Konverentsi Organisatsiooni (OIC) kohtumisel.
Rahvusvaheline Kriminaalkohus on andnud välja rahvusvahelise vahistamismääruse, mille kohaselt süüdistatakse al-Baschiri sõjakuritegude ja inimsusevastaste kuritegude toimepanemises Darfuris.
Oma resolutsioonis nr 1593 kutsus ÜRO Julgeolekunõukogu, kuhu kuulub ajavahemikus 2009–2011 mittealalise liikmena ka Türgi, kõiki riike üles Rahvusvahelise Kriminaalkohtuga koostööd tegema.
Türgi ei ole Rahvusvahelise Kriminaalkohtu Rooma statuudi osaline, küll aga kõik ELi liikmesriigid.
Kui Omar al-Baschir tõepoolest Istanbulis viibis ja teda seal ei vahistatud, siis millise hinnangu annab komisjon sellega seoses Türgi poliitikale, võttes arvesse ELi välispoliitilisi eesmärke inimõiguste valdkonnas?
Kuidas mõjutab see ühinemisläbirääkimiste kulgu?
