ELi tervishoiustrateegia 2008-2013 - rohkem ennetustööd
Rahvatervis
2008-10-09 - 12:30
Täiskogul vastu võetud raport on vastuseks Euroopa Komisjoni tervishoiustrateegiale „Üheskoos tervise nimel: ELi strateegiline lähenemine aastateks 2008–2013”.
Saadikud teevad raportis omapoolseid soovitusi strateegia tõhustamiseks.
Raporti poolt hääletas 554, vastu 23 ja erapooletuks jäi 21 saadikut.
Parlament käsitleb tervishoiustrateegiat Alojz PETERLE (EPP-ED, SI) raportis.
Saadikud märgivad, et liikmesriikide vahel ja sees eksisteerivad tervishoius suured ebavõrdsused.
Näiteks on vähktõve puhul ellujäämismäärade erinevus uute ja vanade liikmesriikide vahel väga suur.
Lisaks on EUROSTATi andmete kohaselt naiste keskmise oodatava eluea erinevus sünnihetkel eri liikmesriikides 9 aastat, meeste puhul on see erinevus 13 aastat ning imikute suremus erineb 6 korda.
Saadikud märgivad, et EL peab selles valdkonnas tugevdama meetmeid ebavõrdsuse vähendamiseks.
Raportis tuuakse esile, et "tervise" mõiste hõlmab täielikku füüsilise, vaimse ja sotsiaalse heaolu seisundit ega tähenda üksnes haiguste või vaevuste puudumist.
Tervislik eluviis hõlmab saadikute sõnul "head vaimset ja füüsilist tervist" ning lisaks tervislikule toitumisele, uimastite kuritarvitamise puudumisele ja piisavale kehalisele aktiivsusele tuleb tähelepanu pöörata ka psühhosotsiaalse mõõtmele ehk töö ja pereelu peavad olema tasakaalus.
Haiguste ennetamine ja sõelumisprogrammid
Parlamendiliikmed leiavad, et olulisel määral tuleks suurendada jõupingutusi haiguste ennetamiseks ja tuleks organiseerida rohkem vaktsineerimiskampaaniaid.
Euroopa Komisjon peaks saadikute arvates töötama välja ulatusliku ennetusmeetmete kava terveks 5-aastaseks ajavahemikuks.
Raportis rõhutatakse ka hästi korraldatud, ulatuslike ja tõhusate sõelumisprogrammide tähtsust, sest need hõlbustaksid haiguse varajast avastamist ja kiiret ravi, vähendades seeläbi sellega seotud suremust ja haigestumust.
Resistentsus antibiootikumide suhtes
Raportis selgitatakse, et resistentsus antibiootikumide suhtes suureneb, kusjuures resistentsuse tase ELi lõikes on erinev tulenevalt erinevatest lähenemisviisidest antibiootikumide kasutamisele ja kontrollile (antibiootikumide tarbimine on mõnedes liikmesriikides 3–4 korda suurem kui teistes liikmesriikides).
Parlamendiliikmed nõuavad seetõttu tõhusaid meetmeid võitluseks resistentsusega antibiootikumide suhtes, sealhulgas meetmeid muutmaks antibiootikumid vaid retseptiravimiteks, suuniseid antibiootikumide väljakirjutamise vähendamiseks, et piirata see juhtumitega, mille puhul antibiootikumide kasutamine on tõepoolest vajalik, jõupingutusi markeri testide täiustamiseks, et ergutada antibiootikumide ettevaatlikumat kasutust.
Eesti saadiku sõnavõtt
Siiri OVIIR (ALDE, EE) ütles: "Tervis on iga inimese jaoks üks kõige kallimaid varasid.
21. sajandi Euroopa Liidu tervishoiustrateegia peab tagama üle kogu Euroopa kõigile ühistel alustel kättesaadava kõrgetasemelise tervise kaitse.
Kahjuks on tänased liikmesriikide vahelised tervishoiusüsteemid märgatavalt erinevad ning üle Euroopa ei ole tagatud kodanikele ühiseid ja tõhusaid tervishoiumeetmeid.
Mul on heameel tervitada EK tervishoiustrateegiat käsitleva valge raamatu välja töötamist, kuid leian nagu ka raportöör, et valges raamatus ei püstitata konkreetseid kvantifitseeritavaid ja mõõdetavaid eesmärke, mille saavutamine võiks anda ja peaks andma käegakatsutavaid tulemusi.
Tervishoid vajab tõhusat poliitika toetust kõigis valdkondandes ja kõigil tasanditel.
Siit ka minu üleskutse komisjonile, et tulevikus lõimitaks tervishoiuküsimused kõikidesse EÜ poliitikavaldkondadesse ning seejuures ei unustataks tugevdamast tervishoiupoliitikas ka soolist süvalaiendamist.
Alojz PETERLE (EPP-ED, SI)
Dokument: A6-0350/2008
Menetlus: Omaalgatuslik raport
Arutelu: 09.10.2008
Hääletus: 09.10.2008
20081009IPR39072 Euroopa Parlamendi resolutsiooni leiate alates 10. oktoobrist siit
ET
1
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
