3.2.2010 B7-0075/2010 RESOLUTSIOONI ETTEPANEK liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Haiti maavärin
Véronique De Keyser
,
Thijs Berman
,
Linda McAvan
,
Enrique Guerrero Salom
,
Patrice Tirolien
,
Michael Cashman
,
Georgios Stavrakakis
fraktsiooni S&D nimel
PE432.928v01-00 B7‑0075/2010 Euroopa Parlamendi resolutsioon Haiti maavärina kohta
Euroopa Parlament ,
– võttes arvesse 25. jaanuaril 2010. aastal Montrealis toimunud ettevalmistava ministrite konverentsi järeldusi;
– võttes arvesse 19. jaanuaril 2010 kõrge esindaja pr Ashtoni osalusel toimunud Euroopa Parlamendi arutelu Haiti hiljutise maavärina teemal;
– võttes arvesse 18. jaanuaril 2010. aastal Brüsselis toimunud välisasjade nõukogu erakorralise kohtumise järeldusi;
– võttes arvesse kodukorra artikli 110 lõiget 2,
A. arvestades, et 12. jaanuaril tabas Haitit maavärin, mille tugevuseks mõõdeti Richteri skaalal 7,3 magnituudi, ning sellele järgnesid mitmed tugevad järeltõuked, mis põhjustasid katastroofilisi purustusi Port-au-Prince’is, Jacmelis ja muudes piirkonna asulates;
B. arvestades, et teadete kohaselt hukkus kuni 150 000 inimest, 200 000 sai vigastada ja otsest kahju kannatab üle 3 miljoni inimese;
C. arvestades, et ÜRO Humanitaarasjade Koordinatsiooni Büroo (OCHA) teatel vajavad kogu riigis kuni miljon inimest peavarju ja kuni 500 000 inimest on riigisiseselt ümber asustatud;
D. arvestades, et Haiti valitsuse hinnangul on 235 000 inimest Port-au-Prince’ist lahkunud ja eeldatavasti lahkub linnadest kuni miljon inimest maapiirkondadesse, millega avaldatakse juba niigi haavatavatele kogukondadele lisasurvet;
E. arvestades, et enne maavärinat oli pidevas toiduainetepuuduses ligikaudu 1,8 miljonit inimest, ja seda riigis, kus peaaegu 60% elanikkonnast elab maapiirkondades ja 70% peab toime tulema vähem kui 2 dollariga päevas;
F. arvestades, et komisjon on nõustunud andma 137 miljonit eurot lühiajaliste vajaduste katmiseks ja vähemalt 200 miljonit eurot keskmise pikkusega ja pikaks ajaks ning liikmesriigid annavad täiendavalt 92 miljonit eurot;
G. arvestades, et 24 Euroopa riiki annavad Haitile abi ELi kodanikukaitse mehhanismi kaudu ja 350 politseiniku näol, kes täiendavad MINUSTAHi politseijõudude suutlikkust, samuti insenerialaste ekspertteadmiste ja varustuse ning merelogistika alase abi näol;
H. arvestades, et Haitit koormab 890 miljoni dollari suurune välisvõlg, vaatamata asjaolule, et 2009. aasta juulis leppis rahvusvaheline üldsus kokku Haiti võlast kuni 2004. aastani kogunenud 1,2 miljardi dollari suuruse osa tühistamises,
1. avaldab siirast kaastunnet seoses paljude inimeste hukkumise ja maavärina suure laastamistööga ning väljendab solidaarsust haitilastega, teistest rahvusest inimestega ning rahvusvaheliste organisatsioonide, sh ÜRO ja Euroopa Komisjoni töötajatega;
2. tunnustab Haiti ametivõimude ja kodanikuühiskonna, samuti ÜRO, valitsusväliste organisatsioonide ja muude kahepoolsete abiandjate pingutusi Haiti elanikele abi toimetamisel;
3. nõuab tungivalt, et ELi prioriteediks peab olema linna otsingu- ja päästemeeskondade saatmine, sealhulgas sõjaliste jõudude ja tsiviilehituse ekspertide saatmine, keskendudes esmaabi, veevarustuse ja kanalisatsiooni, meditsiinirajatiste, peavarju, logistika, sidepidamisvõimaluste ja toiduga varustatuse tagamisele; palub kõigil liikmesriikidel olla valmis, et täita ÜRO üleskutset anda täiendavat abi;
4. väljendab sügavat muret haavatavate rühmade, eriti naiste ja laste eest hoolitsemise pärast; palub, et EL teeks kõik mis võimalik, kasutades kõiki olemasolevaid vahendeid, et kanda hoolt orbude, saatjata ja vanematest lahutatud laste eest ning hoida ära nende asjakohatut või ebaseaduslikku äraviimist Haitilt; nõuab ELi poolseid pingutusi, et panna tööle ajutised koolid ja pakkuda kiiremas korras lastele nõustamist;
5. kutsub ELi kõrget esindajat üles tegema kindlaks liikmesriikide panused, lähtudes ÜRO poolt kindlaks tehtud lisatoetuse vajadustest transpordi, humanitaarabi kättetoimetamise ja MINUSTAHi abistamise valdkonnas; tunneb kõnealuses kontekstis heameelt ELi kõrge esindaja ettepaneku üle luua Brüsselisse koordineerimisüksus (EUCO Haiti), mille eemärk on hõlbustada ennetavaid Euroopa-poolseid meetmeid sõjaväe- ja julgeolekuküsimustes;
6. kiidab heaks komisjoni võetud esialgse kohustuse anda 30 miljonit eurot humanitaarabi; tunneb siiski muret selle pärast, et OCHA väljakuulutatud hädaabipalve summas 575 miljonit dollarit on ikka veel ainult 47% ulatuses annetustega kaetud; rõhutab, et sellisel rahastamisel on otsustav roll tegevuse jätkamisel pikas perspektiivis; kutsub komisjoni ja kõiki liikmesriike üles võetud kohustusi täielikult täitma;
7. nõuab tungivalt, et kõik liikmesriigid täidaksid oma 2009. aastal võetud kohustust tühistada Haiti rahvusvaheline võlg, sealhulgas pärast 2004. aastat kogunenud võlg; rõhutab, et maavärinajärgset hädaabi tuleks anda annetuste, mitte võlgu tekitavate laenude kujul;
8. maailma toiduabi programmi parimatest pingutustest hoolimata on sügavalt mures toidupuuduse pärast; kutsub seetõttu kõiki liikmesriike üles täiendavalt abistama maailma toiduabi programmi sõjaväe või muude valmistoidu varudega;
9. väljendab heameelt asjaolu üle, et rahvusvaheline üldsus on praeguseks annetanud ligikaudu 40 000 telki; kuid kutsub siiski liikmesriike üles seda numbrit märkimisväärselt suurendama, et pakkuda viivitamata peavarju hinnanguliselt 1 miljonile kodu kaotanud inimesele;
10. palub komisjonil pakkuda Haiti ametivõimudele ja UNDP-le viivitamata logistilist abi laagrite püstitamisel riigisiseselt ümber asustatud inimestele, pöörates eritähelepanu arstiabile ja sanitaarsüsteemidele;
11. väljendab muret seoses sellega, et enne lähenevat orkaanihooaega tuleb viivitamata vahepealseks ja üleminekuperioodiks peavarju pakkuda suurele hulgale inimestele; kutsub liikmesriike ja erasektorit üles toetama selliste peavarjude ehitamist;
12. kordab ÜRO üleskutset, mille esitas peasekretäri asetäitja humanitaarküsimustes, saata masinaid kütuse transpordiks; kutsub liikmesriike üles andma täiendavat abi, et transportida varustust ajutistesse laagritesse, jaotuspunktidesse ning ümberkaudsetesse linnadesse ja küladesse;
13. rõhutab abi jagavate konvoide piisava turvalisuse tagamise tähtsust, et kindlustada toidu jagamine õiglaselt ja rahumeelselt, eelkõige nõrkadele ja suurimas puuduses olijatele; väljendab seetõttu heameelt nõukogu otsuse üle saata 350 sõjaväepolitseinikku operatsiooni abistama ja ootele, kui abi peaks tarvis olema;
14. toetab jõupingutusi soolise võrdõiguslikkusega seotud aspektide süvalaiendamiseks abi- ja taastamispüüdlustes, pöörates eritähelepanu lesestunutele ja 37 000 rasedale naisele, kellest vähemalt 1500 vajavad erihooldust;
15. toetab ELi pingutusi hoogustada toiduainete tootmist kohapeal, taastades kahjustatud infrastruktuuri ja muutes vajalikud materjalid (seemned, väetised ja tööriistad) kättesaadavaks väiketalupidajatele – eelkõige pidades silmas märtsis algavat kevadist külvihooaega, mis moodustab riigi toiduainete tootmisest 60%;
16. palub, et komisjon teeks kõik mis võimalik, et toetada nn sularaha-töö-eest-programme, mis on olulised sularaha kogukonda viimise seisukohalt, ja abistada pangandussüsteemi ülesehitamist; rõhutab, et ülesehitustöid tuleb teha haitilastega konsulteerides ja neid kaasates;
17. tunneb kergendust, et Haitile saabuvate lendude viibimise probleem on lahenemas, ja usub, et operatsiooni koordineerivad ÜRO eksperdid ja USA lennujuhtimise spetsialistid käsitlevad humanitaarabilende prioriteetsetena;
18. rõhutab, et vaja on pikaajalisi investeeringuid maavärinale vastupidavate hoonete ehitamisse ja põhilisse infrastruktuuri, näiteks veevarustus, teed ja elektriühendus, mis puudus või oli suuresti ebapiisav enne maavärinat, mis oluliselt raskendab looduskatastroofide mõju;
19. nõuab rahvusvahelise konverentsi korraldamist ja katastroofijärgsete vajaduste koordineeritud hindamist koos ÜRO ja Maailmapangaga, et selgitada välja ülesehitusega seotud pikaajalised vajadused pärast hädaabioperatsioonide lõppemist;
20. nõuab ELilt tungivalt Haiti ametivõimudega koostöö tegemist, et panna paika katastroofide vältimise ja kriisiohjesuutlikkuse kava pikas perspektiivis; rõhutab, et ülesehitustööde aluseks peavad olema riiklikud prioriteedid, samal ajal järgides abi tulemuslikkuse põhimõtteid ja pakkudes toetust Haiti institutsioonidele, võimaldamaks neil tulemuslikult tegutseda;
21. kordab nõukogu eesistuja üleskutset luua ELi kiirreageerimisrühm; nõuab tungivalt, et komisjon kaaluks mehhanismi loomist ELi tsiviil- ja sõjaliste ressursside sujuvamaks muutmiseks humanitaarkatastroofidega toimetulekuks;
22. teeb presidendile ülesandeks edastada käesolev resolutsioon ELi kõrgele esindajale, Euroopa Komisjoni presidendile, Haiti presidendile ja valitsusele, ÜRO peasekretäri asetäitjale humanitaarküsimustes ja hädaabi koordinaatorile ning liikmesriikide valitsustele.
