7.4.2010 B7-0230/2010 RESOLUTSIOONI ETTEPANEK vastavalt kodukorra artiklile 120
Pinnase mitmekesisuse kaitsmine
Daciana Octavia Sârbu
,
Cătălin Sorin Ivan
PE439.729v01-00 B7‑0230/2010 Euroopa Parlamendi resolutsiooni ettepanek pinnase mitmekesisuse kaitsmise kohta
Euroopa Parlament ,
– võttes arvesse ettepanekut võtta vastu Euroopa Parlamendi ja nõukogu direktiiv, millega luuakse mullakaitse raamistik ja muudetakse direktiivi 2004/35/EÜ ( KOM(2006)0232 );
– võttes arvesse Euroopa Ülemkogu 15. märtsi 2010. aasta järeldusi bioloogilise mitmekesisuse kohta pärast 2010. aastat;
– võttes arvesse kodukorra artiklit 120,
A. arvestades, et pinnase bioloogiline mitmekesisus võimaldab sel teostada inimkonna jaoks hindamatu väärtusega olulisi „ökoteenuseid”, nagu toidu ja veega varustamine, vee puhastamine, haigusetekitajate eemaldamine, kliima reguleerimine, kaitse üleujutuste ja maalihete eest ning süsinikdioksiidi säilitamine;
B. arvestades, et sobimatud põllumajandus- ja niisutustavad, raadamine ja linnastumine ähvardavad jätkuvalt ja üha enam pinnase bioloogilist mitmekesisust;
C. arvestades, et pinnase bioloogilise mitmekesisuse konkreetsed kaitsemeetmed peaksid täiendama poliitikat muudes olulistes valdkondades, sealhulgas taime- ja loomaliikide bioloogilise mitmekesisuse, vee kvaliteedi, kliimamuutuse, säästva põllumajanduse ning loodusõnnetuste ennetamise valdkonnas,
1. kutsub liikmesriike üles rakendama meetmeid pinnase bioloogilise mitmekesisuse kaitsmiseks ning osalema konstruktiivselt ja kiiresti nõukogus pinnase kaitsmise üle toimuvatel läbirääkimistel;
2. palub komisjonil tagada, et 2020. aasta bioloogilise mitmekesisuse alaste eesmärkide saavutamiseks töötatakse välja ühtne bioloogilise mitmekesisuse strateegia, milles võetakse täielikult arvesse pinnase bioloogilise mitmekesisuse otsustavat tähtsust ökosüsteemides.
