11.10.2011 B7-0536/2011 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Ettevalmistused Euroopa Ülemkogu 23. oktoobri 2011. aasta kohtumiseks
Lothar Bisky
fraktsiooni GUE/NGL nimel
PE472.721v01-00 B7‑0536/2011 Euroopa Parlamendi resolutsioon ettevalmistuste kohta Euroopa Ülemkogu 23. oktoobri 2011. aasta kohtumiseks
Euroopa Parlament ,
– võttes arvesse kodukorra artikli 110 lõiget 2,
A. arvestades, et EL on praegu läbimas sügavaimat kriisi oma rajamisest saadik; arvestades, et poliitika, mis paneb inimesed tasuma pankade ja sidusrühmade päästmise eest, on toonud kaasa tõsise legitiimsuse kriisi ELis;
B. arvestades avalikkuse suurt ja üha kasvavat vastuseisu ELi poliitikale, mis väljendub massimeeleavaldustes, üldstreikides ja muudes vastupanuvormides; arvestades, et meeleavaldustes osalejad Hispaanias, Kreekas ja kogu Euroopas nõuavad poliitika põhjalikku muutmist;
1. palub Euroopa Ülemkogu mitte enam ignoreerida ELi finantskriisi vastu võitlemise poliitika vastaseid massimeeleavaldusi Euroopas; rõhutab, et rahvad võtavad omaks ainult sellise Euroopa Liidu, kes tegutseb oma kodanike huvides ning astub vastu finantsturgude diktaadile; avaldab muret, et kui ELi praegust poliitikasuunda jätkatakse, võivad selle tulemusel tugevamaks muutuda demokraatiavastased natsionalistlikud jõud;
2. väljendab vastuseisu ELi majanduse juhtimise põhimõtetele ja normidele, mis ei kajasta adekvaatselt sügavat tasakaalu puudust ELis; kritiseerib asjaolu, et nende ettepanekutega soovitakse karmistada oma maine kaotanud stabiilsuse ja majanduskasvu pakti ennetavaid ja korrigeerivaid vahendeid, mis võib viia paljude liikmesriikide majanduse sügavasse langusse ja tuua enamiku Euroopa riikide majandusele kaasa ülimalt negatiivseid tagajärgi; palub tühistada stabiilsuse ja majanduskasvu pakti ning luua samas tööhõive ja majanduskasvu pakt, mis edendaks avaliku sektori investeeringuid ning jõukuse õiglast ümberjaotamist;
3. teeb presidendile ülesandeks edastada käesolev resolutsioon Euroopa Ülemkogule, komisjonile ning liikmesriikide parlamentidele.
