SUULINE KÜSIMUS ARUTELUGA O-0006/07
vastavalt kodukorra artiklile 108
esitaja:
Giusto Catania
,
Søren Bo Søndergaard
,
Kartika Tamara Liotard
,
Sylvia-Yvonne Kaufmann
,
Eva-Britt Svensson
,
Mary Lou McDonald
ja
Adamos Adamou
GUE/NGL fraktsiooni nimel
Euroopa Komisjonile
Teema: ELi piirangud vedelikele, mida reisijad tohivad lennukisse viia
Komisjon on vastu võtnud määruse (EÜ) nr 1448/2006 lennundusjulgestuse kohta, mis sisaldab salajast lisa piirangute kohta vedelike suhtes, mida reisijatel lubatakse käsipagasis lennukisse viia.
Kas komisjon võiks selgitada ja põhjendada, miks kõnealuse, üksikisikule siduvaid kohustusi paneva lisa sisu saladuses hoitakse, rikkudes õigusaktide avalikkuse demokraatlikku põhimõtet?
Milliseid sanktsioone rakendatakse kõnealuste eeskirjade täitmisest keeldumise või nende rikkumise korral?
Kuidas kavatsetakse vältida puhast omavoli salajase eeskirja ja selle erandite praktilisel rakendamisel?
Kuidas saab inimene sündmuskohal või hiljem otsust või sanktsiooni vaidlustada ja õiguskaitsevahendeid otsida, kui antud norm on salajane?
Millega kõnealust meedet õigustatakse?
Miks ja millisel alusel tegi komisjon ettepaneku niisuguse meetme vastuvõtmiseks, milliseid ekspertteadmisi ta enne otsuse langetamist kogus ja kas meetme proportsionaalsust, vajalikkust ning tõhusust nii kodanike õiguste kui ka julgeoleku seisukohast on kontrollitud?
Miks ei ole meetme rakendamist ühtlustatud ega antud kaalutlusõigust selle üle liikmesriikidele, lennujaamade valdajatele ja turvateenistustele?
Kas Euroopa Komisjon kavatseb hinnata kõnealuse meetme praktilisi tagajärgi üksikisikutele ja nende õigustele, samuti lennuväljateenistuste juhtkondadele (pagasi kontroll, ümberistumisega lennud jne) ning avalikkust ja Euroopa Parlamenti hindamise tulemustest teavitada?
Kas leidub isikute kategooriaid, kaasa arvatud kommertslendudel, keda võidakse kõnealuste eeskirjade täitmisest vabastada?
Kas komisjon kavatseb meetme uuesti läbi vaadata, et selle rakendamise kogemustest õppida ja käsitleda ülalnimetatud küsimusi, samuti ELi territooriumilt läbi reisivatele isikutele kuuluvate esemete arestimise probleemi?
Kui jah, siis millal?
Kas komisjon nõustub sellega, et kohaldatav komiteemenetlus ei võimalda nõuetekohast parlamentaarset ja kohtulikku kontrolli ning seega rikutakse demokraatlikke põhimõtteid ja Euroopa standardeid?
Milliseid ettepanekuid on komisjonil selliste tõsiste puuduste ületamiseks?
ELT L 271, 30.9.2006, lk.
31.
