Euroopa Liit peab aitama rasvumise vastu võidelda
Rahvatervis
2007-02-01 - 13:18
Parlament tõdeb vastu võetud raportis, et viimase 30 aasta jooksul on rasvumise all kannatavate inimeste arv Euroopa Liidus märkimisväärselt kasvanud ja et nüüdseks on ligikaudu 27% Euroopa meestest ja 38% naistest ülekaalulised või rasvunud.
Saadikud märgivad, et rasvumisega kaasnevad tõsised terviseriskid ja nõuavad, et rasvumisvastane võitlus paremate toitumisharjumuste ja sportimise abil oleks üks ELi ja liikmesriikide poliitilisi prioriteete.
Frédérique RIES i (ALDE, BE) omaalgatusliku raporti poolt hääletas 620, vastu 24 ja erapooletuks jäi 14 saadikut.
Raportis märgitakse, et ülekaalulisus on Euroopa Liidus laialt levinud ning et selle esinemine sageneb üha.
Rasvumisega kaasnevad ka tõsised terviseriskid ning ülekaalulisusega seotud haigustega võitlemiseks kulub praegu juba 4–7% liikmesriikide tervishoiukulutustest.
Seejuures ei ole ülekaalulisus ainult täiskasvanute probleem - rohkem kui viis miljonit last ELi 25 liikmesriigis on rasvunud ja igal aastal lisandub ligi 300 000 uut juhtumit.
Raportöör rõhutab seetõttu, et rasvumisega tuleb lisaks liikmesriikidele võidelda ka liidu tasandil, ehkki haridus ja sport on valdkonnad, mille eest eelkõige vastutavad liikmesriigid või piirkonnad.
Abinõud
Liikmesriikidel soovitatakse tunnistada rasvumine krooniliseks haiguseks , et vältida rasvunud inimeste häbimärgistamist ja diskrimineerimist ning tagada, et neil oleks riikliku tervishoiusüsteemi raames juurdepääs asjakohasele ravile.
Lisaks on tarbijaid vaja teavitada alates lapsepõlvest , sest lapsepõlv on paljude toitumisharjumuste väljakujunemise aeg.
Saadikud leiavad, et tervishoiutöötajatel on oluline roll tasakaalustatud toitumise ja korrapärase kehalise aktiivsuse tervisele kasulikkuse propageerimisel ning ohtude kindlakstegemisel.
Nad märgivad ka, et kuna lapsed veedavad suurema osa ajast koolis, peavad koolisööklad kaasa aitama laste maitse-eelistuste kujunemisele, andes toiduvalmistamise põhioskusi ja toidualaseid teadmisi.
Liikmesriike kutsutakse seetõttu üles tagama koolidele toitlustamiseks piisavalt rahalisi vahendeid, et võimaldada neil pakkuda värskelt valmistatud eineid, mis on eelistatavalt pärit mahe- või regionaalpõllumajandusest, ning soodustada tervislike toitumisharjumuste kujunemist alates varasest lapsepõlvest.
Saadikud leiavad, et kui keskkoolides on lubatud kasutada müügiautomaate, peab nendes müüdav vastama tervisliku toitumise reeglitele.
Samuti tuleb koolides edendada kehalist tegevust ning tervislikku eluviisi ja sellega seoses tuleb takistada ELi koolides kehalisele kasvatusele eraldatud aja vähenemist.
Lisaks tuleks koolide asukoha planeerimisel kaaluda tervisliku ja aktiivse elustiili edendamist, et tuua neid lähemale kogukondadele, mida nad teenindavad, võimaldades nõnda lastel jalgsi või jalgrattaga kooli minna, selle asemel, et autos või bussis istuda.
Muud
Saadikud mõistavad hukka spetsiaalselt lastele suunatud toiduainete telereklaamikampaaniate sageduse ja pealetükkivuse ja rõhutavad, et sellised äritavad ei soodusta tervisliku toitumise harjumusi ning neid tuleks seetõttu piirideta televisiooni direktiivi läbivaatamise teel ELi tasandil reguleerida.
Saadikud tunnevad samuti tõsist muret puu- ja juurviljade tarbimise vähenemise pärast Euroopas kuna need tooted on kallid ning nende tõelise väärtuse kohta toiduvalikus jagatakse liiga vähe teavet.
Nad rõhutavad ka puu- ja juurviljade ühtse turukorralduse ümberkujundamise vajadust, mille üheks eesmärgiks oleks puu- ja juurviljade tarbimise suurendamine.
Seejuures peavad nad eelistatavaks soodustuste poliitikat (hindade langetamine, maksusoodustused ja muud tüüpi toetused), selle asemel, et maksustada kõrge rasvasisaldusega tooteid.
Saadikud hoiatavad samas siiski liigse innukuse eest rasvumisvastases kampaanias ja avaldavad arvamust, et lastele ja noortele, kes on eakaaslaste survele vastuvõtlikud, tuleks anda õiget eeskuju, et vältida muude toitumishäirete sagenemist, nagu anorexia nervosa ja buliimia.
Frédérique RIES (ALDE, BE)
Dokument: A6-0450/2006
Menetlus: Omaalgatuslik raport
Arutelu: 31.01.2007
Hääletus: 01.02.2007
20070130IPR02601 Euroopa Parlamendi resolutsiooni leiate alates 02. veebruarist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
