Suuliselt vastatav küsimus O-000004/2011
komisjonile
Kodukorra artikkel 115
Sophia in 't Veld
,
Renate Weber
, Baroness
Sarah Ludford
,
Sonia Alfano
,
Jens Rohde
,
Gianni Vattimo
,
Marietje Schaake
,
Nathalie Griesbeck
,
Alexander Alvaro
,
Nadja Hirsch
,
Jelko Kacin
,
Marielle De Sarnez
fraktsiooni ALDE nimel Teema: USA kohtukorraldused seoses Wikileaksi ja ELi andmekaitse eeskirjadega
Ajakirjandus on andnud teada USA ametivõimude väljastatud kohtukorraldustest Twitterile ja võib-olla ka muudele internetiettevõtetele, nagu Google ja Facebook, milles nõutakse Wikileaksiga võimalikult seotud isikute, sealhulgas ühe Islandi parlamendi liikme ja ühe Madalmaade kodaniku isikuandmete, sõnumite ja kirjavahetuse üleandmist.
Siseministeerium saatis 14. detsembril 2010. aastal Twitterile kohtukorralduse ning USA ringkonnakohus nõudis, et üle antaks andmed alates 2009. aasta novembrist kuni tänaseni .
Twitter tegi selle teabe üldsusele teatavaks 7. jaanuaril 2011 pärast seda, kui oli võitnud õigusvaidluse seoses õigusega teavitada asjassepuutuvaid isikuid.
Kas komisjonil oleks võimalik kiiremas korras paluda USA võimudelt ametlikku ja üksikasjalikku selgitust nimetatud kohtukorraldus(t)e kohta, samuti selle kohta, kas need on seotud kriminaaluurimisega ebaseadusliku tegevuse kohta (sellisel juhul täpsustada, millega on tegu), nõutud andmete, allikate, asjassepuutuvate ajakirjandus- ja sideettevõtete kohta ning muud asjaomast teavet?
Kas komisjonil oleks võimalik kiiremas korras täpsustada järgmised küsimused:
– jurisdiktsioon ja oma ilmselt eksterritoriaalse taotluse õiguspärasus ning nimetatud õigusmeetmete kokkusobivus ELi kodanike eraelu kaitsega, kaasa arvatud küsimus, kas on rikutud või võidakse rikkuda ELi või liikmesriigi andmekaitsealaseid õigusakte;
– kas komisjonile on teada, kas ELi kodanike isikuandmete saamiseks on varem väljastatud sarnaseid kohtukorraldusi, ning milliseid meetmeid ta sellega seoses võttis;
– milliseid kinnitusi ta annab USA võimudele ning ajakirjandus- ja sideettevõtetele ning milliseid meetmed ta nende suhtes võtab ELi andmekaitse-eeskirjade tegeliku või võimaliku rikkumise korral?
Nõutud andmed hõlmavad järgmist: abonentide nimed, kasutajanimed, ekraaninimed ja muud nimed; postiaadressid, elukoha aadressid, ettevõtlusaadressid, e-posti aadressid ja muu kontaktteave; sisselogimise teave või teave süsteemis viibimise kellaaegade ja kestuse kohta; teenuse kestus (sealhulgas alguskuupäev) ja kasutatud teenuste liigid; telefoni või seadme number või muu abonendinumber või -nimi, sealhulgas ajutiselt määratud võrguaadress; teenuse eest maksmise viis ja allikas (sealhulgas krediitkaardi või pangakonto number) ja andmed arvete kohta; andmed kasutaja tegevuse kohta seoses kasutajakontole sisenemise või sealt väljumisega; sisuga mitteseotud teave, nagu IP aadressid ning e-posti lähte- ja sihtaadressid; kontodega seotud kirjavahetus ja märkused salvestiste kohta.
Allikas: http://www.ibtimes.com/articles/99141/20110110/twitter-wikileaks-google-facebook-us-government-court-secret-private-data-information-julian-assange.htm
