27.9.2011 B7-0528/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Palestiinas
Annemie Neyts-Uyttebroeck
,
Alexandra Thein
fraktsiooni ALDE nimel
PE472.711v01-00 B7‑0528/2011 Euroopa Parlamendi resolutsioon olukorra kohta Palestiinas
Euroopa Parlament ,
– võttes arvesse kõiki varasemaid ÜRO resolutsioone olukorra kohta Lähis-Idas,
– võttes arvesse ELi välisasjade nõukogu 8. detsembri 2009. aasta istungi järeldusi,
– võttes arvesse Lähis-Ida neliku 23. septembri 2011. aasta avaldust,
– võttes arvesse Rahvusvahelise Valuutafondi 18. septembri 2011. aasta aruannet, mis valmistati ette Jordani Läänekalda ja Gaza sektori hiljutise majandusarengu ja tulevikuväljavaadete ajutise kontaktkomitee kohtumiseks,
– võttes arvesse Maailmapanga 13. aprilli 2011. aasta majanduse seirearuannet ajutisele kontaktkomiteele „Building the Palestinian State: Sustaining Growth, Institutions, and Service Delivery” („Palestiina riigi ülesehitamine: majanduskasvu, institutsioonide ja teenuste osutamise toetamine”),
– võttes arvesse kodukorra artikli 110 lõiget 2,
A. arvestades, et 29. novembri 1947. aasta resolutsioonis nr 181 otsustas ÜRO Peaassamblee luua kaks riiki endise Palestiina mandaadi territooriumile;
B. arvestades, et 23. septembril 2011. aastal andis president Mahmoud Abbas ÜRO peasekretär Ban Ki-moonile üle Palestiina taotluse saada ÜRO liikmeks;
C. arvestades, et Jeruusalemm on üks tundlikumaid ja keerulisemaid küsimusi Iisraeli ja Palestiina vahelises konfliktis;
D. arvestades, et kahtluse alla ei saa seada palestiinlaste võõrandamatut õigust enesemääramisele ja oma riigile, samuti ei saa kahtluse alla seada Iisraeli õigust turvalistele piiridele;
1. nõuab tungivalt, et EL ja selle liikmesriigid võtaksid ühise seisukoha ning aktiivsema rolli, ka nelikus, seoses jõupingutustega saavutada iisraellaste ja palestiinlaste vahel õiglane ja püsiv rahu;
2. rõhutab neliku keskset rolli ning toetab täielikult kõrge esindaja jõupingutusi selleks, et nelik looks usaldusväärse väljavaate rahuprotsessi taaskäivitamiseks;
3. nõuab, et konflikt lahendataks kahe riigi lahenduse alusel, mis tagab Iisraeli Riigile turvalised piirid, ning on seisukohal, et selleni tuleks jõuda otsestel läbirääkimistel;
4. toetab liikmesriike ja kutsub neid üles ühtsusele, et toetada Palestiina rahva püüdlust olla Peaassamblee 66. istungjärgul lõpuleviidavate läbirääkimiste tulemusena ÜROs riigina esindatud;
5. nõuab, et Jeruusalemm oleks rahukokkuleppe kohaselt nii Iisraeli kui ka tulevase Palestiina riigi pealinn;
6. rõhutab, et pidev asunduste ehitamine ja laiendamine, eraldusmüüride ehitamine okupeeritud aladele ja elumajade lammutamine on vastuolus rahvusvahelise õigusega ning takistavad rahu saavutamist ja seavad tõsiselt ohtu kahe riigi lahenduse;
7. nõuab Gaza sektorist Iisraeli vastu suunatud raketirünnakute lõpetamist ning püsiva vaherahu saavutamist;
8. kutsub Palestiina ametivõime üles tunnustama täielikult Iisraeli Riiki;
9. nõuab otseste ja tõsiseltvõetavate rahukõneluste kohest taasalustamist, lähtudes rahvusvaheliselt tunnustatud parameetritest, kuna üksnes kahepoolne kokkulepe võib iisraellastele ja palestiinlastele tagada püsiva rahu ja julgeoleku; rõhutab taas, et tunnistada tuleks üksnes selliseid muudatusi, sealhulgas Jeruusalemmaga seotud muudatusi enne 1967. aastat kehtinud piirides, milleni on jõutud mõlema poole kokkuleppel;
10. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, ÜRO peasekretärile, Palestiina ametivõimudele, Iisraeli valitsusele ja parlamendile ning neliku liikmetele.
