SUULINE KÜSIMUS ARUTELUGA O-0152/09
vastavalt kodukorra artiklile 115
esitaja:
Mario Borghezio
EFD fraktsiooni nimel
Euroopa Komisjonile
Teema: Subsidiaarsuse põhimõtte kaitse
Euroopa Inimõiguste Kohus Strasbourgis on otsustanud, et krutsifiksi olemasolu Itaalia klassiruumides on vastuolus Euroopa inimõiguste ja põhivabaduste kaitse konventsiooniga.
Tuletades meelde, et:
– uue, äsja jõustunud Euroopa Liidu lepingu artikli 6 lõikes 2 määratletakse õigusraamistik ELi ühinemiseks Euroopa inimõiguste ja põhivabaduste kaitse konventsiooniga,
– kooskõlas nimetatud artikli lõikega 3 on Euroopa inimõiguste ja põhivabaduste kaitse konventsiooniga tagatud ja liikmesriikide ühistest põhiseaduslikest tavadest tulenevad põhiõigused liidu õiguse üldpõhimõtted,
ning rõhutades, et Euroopa Liidu lepingu artikli 6 lõikes 1 on samuti sätestatud, et „liit tunnustab 7. detsembri 2000. aasta Euroopa Liidu põhiõiguste hartas, nagu seda on kohandatud 12. detsembril 2007. aastal Strasbourgis, sätestatud õigusi, vabadusi ja põhimõtteid, millel on aluslepingutega võrreldes samaväärne õigusjõud”, palun komisjonil vastata järgmistele küsimustele:
1.
Kas komisjoni arvates on Euroopa Inimõiguste Kohtu otsuse näol tegu olulise subsidiaarsuse põhimõtte tõsise rikkumisega?
2.
Kas see on kooskõlas artikli 4 lõikes 2 sätestatuga, mille kohaselt liit austab liikmesriikide rahvuslikku identiteeti ja nende piirkondlikke omavalitsusi?
3.
Kuidas komisjon kavatseb vaidlustada selgesõnaliselt sellise otsuse ja sarnaste õigusaktide kohaldatavuse Lissaboni lepinguga määratletud tulevases ELi õigusraamistikus?
