P6_TA(2007)0377
Alkoholist põhjustatud kahju vähendamine
A6-0303/2007
Euroopa Parlamendi 5. septembri 2007. aasta resolutsioon Euroopa Liidu strateegia kohta liikmesriikide toetamiseks alkoholist põhjustatud kahju vähendamisel ( 2007/2005(INI) )
Euroopa Parlament,
–
võttes arvesse EÜ asutamislepingu artiklit 152;
–
võttes arvesse komisjoni teatist Euroopa Liidu strateegia kohta liikmesriikide toetamiseks alkoholist põhjustatud kahju vähendamisel ( KOM(2006)0625 );
–
võttes arvesse nõukogu 5. juuni 2001. aasta soovitust 2001/458/EÜ noorte inimeste, eriti laste ja noorukite alkoholitarbimise kohta EÜT L 161, 16.6.2001, lk 38.
;
–
võttes arvesse nõukogu 5. juuni 2001. aasta järeldusi ühenduse strateegia kohta alkoholist põhjustatud kahju vähendamiseks EÜT C 175, 20.6.2001, lk 1.
;
–
võttes arvesse komisjoni 6. aprilli 2004. aasta soovitust 2004/345/EÜ liiklusohutust käsitlevate õigusaktide täitmise tagamise kohta ELT L 111, 17.4.2004, lk 75.
;
–
võttes arvesse 19.-21. veebruaril 2001 Stockholmis toimunud Maailma Terviseorganisatsiooni (WHO) Euroopa ministritevahelise noorte ja alkoholi teemalise konverentsi deklaratsiooni noorte ja alkoholi kohta;
–
võttes arvesse mitmeid Euroopa Ühenduste Kohtu otsuseid (kohtuasi C-189/95 (Franzén), kohtuasi C-394/97 (Heinonen), kohtuasi C-405/98 (Gourmet) ning kohtuasjad C-262/02 ja C-429/02 (Loi Evin));
–
võttes arvesse WHO 25. mai 2005. aasta resolutsiooni alkoholi kuritarvitamisest tulenevate rahvatervise probleemide kohta (WHA 58.26);
–
võttes arvesse 1999. aasta WHO poliitikaraamistiku Health 21 eesmärki 12 ja WHO Euroopa piirkondliku kontori poolt 1999. aastal vastu võetud Euroopa alkoholiteemalist tegevuskava aastateks 2000–2005;
–
võttes arvesse kodukorra artiklit 45;
–
võttes arvesse keskkonna-, rahvatervise- ja toiduohutuse komisjoni raportit ( A6-0303/2007 ),
A.
arvestades, et alkoholist põhjustatud kahju üle arutlemisel kasutatav terminoloogia peaks põhinema WHO kehtestatud ametlikul terminoloogial, et vältida sõnastuse ja mõtte ebaselgust;
B.
arvestades, et ohtlik ja kahjulik alkoholitarbimine, eriti noorte hulgas, on Euroopa tasandil ilmne, arvestades, et selline tarbimine kahjustab inimorganismi, eriti laste ja noorte puhul, ning põhjustab kaasnevate haiguste ja õnnetuste kaudu surmajuhtumeid, sotsiaalseid probleeme ja kuritegevust, tekitades samal ajal Euroopa majandusele ka suurt kahju, ning arvestades, et tõenditel põhineva alkoholipoliitika elluviimise vajadus on praegu kõigi liikmesriikide prioriteet;
C.
arvestades, et ohtlik ja kahjulik alkoholitarbimine on oluline tervist kahjustav tegur ja kujutab endast ohtu rahvatervisele, põhjustades palju erinevaid tervisega seotud ja sotsiaalseid kahjusid;
D.
arvestades, et asutamislepingu artiklis 152 sätestatakse Euroopa Ühenduse pädevus ja kohustus tegeleda rahvatervise probleemidega, täiendades antud valdkonna siseriiklikke meetmeid, arvestades, et ELi tasandil heade tavade määratlemiseks ja levitamiseks tehtav töö, mis on andnud kõnealuses valdkonnas positiivseid tulemusi, on siseriiklikele poliitikameetmetele oluline täiendus, ning arvestades, et tuleks kaaluda tõhusate siseriiklike tegevuskavade kasutamist, mis oleksid aluseks samalaadsetele meetmetele teistes liikmesriikides ning looksid sünergiat siseriiklikul tasandil;
E.
arvestades, et majanduslikud ja sotsiaalsed tegurid (stress töökohal, liigne töökoormus, töötus, töökohaga seotud ebakindlus jne) võivad mängida ohtlikus ja kahjulikus alkoholitarbimises ning alkoholisõltuvuse tekkimises keskse tähtsusega rolli;
F.
arvestades, et liikmesriigid kasutavad ohtliku ja kahjuliku alkoholitarbimise ärahoidmiseks ja/või alkoholiga seotud terviseprobleemide vähendamiseks erinevaid strateegiaid;
G.
arvestades, et on soovitav, et Euroopa Ühendus sõnastaks üldeesmärgid ohtliku ja kahjuliku alkoholitarbimise kahjulike mõjude vähendamiseks liikmesriikides ja suudaks võtta meetmeid tihedas koostöös liikmesriikidega, et hoida ära alkoholi põhjustatud kahju, mis mõjutab nii alkoholitarbijaid kui ka kolmandaid isikuid, hõlmates ka kahjulikku mõju tervisele, nagu loote alkoholisündroom ja alkoholist põhjustatud sünnidefektid, maksahaigused, vähk, kõrgenenud vererõhk ja südameinfarkt ning liiklus- ja tööõnnetused, kuid ka sotsiaalset kahju, nagu kodu- ja perevägivald, laste hooletusse jätmine, töötus, vaesus, sotsiaalne märgistatus ja sotsiaalne tõrjutus;
H.
arvestades, et Euroopa Ühenduste Kohus on korduvalt kinnitanud, et alkoholist põhjustatud kahju vastu võitlemine on oluline ja põhjendatud rahvatervisealane eesmärk;
I.
arvestades, et kuigi samu murettekitavaid alkoholi tarbimise harjumusi täheldatakse noorte seas erinevates liikmesriikides, erinevad alkoholi tarbimise harjumused ja traditsioonid märkimisväärselt Euroopa Liidu erinevates osades, ning et seda asjaolu peaks arvestama Euroopa lähenemisviisi koostamisel alkoholiga seotud probleemidele, et võimaldada liikmesriikidel oma reageeringut alkoholist põhjustatud kahjuga seotud probleemidele ja kahju olemusele vastavalt kohandada; arvestades, et ühe ühtse alkoholipoliitika kehtestamine kõigi liikmesriikide jaoks poleks võimalik, ning arvestades, et ikka veel esineb suur hulk alkoholipoliitikaga seotud piiriüleseid küsimusi, mis muudavad riikliku alkoholipoliitika elluviimise üksikute liikmesriikide jaoks järjest raskemaks; arvestades, et seepärast on vajalik võtta ELi tasandil kooskõlastatud meetmeid; arvestades, et komisjon peaks nõudma tungivalt, et liikmesriigid järgiksid tõhusat ja ambitsioonikat ohtliku ja kahjuliku alkoholitarbimise vastu võitlemise poliitikat, ning peaks liikmesriike selle juures võimalikult palju toetama;
J.
arvestades, et siseriiklikul või ELi tasandil võetavad poliitilised meetmed ei saa kunagi asendada vastutust alkoholitarbimise mõõdukuse ja piiramise eest, mis tegelikult lasub üksikisikul ja perekonnal;
K.
arvestades, et väikese riskiga tarbimise suuniseid võib esitada üleeuroopaliste avalikkusele suunatud ja liikmesriikide konkreetsetele oludele kohandatud kampaaniate abil; arvestades, et tuleks võtta tõhusaid sihipäraseid meetmeid, et hoida ära ohtlikku ja kahjulikku alkoholitarbimist autojuhtide ja töötajate seas, ning arvestades, et meetmeid tuleks võtta ka alaealiste ja rasedate alkoholitarbimise ärahoidmiseks;
L.
arvestades, et ühiskond kannab suurema osa ohtliku ja kahjuliku alkoholitarbimise kuludest; arvestades, et selle tagajärjel saaksid kõik kasu alkoholist põhjustatud kahju tulemuslikust vähendamisest, ning arvestades, et seepärast on mõistlik võtta vastu teatavad piirangud alkohoolsetele jookidele juurdepääsule;
M.
arvestades, et tervisealaseid väiteid ei tohi alkohoolsete jookide kohta üldse teha ja et toitumisalased väited on lubatud vaid Euroopa Parlamendi ja nõukogu 20. detsembri 2006. aasta määruses (EÜ) nr 1924/2006 (toidu kohta esitatavate toitumis- ja tervisealaste väidete kohta) ELT L 404, 30.12.2006, lk 9; parandus ELT L 12, 18.1.2007, lk 3.
sätestatud erandjuhtudel;
N.
arvestades, et alkoholi tarbimine mõjutab märkimisväärselt erinevate toitainetega seotud ainevahetust; arvestades, et alkoholi tarbimine mõjutab erinevate ravimite toimet alkoholi ja ravimite koosmõju tõttu;
O.
arvestades, et kindlaks on tehtud alkoholitarbimise kahjulik mõju maksale ning samuti selle kahjustav mõju kesk- ja perifeersele närvisüsteemile, ning et see mõju on tänapäeva vananevas ühiskonnas üha suurenev,
1.
tervitab komisjoni poolt teatises valitud strateegiat ohtliku ja kahjuliku alkoholitarbimise ja selle tervistkahjustavate tagajärgede kohta; kutsub siiski komisjoni üles subsidiaarsuse põhimõtet rikkumata sõnastama liikmesriikide jaoks ambitsioonikad üldeesmärgid ohtliku ja kahjuliku alkoholitarbimise ohjeldamiseks; kutsub liikmesriike üles pöörama erilist tähelepanu haavatavatele ühiskonnarühmadele, nagu lapsed, noored ja rasedad naised, ning tegelema noorte, töötajate ja autojuhtide ohtliku ja kahjuliku alkoholitarbimise probleemidega teavitus- ja teadlikkuse tõstmise kampaaniate abil ning vajaduse korral kehtivatele riiklikele õigusaktidele vastavuse läbivaatamise abil;
2.
tunnistab, et alkoholi tarbimist võib pidada Euroopa kultuuripärandi ja elustiili osaks; tunnistab, et vähene alkoholi tarbimine (st 10 grammi päevas vastavalt WHO Euroopa alkoholiteemalisele tegevuskavale aastateks 2000–2005) võib teatud tingimustel aidata ära hoida südame-veresoonkonna haigusi ja isheemiat mõnede keskealiste hulgas; tunnistab, et kuigi enamiku alkoholi tarbijatest moodustavad mõõdukad tarbijad, on ohtlik ja kahjulik alkoholitarbimine oluline käitumisviis;
3.
juhib tähelepanu sellele, et ohtlikku ja kahjulikku alkoholitarbimist esineb kõigis ühiskonnarühmades ja seda põhjustavad paljud erinevad tegurid, mis teeb hädavajalikuks kõikehõlmava lähenemisviisi kõnealuse probleemi vastu võitlemisel;
4.
tunnistab, et ohtliku ja kahjuliku alkoholitarbimise tõhusaks vähendamiseks on vaja põhjalikul teaduslikul hinnangul põhinevaid meetmeid; kuna alkohol on üks olulisemaid tervisetegureid, on seisukohal, et on väga tähtis koguda andmeid kogu Euroopa Liidus ja eelkõige andmeid seoste kohta alkoholi tarbimise taseme ja liiklusõnnetuste, alkoholi ja maksahaiguste ning alkoholi ja neuropsühholoogiliste häirete, sündroomide ja haiguste vahel; kutsub seetõttu liikmesriike ja kõiki sidusrühmi üles suurendama andmete kogumise, teavitamise tõhustamise ning ennetuskampaaniate ja -programmide jaoks eraldatavaid vahendeid;
5.
märgib, et ohtliku ja kahjuliku alkoholitarbimise kõige pakilisemad probleemid on seotud alkoholi mõjuga noortele, kes on vastuvõtlikumad füüsilistele ja emotsionaalsetele kannatustele ning samuti enda või teiste inimeste joomisest põhjustatud sotsiaalsele kahjule;
6.
tunneb muret alkoholi tarbimise suurenemise pärast alaealiste ja noorte hulgas ning täheldab nende seas murettekitavat suundumust alustada joomist veelgi nooremas eas ja – arvestades nende suuremat valmisolekut riskide võtmiseks – võtta üle ohtlikke käitumisvorme, nagu joomingud, teised ohtlikud alkoholitarbimise vormid, mille eesmärk on purjusolek, alkoholi ja narkootikumide koostarbimine ning alkoholi ja narkootikumide mõju all olles sõidukijuhtimine;
7.
rõhutab, et noorukid kalduvad suurendama alkoholi tarbimist siis, kui nad astuvad tudengiellu; on seisukohal, et ülikoolides tehtavad suuremad jõupingutused võivad aidata kaasa tulevikus alkoholi liigtarbijate arvu vähendamisele; kutsub seetõttu liikmesriike üles tugevdama ennetusprogramme kõnealuses valdkonnas;
8.
kutsub komisjoni üles koostama loetelu alkoholi tarbimise konkreetsetest kahjulikest mõjudest liikmesriikide noorte seas ja tegema kindlaks nende ulatuse, et seejärel sõnastada liikmesriikide jaoks Euroopa eesmärgid, mis taotlevad noorte seas ohtliku ja kahjuliku alkoholitarbimise vähendamist, kusjuures liikmesriigid kohustuvad vähendama neid kahjulikke mõjusid Euroopa tasandil, võttes arvesse varem tehtud jõupingutusi;
9.
rõhutab, et liikmesriigid võivad, piiramata ühenduse õigusaktidest tulenevaid kohustusi, vabalt määrata riiklikul tasandil võetavate meetmete vormi, kuid nad peaksid komisjonile noorte seas ohtliku ja kahjuliku alkoholitarbimise vastases võitluses tehtud edusammudest aru andma;
10.
märgib, et komisjonil on Euroopa eesmärkide saavutamisel täita toetav roll, aidates liikmesriikidel vahetada teavet ja parimaid tavasid ning viia läbi Euroopa uurimistöid, mis käsitlevad võitlust noorte seas alkoholi tarbimise kahjulike mõjudega;
11.
kutsub komisjoni ja liikmesriike koos asjaomaste valitsusväliste organisatsioonide ja majandusühendustega üles hiljuti komisjoni initsiatiivil loodud Euroopa alkoholi- ja tervisefoorumi kontekstis edendama kontrollitud tavade vahetust, eelkõige eesmärgiga hoida ära ohtlikku ja kahjulikku alkoholitarbimist laste ja noorte seas, ning võtma järgmisi meetmeid:
i)
algatama ohtliku ja kahjuliku alkoholitarbimisega kaasnevate ohtude teemalisi liikmesriikide ja sidusrühmade poolt läbiviidavaid koolituskampaaniaid, eriti koolides toimuvate lastele ja noorukitele suunatud koolitusprogrammide kaudu, eelkõige julgustades neid tegelema korrapäraselt spordiga, aga ka nende vanematele suunatud koolitusprogrammide kaudu, et valmistada neid ette alkoholiteemaliste probleemide arutamiseks perekonnaringis, ja õpetajatele suunatud koolitusprogrammide kaudu; varajases etapis tuleks edastada ka täiskasvanute vastutustundliku ja mõõduka alkoholitarbimise ideed;
ii)
piirama noorte juurdepääsu alkohoolsetele jookidele ja nende kättesaadavust, näiteks rakendades rangelt kehtivaid õigusakte, mis keelavad alkoholimüügi noortele, ning tugevdades kontrolli müüjate ja turustajate üle, nagu restoranid, baarid, selvehallid ja jaemüüjad;
iii)
kaasama jaemüüjad ja toitlustusettevõtted konkreetsete meetmete määratlemisse ja rakendamisse, et vältida alkoholi ja lahjade alkohoolsete segujookide müümist ja pakkumist alaealistele;
iv)
keskenduma eriti sellistele jookidele nagu lahjad alkohoolsed segujoogid, mis on suunatud konkreetselt noortele, tagades selliste meetmete abil nagu rangemad nõuded kõnealuste jookide märgistamisele ja nõue eraldada kauplustes lahjad alkohoolsed segujoogid karastusjookidest, et tarbijad saavad selget teavet selliste jookide alkoholisisaldusest ja asjaolust, et nende müümine alaealistele on keelatud; samuti edendama selliste jookide kõrgemat maksustamist;
v)
koostama riiklikult rakendatavad suunised, millega sätestatakse vanusepiir alkohoolsete jookide ostmisele, müümisele ja pakkumisele;
vi)
edendama Euroopa tasandil vere alkoholisisalduse võimalikult 0,00-lähedase promillimäära kasutuselevõtmist algajate sõidukijuhtide puhul, nagu Euroopa Parlamendi 18. jaanuari 2007. aasta resolutsioonis Euroopa liiklusohutuse tegevusprogrammi kohta – vahekokkuvõte Vastuvõetud tekstid, P6_TA(2007)0009 .
juba soovitatakse, võttes arvesse, et mõned valmistoidud võivad sisaldada alkoholilisandeid;
vii)
pakkuma rohkem võimalusi vere alkoholisisalduse teadasaamiseks ja kontrollimiseks ka internetipõhise automaatse kalkulaatori ning alkomeetrite laialdase kättesaadavuse kaudu eelkõige diskoteekides, pubides ja staadionidel ning kiirteedel ja maanteedel üldiselt, eriti öisel ajal, ning tagama, et tarbijale edastatakse sõnum joomise ja sõidukijuhtimise kokkusobimatuse kohta;
viii)
võtma kõik vajalikud meetmed joobes sõidukijuhtimise kontrollimise maksimaalseks suurendamiseks;
ix)
karmistama liikmesriikide kehtestatud karistusi joobes sõidukijuhtimise eest, näiteks juhtimisõiguse äravõtmise pikendamise teel;
x)
ergutama liikmesriike tagama ühistranspordi kättesaadavus juhtidele, kes on tarbinud alkoholi;
xi)
soodustama kaine grupijuhi programmide edendamist hariduslike vahendite abil, propageerides kaine autojuhi määramist seltskonnas, pidades silmas nende kasulikku mõju liiklusohutusele ning tuletades samal ajal reisijatele meelde ohtliku ja kahjuliku alkoholitarbimise kahjulikke mõjusid;
xii)
panema välja Euroopa auhinna parimale koolidele ja noortele suunatud ohtliku ja kahjuliku alkoholitarbimise vastasele kampaaniale;
xiii)
tihendama liikmesriikide vahelist parimate tavade vahetust ohtliku ja kahjuliku alkoholitarbimise vastu võitlemise osas ja politseiteenistuste vahelist parimate tavade vahetust noorte sõidukijuhtide joobes juhtimise kontrollimiseks;
xiv)
toetama ägeda alkoholimürgitusega haiglasse sattunud isikutele hilisema psühholoogilise nõustamise tagamise algatusi;
12.
12 kutsub komisjoni üles määrama kindlaks loote alkoholisündroomi ja alkoholist põhjustatud sünnidefektide esinemissageduse liikmesriikides, et seejärel sõnastada liikmesriikide jaoks Euroopa eesmärgid, mis taotlevad loote alkoholisündroomi ja alkoholist põhjustatud sünnidefektide vähendamist, kusjuures liikmesriigid kohustuvad vähendama nende esinemissagedust Euroopa tasandil, võttes arvesse varem tehtud jõupingutusi;
13.
piiramata ühenduse õigusaktidest tulenevaid kohustusi, rõhutab, et liikmesriigid võivad vabalt määrata riiklikul tasandil võetavate meetmete olemuse, kuid nad peaksid komisjonile loote alkoholisündroomi ja alkoholist põhjustatud sünnidefektide vastases võitluses tehtud edusammudest aru andma;
14.
märgib, et komisjonil on Euroopa eesmärkide saavutamisel täita toetav roll, aidates liikmesriikidel vahetada teavet ja parimaid tavasid ning viia läbi Euroopa uurimistöid, mis käsitlevad võitlust loote alkoholisündroomi ja alkoholist põhjustatud sünnidefektide vastu;
15.
on seisukohal, et nii naisi kui mehi tuleks paremini teavitada raseduse ajal alkoholi tarbimisega kaasnevatest riskidest ja eriti loote alkoholist põhjustatud sünnidefektidest, et vältida vastsündinud lastel ja noorukitel raseduse ajal alkoholi tarbimisest põhjustatud haiguste ja arengupeetuse esinemist; rõhutab, et asjakohase teabe edastamine võib naiste seas ära hoida alkoholi tarbimist enne rasedust ja raseduse ajal; märgib, et alkoholiprobleemiga alkoholitarbijatele võib olla vajalik lisatoetus raseduse ajal ja pärast sünnitust; lisaks soovitab koolitada günekolooge ja sünnituseelsete meditsiiniasutuste personali, et nad oskaksid patsientide potentsiaalset ohtlikku ja kahjulikku alkoholitarbimist võimalikult vara tuvastada ja toetada neid naisi täielikul alkoholist loobumisel raseduse ajal;
16.
on seisukohal, et mehi peaks paremini teavitama alkoholitarbimise ja impotentsuse vahelisest seosest;
17.
rõhutab, et alkoholireklaami ja -turustust ei tohiks suunata alaealistele;
18.
palub komisjonil ja liikmesriikidel koostada suunised alkohoolsete jookide reklaami jaoks televisioonis ja tagada uue piirideta televisiooni direktiivi rakendamine, kui see on vastu võetud; palub komisjonil julgustada audiovisuaalsete meediateenuste osutajaid lisama oma tegevusjuhistesse alkohoolsete jookide reklaamide ajakava koostamise eeskirjad;
19.
tervitab ja toetab näiteks reklaamitööstuse ja alkohoolsete jookide tootjate võetud iseregulatsiooni kohustusi; seoses sellega kutsub komisjoni ja liikmesriike üles kontrollima, et kõnealuseid kohustusi täidetakse, ja kui seda ei tehta, kehtestama karistused;
20.
rõhutab, et liikmesriigid on praegu võimelised kehtestama alkohoolsete jookide jaoks kohustuslikke tervisega seotud hoiatusi; tuletab meelde, et pakendi esikülje märgistused võivad sisaldada hoiatusi, et alkohol võib põhjustada tõsiseid tervise- ja vaimse tervise probleeme, et alkohol tekitab sõltuvust ja et alkoholi tarbimine raseduse ajal võib olla lootele kahjulik; märgib, et liikmesriikide märgistamisnõuete erinevused avaldavad selget mõju ELi siseturule; nõuab tungivalt, et komisjon algataks võrdleva uurimuse liikmesriikides ohtliku ja kahjuliku alkoholitarbimise vähendamiseks kasutatavate erinevate teabe- ja teavitusvahendite, sealhulgas märgistamise ja reklaami mõju ja tõhususe kohta ning avaldaks tulemused enne 31. detsembrit 2009;
21.
kutsub komisjoni üles toetama algatusi, mis on mõeldud erinevate tervishoiuasutuste parimate meditsiinialaste tavade vahetamiseks ning sõltumatute ja erapooletute teabekampaaniate edendamiseks, mille eesmärk on suurendada teadlikkust ohtliku ja kahjuliku alkoholitarbimisega seotud riskidest; kampaaniad tuleks samuti suunata neuropsühholoogiliste häirete, sündroomide ja haiguste suhtes vastuvõtlikele inimestele ning inimestele, kes on vanad, üksikud, lahus või isolatsioonis, kuna nad kalduvad rohkem alkoholist leevendust otsima, kahjustades sellega veelgi oma seisundit ja suurendades neuropsühholoogiliste häirete, sündroomide ja haiguste riski;
22.
samas palub komisjonil toetada selliste vahendite levitamist nagu WHO poolt välja töötatud alkoholitarbimise häirete tuvastamise test (AUDIT), mis võimaldab kiiresti määratleda riskigruppi kuuluvad inimesed veel enne, kui nad ise oma alkoholiprobleeme teadvustavad; juhib tähelepanu asjaolule, et õigeaegne vabas vormis üldarsti ja patsiendi vaheline arutelu on üks tulemuslikumaid vahendeid, et teavitada patsiente ohtliku ja kahjuliku alkoholitarbimisega seotud riskidest ja toetada vajalikke muutusi alkoholiga liialdajate käitumises; kutsub liikmesriike üles toetama arstide (üldarstide) erialast ettevalmistust, mis puudutab alkoholiprobleeme ja sellega seotud häireid ning piisavat sekkumist;
23.
on seisukohal, et komisjon ja liikmesriigid peaksid võtma vajalikke meetmeid, et võidelda alkoholi kahjulike sotsiaalsete mõjudega, nagu türanniseerimine ja koduvägivald; palub suuremat ühiskonna ja psühholoogilist tuge ohtliku ja kahjuliku alkoholitarbimise all kannatavatele perekondadele; nõuab spetsiaalset sotsiaalabi alkoholiprobleemidega peredes elavatele lastele; teeb ettepaneku seada sisse hädaabinumber, millele saab teatada alkoholi kuritarvitamisest perekonnas;
24.
tunneb muret paljude eakate inimeste suure alkoholitarbimise pärast, mida tihti ajendab füüsiline valu või üksinduse ja lootusetuse tunne; juhib tähelepanu sellele, et vanas eas esinevad alkoholiprobleemid kujutavad endast olulist probleemi, mis on muutumas demograafilise vananemise tõttu pakilisemaks;
25.
on seisukohal, et vajalikud on suuremad teadmised alkoholitarbimisest ja selle seosest haiguspuhkuse, pikaajalise haiguspuhkuse ja varajase pensionile jäämisega; on seisukohal, et ühenduse ja liikmesriikide tööõigusalastes õigusaktides on oluline pöörata tähelepanu alkoholi tarbimise probleemidele töökohal, julgustades inimesi abi otsima, kuid meenutab, et seda tuleks alati teha inimese eraelu puutumatust ja õigusi austades; nõuab tungivalt, et tööandjad pööraksid erilist tähelepanu ohtlikule ja kahjulikule alkoholitarbimisele töökohal, viies läbi ennetavaid harivaid programme ning pakkudes abi alkoholiprobleemidega töötajatele;
26.
on veendunud, et alkoholist põhjustatud liiklusõnnetuste arvu ja sellega seotud kahju (17 000 surmajuhtumit aastas) vähendamine on Euroopa Liidu prioriteet; seetõttu
i)
kutsub komisjoni üles koostama loetelu alkoholi mõju all sõidukijuhtimise konkreetsetest kahjulikest mõjudest liikmesriikides ja tegema kindlaks nende ulatuse, et seejärel sõnastada liikmesriikide jaoks Euroopa eesmärgid, mis taotlevad joobes sõidukijuhtimise vähendamist, kusjuures liikmesriigid kohustuvad vähendama joobes sõidukijuhtimise kahjulikke mõjusid, võttes arvesse varem tehtud jõupingutusi;
ii)
piiramata ühenduse õigusaktidest tulenevaid kohustusi, rõhutab, et liikmesriigid võivad vabalt määrata riiklikul tasandil võetavate meetmete vormi, kuid nad peaksid komisjonile joobes sõidukijuhtimisega võitluses tehtud edusammudest aru andma;
iii)
märgib, et komisjonil on Euroopa eesmärkide saavutamisel täita toetav roll, aidates liikmesriikidel vahetada teavet ja parimaid tavasid ning viia läbi Euroopa uurimistöid, mis käsitlevad võitlust joobes sõidukijuhtimise kahjulike tagajärgedega;
27.
selleks, et võidelda tulemuslikumalt ohtliku ja kahjuliku alkoholitarbimise vastu liikluses, tuleks võtta järgmisi meetmeid:
i)
toetada vere alkoholisisalduse kontrollimise märkimisväärset suurendamist ja tegelda liikmesriigiti äärmiselt erineva meetmete rakendamise määra küsimusega, et ühtlustada kontrollimise sagedust ja vahetada parimaid tavasid kontrolli läbiviimise kohtade osas;
ii)
toetada karmimaid karistusi joobes sõidukijuhtimise eest, näiteks juhtimisõiguse äravõtmise perioodi pikendamine;
iii)
toetada Euroopa tasandil vere alkoholisisalduse võimalikult 0,00-lähedase promillimäära kasutuselevõtmist A- või B-kategooria juhiluba eeldavate sõidukite juhtidele, kõrgema kategooria juhiluba eeldavate sõidukite juhtidele ja kõigile elukutselistele juhtidele, võttes arvesse, et mõned valmistoidud võivad sisaldada alkoholilisandeid;
28.
rõhutab, et tuleks toetada kõiki tulemuslikke meetodeid, mis aitavad joobes sõidukijuhtimist ära hoida; nõuab tungivalt alkolukusüsteemide ja muude vahendite edasiarendamist, mis hoiavad mehaaniliselt ära joobes sõidukijuhtimise, eriti elukutseliste sõidukijuhtide puhul;
29.
kutsub komisjoni üles algatama või toetama liikmesriikide poolt koostöös sidusrühmadega läbiviidavaid erapooletuid ja sõltumatuid teabekampaaniaid, mis edendavad vastutustundlikku ja mõõdukat alkoholitarbimist ning rõhutavad ohtliku ja kahjuliku alkoholitarbimise negatiivseid mõjusid füüsilisele ja vaimsele tervisele ja sotsiaalsele heaolule;
30.
kutsub komisjoni ja liikmesriike üles kiirendama ja kooskõlastama oma tegevusi, mille eesmärk on sõltuvuse erinevate vormide vastu võitlemine, ja esitama aastaks 2010 kõikehõlmava ülduuringu ohtliku ja kahjuliku alkoholitarbimise viiside ja sõltuvusliku käitumise ning nende põhjuste kohta;
31.
nõuab tungivalt, et liikmesriigid tegeleksid ebaseaduslikult ja mustal turul müüdava alkoholi probleemiga, kontrolliksid müüdava alkoholi kvaliteeti ja tugevdaksid kontrolli kodus valmistatud alkoholitoodete üle (nt destilleeritud joogid), mis võivad inimestele surmavad olla;
32.
kutsub kõiki sidusrühmi üles Euroopa alkoholi- ja tervisefoorumi raames toetama konkreetsete abinõude ja programmide rakendamist võitlemaks alkoholi põhjustatud kahjuga, kuna foorumi peaeesmärk on vahetada parimaid tavasid, suurendada meetmetele pühendumist, tagada meetmete korrektne hindamine ja teostada järelevalvet nende tõhusa rakendamise üle; loodab, et komisjon kaasab ka Euroopa Parlamendi esindajad Euroopa alkoholi- ja tervisefoorumisse ning esitab Euroopa Parlamendile aastaaruanded foorumi tehtud edusammude kohta;
33.
teeb presidendile ülesandeks edastada käesolev resolutsioon nõukogule ja komisjonile ning liikmesriikide valitsustele ja parlamentidele.
