22.10.2008
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Jaime Mayor Oreja, Fernando Fernández Martín, Sérgio Marques, Charles Tannock, Bernd Posselt, Laima Liucija Andrikienė ja José Ribeiro e Castro fraktsiooni PPE-DE nimel,
– Ignasi Guardans Cambó, Renate Weber, Josu Ortuondo Larrea ja Marios Matsakis fraktsiooni ALDE nimel,
– Inese Vaidere, Ryszard Czarnecki ja Adam Bielan fraktsiooni UEN nimel,
asendades järgmiste fraktsioonide esitatud resolutsiooni ettepanekuid:
– PPE-DE ( B6‑0549/2008 )
– UEN ( B6‑0553/2008 )
– ALDE ( B6‑0555/2008 )
Valimisõiguse äravõtmise juhtumid Venezuelas
Euroopa Parlamendi resolutsioon valimisõiguse äravõtmise juhtumite kohta Venezuelas
Euroopa Parlament ,
–
võttes arvesse oma varasemaid resolutsioone Venezuela kohta, eelkõige 24. mai 2007. aasta resolutsiooni telekanali Radio Caracas TV juhtumi kohta Venezuelas;
–
võttes arvesse Human Rights Watchi 2008. aasta septembri aruannet pealkirjaga "Kümme aastat Chávezi võimu all: poliitiline sallimatus ja inimõiguste olukorra parandamise luhtunud võimalused Venezuelas";
–
võttes arvesse kodukorra artikli 115 lõiget 5,
A.
arvestades, et Venezuela valitsusasutused on koostanud kodanikest erinevaid nimekirju (Tascóni nimekiri, Maisanta nimekiri, Russiáni nimekiri), mille abil kõrvaldada avalikke teenistujaid ametist ja võtta inimestelt õigus töötada riigiametis ja omada juurdepääsu avalikule teenistusele ja haldusmenetlustele;
B.
arvestades, et nende nimekirjade kasutamine poliitilistel eesmärkidel piirab Venezuela praeguse valitsuse oponentide kodaniku- ja poliitilisi õigusi, eelkõige õigust kandideerida valimistel, ja hääletajate õigust valida vabalt oma kohaliku, piirkondliku ja riikliku tasandi esindajaid;
C.
arvestades, et Venezuela riigikontroll tegi haldusotsuse, millega keelati paljudel opositsioonipoliitikutel kandideerimast piirkondlikel ja kohalikel valimistel, mis toimuvad 2008. aasta novembris;
D.
arvestades, et Venezuela valitsusasutused saatsid riigist meelevaldselt välja valitsusvälise organisatsiooni Human Rights Watch juhi José Miguel Vivanco ning juhi asetäitja Daniel Wilkinsoni, kuna nad olid esitanud kriitilise aruande kodanikuvabaduste ja inimõiguste olukorra kohta presidend Hugo Chávezi 10-aastase valitsemisaja jooksul;
E.
arvestades, et tegu on üksnes viimaste sammudega meetmeahelast, millega valitsus on püüdnud opositsiooniliikmeid, dissidente ja rahvusvahelisi vaatlejaid ähvardada;
F.
arvestades, et 1. oktoobril 2008. aastal tapeti oma autos kuulirahega Copei partei üliõpilasliider ja Zulia Osariikliku Ülikooli üliõpilasühingu esimees Julio Soto, kuna kuriteo toimepaneku asjaolud on hämarad ning vajavad selgitamist,
1.
väljendab muret selle üle, et Venezuela riigikontroll on koostanud nimekirja kodanikest, keda ei lubata valimistel kandideerida;
2.
kutsub Venezuela valitsust üles seda halduslikul teel tehtud poliitilist otsust läbi vaatama, tuginedes Venezuela põhiseaduse artiklitele 42 ja 65, mille kohaselt, nagu demokraatlikes riikides tavaks, saavad sellise otsuse teha üksnes kohtuasutused;
3.
kutsub Venezuela valitsust samuti üles järgima Venezuela poolt allkirjastatud ja ratifitseeritud rahvusvahelisi lepinguid, sealhulgas Ameerika inimõiguste konventsiooni, pöörates eeskätt tähelepanu artikli 23 lõike 1 punktis b ja artikli 23 lõikes 2 sätestatud poliitilistele õigustele, ning kodaniku- ja poliitiliste õiguste rahvusvahelise pakti artiklitele 2 ja 25;
4.
kinnitab selget vastuseisu inimõiguste kaitsjate tagakiusamisele ja meelevaldsele väljasaatmisele; märgib, et väljasaatmisega luuakse sõnavabaduse ja valitsuse tegevuse kritiseerimise õiguse seisukohast äärmiselt ohtlik pretsedent, ehkki need õigused on iga demokraatliku ühiskonna aluseks;
5.
mõistab järsult hukka üliõpilasliidri Julio Soto mõrvamise; avaldab kaastunnet hukkunu omastele ja sõpradele ning kutsub Venezuela valitsusasutusi üles tegema viivitamata kõikvõimalikke jõupingutusi selle kuriteo asjaolude väljaselgitamiseks nii, et kuriteo toimepanijate ja selle eest vastutavate isikute üle mõistetaks kohut ja nad ei jääks karistuseta;
6.
kutsub Chávezi valitsust üles tegema lõppu sellisele tegevusele ja edendama Venezuelas kooskõlas 1999. aasta põhiseadusega suuremat osalusdemokraatiat,
7.
teeb presidendile ülesandeks edastada käesolev resolutsiooni nõukogule, komisjonile, Ameerika Riikide Organisatsiooni peasekretärile, Euroopa – Ladina-Ameerika parlamentaarsele assambleele, Mercosuri Parlamendile ning Venezuela Bolivári Vabariigi valitsusele ja parlamendile.
