24.10.2011 B7-0548/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduste alusel
vastavalt kodukorra artikli 110 lõikele 2
Olukord Egiptuses ja Süürias, eelkõige kristlikes kogukondades
Charles Tannock
,
Peter van Dalen
,
Geoffrey Van Orden
,
Ryszard Antoni Legutko
,
Konrad Szymański
,
Valdemar Tomaševski
,
Ryszard Czarnecki
,
Tomasz Piotr Poręba
fraktsiooni ECR nimel
PE472.745v01-00 B7‑0548/2011 Euroopa Parlamendi resolutsioon olukorra kohta Egiptuses ja Süürias, eelkõige kristlikes kogukondades
Euroopa Parlament,
– võttes arvesse oma varasemaid resolutsioone Egiptuse ja Süüria kohta ning oma 20. jaanuari 2011. aasta resolutsiooni kristlaste olukorra ja usuvabaduse kohta,
– võttes arvesse ELi ja Egiptuse assotsiatsioonilepingut ning eelkõige selle artiklit 2,
– võttes arvesse kõrge esindaja Catherine Ashtoni 10. oktoobri 2011. aasta avaldust vägivalla kohta Egiptuses,
– võttes arvesse Euroopa Parlamendi presidendi 10. oktoobri 2011. aasta avaldust vägivaldsete kokkupõrgete kohta Egiptuses,
– võttes arvesse nõukogu otsust 2011/522/ÜVJP, millega muudetakse otsust 2011/273/ÜVJP Süüria vastu suunatud piiravate meetmete kohta, nõukogu otsust 2011/523/EL, millega osaliselt peatatakse Euroopa Majandusühenduse ja Süüria Araabia Vabariigi vahelise koostöölepingu kohaldamine, nõukogu 2. septembri 2011. aasta määrust (EL) nr 878/2011, millega muudetakse määrust (EL) nr 442/2011 piiravate meetmete kohta seoses olukorraga Süürias ning nõukogu 13. oktoobri 2011. aasta määrust (EL) nr 1011/2011, millega muudetakse määrust (EL) nr 442/2011 piiravate meetmete kohta seoses olukorraga Süürias,
– võttes arvesse komisjoni asepresidendi ning liidu välisasjade ja julgeolekupoliitika kõrge esindaja 8. ja 31. juuli, 1., 4., 18., 19., 23., ja 30. augusti, 2., 12. ja 23. septembri ning 12. oktoobri 2011. aasta avaldusi Süüria kohta,
– võttes arvesse nõukogu 18. juuli ja 10. oktoobri 2011. aasta järeldusi Süüria kohta,
– võttes arvesse Euroopa Komisjoni ja kõrge esindaja 25. mai 2011. aasta ühist teatist Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Uus lähenemisviis muutustele naaberriikides”,
– võttes arvesse ÜRO Julgeolekunõukogu eesistuja 3. augusti 2011. aasta avaldust,
– võttes arvesse ÜRO inimõiguste nõukogu (UNHRC) 23. augusti 2011. aasta resolutsiooni inimõiguste olukorra kohta Süüria Araabia Vabariigis,
– võttes arvesse 1948. aastal vastu võetud inimõiguste ülddeklaratsiooni,
– võttes arvesse 1966. aastal vastu võetud kodaniku- ja poliitiliste õiguste rahvusvahelist pakti, millega Süüria on ühinenud,
– võttes arvesse kodukorra artikli 110 lõiget 2,
A. arvestades, et pärast Aswāni provintsi al-Marinabi küla kopti kiriku ründamist kopti kristlaste rahumeelse meeleavaldusena alanud demonstratsioon suruti 9. oktoobril 2011. aastal Egiptuse sõjaväe poolt jõhkralt maha ning selle tulemusel hukkus rohkem kui 25 inimest, neist enamik kopti kristlased, ning mitusada inimest sai haavata;
B. arvestades, et Egiptuse riigitelevisioon õhutas omakorda vägivalda, kutsudes inimesi üles „sõjaväge kaitsma”, ning et islami äärmuslased reageerisid sellele üleskutsele; arvestades, et samal ajal vallutasid julgeolekujõud tormijooksuga ja sulgesid vägivaldselt kaks iseseisvat meediakanalit;
C. arvestades, et lisaks on teada antud kristlaste poodide ja ettevõtete rüüstamisest Kairos;
D. arvestades, et kopti kristlased moodustavad umbes 10% Egiptuse elanikest; arvestades, et Egiptuses on viimaste aastate jooksul kopti kristlaste vastu korduvalt toime pandud vägivallategusid ning arvestades, et koptide julgeolekuolukord näib olevat revolutsiooni algusest saadik halvenenud;
E. arvestades, et Egiptuse põhiseadus tagab kõigile usuvabaduse ja vabaduse pidada usutalitusi;
F. arvestades, et Euroopa Liit on üks Egiptuse peamistest rahvusvahelistest abiandjatest ning on võtnud poliitilise ülemineku toetamiseks märkimisväärseid finants- ja muid kohustusi;
G. arvestades, et Euroopa Liit on korduvalt väljendanud oma pühendumust mõtte-, südametunnistuse- ja usuvabadusele ning rõhutanud, et valitsuste kohustus on tagada need vabadused kõikjal maailmas;
H. arvestades, et järgmiste kuude jooksul, alates 28. novembrist 2011, on määratud toimuma parlamendivalimiste eri voorud;
I. arvestades, et alates märtsikuust on paljudes Süüria linnades toimunud proteste ja meeleavaldusi;
J. arvestades, et hinnanguliselt on protestide käigus surma saanud vähemalt 3000 inimest ja kuna Süüria ametivõimud reageerivad järjest vägivaldsemalt, kasvab hukkunute arv pidevalt ning samas on palju inimesi usutavasti vigastatud või kinni peetud;
K. arvestades, et ülemvoliniku teabekogumismissioonil 19. augustil leiti tõendeid sadade kiirhukkamiste, meeleavaldajate vastu lahinglaskemoona kasutamise, protestimeeleavalduste ajal täpsuslaskurite laiaulatusliku kasutamise, igas vanuses inimeste vahistamise ja piinamise, julgeolekujõudude poolt linnade blokeerimise ning veejuhtmete purustamise kohta;
L. arvestades, et Süüria kodanikke vahistatakse meelevaldselt ja vangistatakse ilma kohtuotsuseta või sõjaväekohtu otsuse alusel, et riigis puudub sõltumatu kohtusüsteem, mis inimesi kaitseks, ning et seadusega ei ole kodanikele tagatud ei sõnavabadust ega õigust meelt avaldada;
M. arvestades, et paljud Süüria linnad ja asulad on väidetavalt valitsusvägede piiramisrõngas ning neil puudub juurdepääs toidule, meditsiinitarvetele ja sidevahenditele;
N. arvestades, et kuigi president Bashar al-Assad on palju kordi avalikkuse ees poliitilisi reforme lubanud, ei ole ta siiski suutnud rakendada konkreetset reformikava, millega tagataks kodanikuvabadused ja kohtusüsteemi sõltumatus ning takistataks Süüria valitsust inimõigusi rikkumast;
O. arvestades, et Süüria valitsus mõistab poliitiliste aktivistide ja inimõiguste kaitsjate üle kohut riikliku julgeoleku ülemkohtus, mis on väljaspool tavapärast kriminaalõiguse süsteemi tegutsev erikohus;
P. arvestades, et Pärsia lahe koostöönõukogu teeb vabade valimiste süsteemile ülemineku ja president al-Assadi võimust loobumise nimel Süüria ametivõimudega koostööd;
Q. arvestades, et 2. septembril ja 13. oktoobril leppisid ELi liikmesriigid kokku, et lisaks Süüria vastu juba kehtestatud piirangutele võetakse kasutusele laiendatud sanktsioonid,
1. mõistab otsustavalt hukka Egiptuse sõjaväe ja äärmuslaste poolt 9. oktoobril 2011. aastal koptide vastu toime pandud vägivalla ning samuti mis tahes muu sektantliku vägivalla, ning avaldab kaastunnet ohvritele ja nende sugulastele;
2. pooldab Egiptuse valitsuse lubadusi seoses 10. oktoobri 2011. aasta sündmustega, kaasa arvatud lubadus asutada teabekogumiskomisjon, prokuratuuri ja sõjaväeprokuratuuri poolt kohtuliku uurimise algatamine, olemasolevate litsentseerimata kultuskohtade staatuse legaliseerimiseks määruse projekti esitamine, jätkuvate jõupingutuste tegemine kultuskohtade rajamise ühise juhendi vastuvõtmiseks ning uue artikli lisamine Egiptuse karistusseadustikku diskrimineerimise kuriteo kohta;
3. pooldab samuti inimõiguste nõukogu Egiptusega seotud teabekogumismissiooni algatamist;
4. nõuab tungivalt, et Egiptuse ametivõimud tagaksid erinevate uurimiste erapooletuse ja sõltumatuse, võimaldades asjakohast järelevalvet;
5. kutsub Egiptuse ametivõime üles tagama, et kopti kristlastele ning teiste usukogukondade ja vähemusrühmade liikmetele oleksid seadusega ja praktikas tagatud kõik inimõigused ning põhivabadused, sh õigus vabalt valida ja vahetada usku, ning ennetama selliste inimeste diskrimineerimist;
6. kutsub seetõttu Egiptuse ametivõime üles vaatama läbi Egiptuse põhiseaduse artiklit 2, milles märgitakse, et „Egiptuse seadusandluse põhialuseks on islami šariaadi põhimõtted”, ning tagada, et põhiseaduse kõik sätted oleksid kaasavad ega jätaks võimalust Egiptuse ühiskonnas kellegi diskrimineerimiseks;
7. avaldab muret relvajõudude ülemnõukogu liikme kindralmajor Rouini avalduste pärast telesaates Al Qahera Al Youm („Egiptus täna”) 10. mail 2011. aastal antud intervjuus, kus ta ütles, et kogu Egiptuse sõjavägi ja rahvas on salafistid;
8. kutsub kõrget esindajat ja komisjoni üles läbi vaatama finantskohustused, mille EL on Egiptuse ees võtnud ning tagama tingimuste range täitmise nii, et finantsabi makstakse välja ainult siis, kui Egiptuse ametivõimud suudavad tõestada, et nad on teinud kõik võimaliku, et tagada kõikidele egiptlastele põhilised inimõigused, kaasa arvatud usu- ja veendumusvabaduse;
9. nõuab, et Egiptuse ametivõimud vabastaksid viivitamatult 26-aastase blogipidaja Maikel Nabil Sanadi, kes peab praegu näljastreiki ning kes on mõistetud kolmeks aastaks vangi kriitika eest Egiptuse sõjaväe poolt Tahriri väljakul meeleavaldajate vastu jõu kasutamise suhtes ning sõjaväeteenistusest keeldumise eest;
10. nõuab, et relvajõudude ülemnõukogu (SCAF) vaataks läbi oma otsuse mitte lubada välismaistel vaatlejatel olla kohal parlamendivalimiste ajal, mis peavad algama 28. novembril 2011. aastal; palub, et SCAF võtaks vastu Euroopa Parlamendi liikmete delegatsiooni valimiste vaatlusmissiooniks;
11. avaldab tugevat toetust nõukogu 10. oktoobri järeldustele, milles nõutakse president al-Assadi tagasiastumist ja demokraatiale ülemineku võimadamist ning on pettunud, et ÜRO Julgeolekunõukogu ei ole Süüria ametivõimude jõhkrate tegude suhtes ühiselt reageerinud;
12. nõuab, et Süüria valitsus tagaks meeleavaldajatele kaitse ründamise eest, austaks nende õigust osaleda rahumeelsetel meeleavaldustel ja tagaks neile sõnavabaduse; kutsub seetõttu Süüria valitsust viivitamata üles lõpetama rahumeelsete meeleavaldajate vastu jõu kasutamise;
13. väljendab muret vägivaldsete kokkupõrgete pärast ning mõistab hukka asjaolu, et meeleavaldajate seas on järjest enam islamistidest võitlejaid, kes kasutavad salaja üle piiri toimetatud relvi, õhutavad džihaadi ja tulistavad julgeolekujõudude pihta, ähvardades vallandada täiemõõdulise sektantliku kodusõja;
14. nõuab, et Süüria valitsus algataks sõltumatu, tõhusa ja läbipaistva uurimise julgeolekujõudude tegevuse, eeskätt julgeolekujõudude juhataja, presidendi venna tegevuse kohta, ning võtaks vastutusele kõik julgeolekuteenistuse liikmed, kes relvastamata meeleavaldajaid lahinglaskemoonaga tulistasid või tulistada käskisid;
15. nõuab, et Süüria valitsus lõpetaks poliitiliste aktivistide, inimõiguste kaitsjate ja ajakirjanike omavolilise vahistamise ja kinnipidamise ning vabastaks kõik meelsusvangid; nõuab, et Süüria valitsusasutused annaksid avalikult aru kõikide tapetud, viga saanud või kadunuks jäänud isikute kohta;
16. avaldab tõsist muret, et ähvarduste kasutamine Süüria ametivõimude poolt võib laieneda pagenduses olevatele opositsiooniaktivistidele;
17. nõuab, et Süüria ametiasutused lõpetaksid kohalike ja välismaiste väljaannete tsenseerimise, kaotaksid valitsuse survestava kontrolli ajalehtede ja muude trükiste üle ning kõrvaldaksid side- ja internetipiirangud;
18. nõuab, et Süüria valitsus võimaldaks inimõigustega tegelevatele organisatsioonidele ja humanitaarabitöötajatele viivitamata ning tingimusteta juurdepääsu;
19. kiidab heaks sanktsioonid, mis ELi liikmesriigid 2. septembril ja 13. oktoobril kehtestasid; kutsub ELi üles näitama üksmeelsust Süüria ametivõimudega suhtlemisel;
20. kiidab heaks ÜRO inimõiguste nõukogu resolutsiooni ning palub, et Süüria valitsus teeks ÜRO inimõiguste ülemvolinikuga täielikku koostööd;
21. tunneb heameelt selle üle, et Türgi ja Saudi Araabia on Süüria valitsuse hukka mõistnud, ning kiidab heaks Türgi rolli pagulaste vastuvõtmisel; peab kahetsusväärseks Iraani jätkuvat toetust president al-Assadi järeleandmatutele seisukohtadele ning oma rahva vastu suunatud julmadele repressioonidele;
22. nõuab avatud ja rahumeelset dialoogi Süüria valitsuse ja Süüria rahva vahel; nõuab tungivalt, et Süüria valitsus täidaks oma kohustusi avalikkuse ees ja viiks, viivitamatult ja täielikult austades vähemuste õigusi, läbi demokraatlikud reformid; nõuab tungivalt, et president al-Assad tunnustaks asjaolu, et Süüria rahvas ei soovi tema valitsuse jätkumist, ning astuks Süüria ja selle rahva ühtsuse huvides ametist tagasi;
23. teeb presidendile ülesandeks edastada käesolev resolutsioon komisjoni asepresidendile / liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Egiptuse relvajõudude ülemnõukogule, Araabia Liiga peasekretärile ning Süüria Araabia Vabariigi valitsusele ja parlamendile.
