13.3.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d):
– Panayiotis Demetriou fraktsiooni PPE-DE nimel
– Mechtild Rothe fraktsiooni PSE nimel
– Ignasi Guardans Cambó ja Marios Matsakis fraktsiooni ALDE nimel
– Seán Ó Neachtain fraktsiooni UEN nimel
– Joost Lagendijk, Monica Frassoni ja Cem Özdemir fraktsiooni Verts/ALE nimel
– Sylvia-Yvonne Kaufmann fraktsiooni GUE/NGL nimel
– Jens-Peter Bonde fraktsiooni IND/DEM nimel
Küprosel teadmata kadunud isikud
Euroopa Parlamendi resolutsioon Küprosel teadmata kadunud isikute kohta
Euroopa Parlament ,
–
võttes arvesse oma resolutsioone B4-0669 , 0679 ja 0688/95 EÜT C 109, 1.5.1995, lk 166.
Küprosel teadmata kadunud isikute probleemi kohta;
–
võttes arvesse ÜRO Julgeolekunõukogu ja Peaassamblee asjaomaseid resolutsioone Küprose kohta ning rahvusvahelisi algatusi Küprosel teadmata kadunud isikute saatuse uurimiseks;
–
võttes arvesse Euroopa Inimõiguste Kohtu 10. mai 2001. aasta otsust (kohtuasi nr 25781/94) teadmata kadunud isikute kohta;
–
võttes arvesse kodukorra artikli 103 lõiget 2,
A.
arvestades, et teadmata kadunud isikute (Küprose kreeklased, Küprose türklased, kreeklased, türklased jt) probleem on üksnes humanitaarküsimus, mis tuleneb teadmata kadunud isikute sugulaste õigusest saada teada nende saatuse kohta;
B.
arvestades, et teadmata kadunud isikute saatuse osas aastakümneid teadmatuses elanud perekondade suur piin ja kannatused ei saa jätkuda ning peavad lõpuks lõppema;
C.
arvestades, et Küprosel teadmata kadunud isikute komitee (CMP) on ÜRO peasekretäri egiidi all uuesti tegutsema hakanud ja säilmete väljakaevamise ning identifitseerimise osas on toimunud edasiminek, kuigi see on aeglane;
D.
arvestades, et Euroopa Parlament avaldab heakskiitu CMP Küprose kreeka ja türgi liikmete konstruktiivsele koostööle,
1.
kutsub asjaga seotud pooli üles tegema siirast ja ausat koostööd kõikide Küprosel teadmata kadunud isikute saatuse nõuetekohase uurimise kiireks lõpetamiseks ning viima täielikult täide Euroopa Inimõiguste Kohtu 2001. aasta mai asjaomast otsust;
2.
kutsub asjaomaseid pooli ja kõiki, kellel on või on võimalus saada isiklikele teadmistele, arhiividele, lahinguvälja aruannetele või kinnipidamiskohtade andmetele tuginedes mis tahes teavet või tõendeid, esitama need edasise viivituseta CMP-le;
3.
kutsub nõukogu ja komisjoni üles aktiivselt selle probleemiga tegelema, andes muu hulgas CMP-le rahalist abi ja astudes koostöös ÜRO peasekretäriga kõik vajalikud sammud, et viia täide Euroopa Inimõiguste Kohtu eespoolnimetatud otsus ja asjaomased ÜRO ning Euroopa Parlamendi resolutsioonid;
4.
edastab probleemi asjaomasele parlamendikomisjonile eesmärgiga jälgida komisjoniga tihedat koostööd tehes selles küsimuses toimuvaid arenguid ja teeb sellele parlamendikomisjonile ülesandeks anda korrapäraselt aru, esitades esimese aruande kuue kuu jooksul;
5.
teeb presidendile ülesandeks edastada käesolev resolutsioon nõukogule, komisjonile, Ühinenud Rahvaste Organisatsiooni peasekretärile ja Küprose, Türgi, Kreeka ning Ühendkuningriigi valitsustele.
