A7-0115/2010
12.4.2010
RAPORT
Protokolli eelnõu, millega muudetakse protokolli nr 36 üleminekusätete kohta Euroopa Parlamendi koosseisu osas aastatel 2009–2014: Euroopa Parlamendi arvamus (Euroopa Liidu lepingu artikli 48 lõige 3)
(17196/2009 – C7-0001/2010 – 2009/0813(NLE))
Põhiseaduskomisjon
Raportöör:
Íñigo Méndez de Vigo
PE 439.157v03-00
SISUKORD
lk
EUROOPA PARLAMENDI RESOLUTSIOONI ETTEPANEK................................................3
PARLAMENDIKOMISJONIS TOIMUNUD LÕPPHÄÄLETUSE TULEMUS.........................6
EUROOPA PARLAMENDI RESOLUTSIOONI ETTEPANEK
protokolli eelnõu kohta, millega muudetakse protokolli nr 36 üleminekusätete kohta Euroopa Parlamendi koosseisu osas aastatel 2009–2014: Euroopa Parlamendi arvamus (Euroopa Liidu lepingu artikli 48 lõige 3)
(17196/2009 – C7-0001/2010 – 2009/0813(NLE) )
Euroopa Parlament,
– võttes arvesse Euroopa Ülemkogu eesistuja 18. detsembri 2009. aasta kirja Euroopa Parlamendi presidendile üleminekusätteid käsitleva protokolli nr 36 muutmise kohta (17196/2009);
– võttes arvesse Euroopa Liidu lepingu artikli 48 lõike 3 esimest lõiku, mille alusel Euroopa Ülemkogu konsulteeris Euroopa Parlamendiga ( C7-0001/2010 );
– võttes arvesse Lissaboni lepingule lisatud protokolli nr 36 üleminekusätete kohta;
– võttes arvesse Euroopa Liidu lepingu artikli 14 lõikeid 2 ja 3;
– võttes arvesse otsestel ja üldistel valimistel Euroopa Parlamendi liikmete valimist käsitlevat 20. septembri 1976. aasta akti (edaspidi 1976. aasta akt);
– võttes arvesse oma 11. oktoobri 2007. aasta resolutsiooni Euroopa Parlamendi koosseisu kohta
ELT C 227 E, 4.9.2008, lk 132. ;
– võttes arvesse Euroopa Ülemkogu 11. ja 12. detsembri 2008. aasta, 18. ja 19. juuni ning 10. ja 11. detsembri 2009. aasta kohtumiste järeldusi;
– võttes arvesse kodukorra artikli 11 lõiget 4 ja artiklit 74 a;
– võttes arvesse põhiseaduskomisjoni raportit ( A7‑0115/2010 ),
A. arvestades, et Lissaboni lepinguga muudetud ELi lepingu artikli 14 lõikes 2 on sätestatud, et Euroopa Ülemkogu võtab ühehäälselt Euroopa Parlamendi algatusel ja nõusolekul vastu otsuse Euroopa Parlamendi koosseisu kohta;
B. arvestades, et Lissaboni lepingu jõustumist silmas pidades ja selle lepingu protokollile nr 36 tuginedes esitas Euroopa Parlament 11. oktoobril 2007. aastal Lamassoure’i ja Severini raporti põhjal koostatud resolutsioonis Euroopa Ülemkogu otsuse eelnõu Euroopa Parlamendi koosseisu kindlaksmääramise kohta;
C. arvestades, et Lissaboni lepingu allakirjutamise ajal ei olnud Euroopa Ülemkogu veel ametlikku otsust Euroopa Parlamendi koosseisu kohta vastu võtnud, kuid oli andnud nõusoleku nimetatud resolutsioonis tehtud ettepanekule, olles suurendanud Euroopa Parlamendi liikmete koguarvu esialgselt 750 liikmelt 751;
D. arvestades, et vastavalt Euroopa Ülemkogus saavutatud kokkuleppele kasvas parlamendiliikmete arv Nice’i lepinguga võrreldes 15 võrra (736 liikmelt 751 liikmele) ning 18 lisakohta jaotati 12 liikmesriigi vahel, kusjuures Saksamaa kohtade arvu vähendati vastavalt ELi lepinguga kehtestatud maksimummäärale kolme võrra;
E. arvestades, et Lissaboni leping ei olnud 2009. aasta Euroopa Parlamendi valimiste ajal veel jõustunud ja valimised toimusid vastavalt Nice’i lepingule, on Euroopa Parlamendil praegu 736 liiget;
F. arvestades, et Lissaboni leping jõustus alles 1. detsembril 2009, siis oleks õiguspärane, et 12 liikmesriigi 18 täiendavat parlamendiliiget saaksid esimesel võimalusel ametisse asuda ja tagada oma liikmesriikidele esindatuse, millele neil on õigus;
G. arvestades, et 1976. aasta akti artikli 5 kohaselt ei ole võimalik ametisoleva parlamendiliikme volitusi katkestada ning seega vähendada praegu Euroopa Parlamendis Saksamaad esindavate parlamendiliikmete arvu kolme võrra;
H. arvestades, et enamik liikmesriike on neid esindavad täiendavad parlamendiliikmed juba nimetanud vastavalt oma valimissüsteemile ja kooskõlas Euroopa Ülemkogu 18. ja 19. juuni 2009. aasta koosolekutel tehtud järeldustega;
I. arvestades, et 18 täiendava parlamendiliikme ametisse asumine 2009.–2014. aasta ametiajal tõstab Euroopa Parlamendi koosseisu 754 liikmeni ning ületab Lissaboni lepinguga ette nähtud 751 piiri, mistõttu tuleb muuta esmast õigust;
J. arvestades, et Euroopa Ülemkogu 11. ja 12. detsembri 2008. aasta kohtumise järeldustes nähti juba ette kohustus võtta vastu üleminekumeetmed, mille eesmärk on teha võimalikuks täiendavate parlamendiliikmete ametisse asumine parlamendi käimasoleval ametiajal, ning Euroopa Ülemkogu 18. ja 19. juuni 2009. aasta kohtumise järeldustes kehtestati Euroopa Parlamendi liikmete arvu ajutise suurendamise tingimused;
K. arvestades, et Euroopa Parlament muutis 25. novembril 2009. aastal oma kodukorda selleks, et näha ette täiendavate parlamendiliikmete tööle asumine vaatlejatena, kuni jõustuvad sätted, mis lubavad neil ametisse asuda,
1. on seisukohal, et Euroopa Ülemkogu taotlus muuta protokolli nr 36 tuleneb otseselt Lissaboni lepingu uutest sätetest ning sellega on leitud õige lahendus, kuidas lisakohad saanud liikmesriigid saavad nimetada asjaomased parlamendiliikmed; nõustub, et Euroopa Parlamendi koosseisu 2009.–2014. aasta ülejäänud ametiajaks tuleks valida parlamenti 18 täiendavat parlamendiliiget; nõuab siiski, et kõik 18 parlamendiliiget asuksid ametisse samal ajal, et mitte ohustada parlamendis riikide esindajate vahelist tasakaalu; nõuab tungivalt, et liikmesriigid viiksid oma valimismenetlused lõpule pragmaatilisel viisil ja esimesel võimalusel;
2. avaldab kahetsust, et nõukogu ei võtnud õigel ajal meetmeid, mis oleksid võimaldanud täiendavatel parlamendiliikmetel Lissaboni lepingu jõustumisel ametisse asuda, ning üks muudatusega kavandatud lahendus ei ole kooskõlas 1976. aasta akti mõttega, mille kohaselt Euroopa Parlamendi liikmed valitakse otsestel valimistel, mitte kaudselt liikmesriigi parlamendis toimuvatel valimistel;
3. annab siiski nõusoleku valitsustevahelise konverentsi kokkukutsumiseks eeldusel, et seal arutatakse ainult konkreetselt Euroopa Parlamendi 2009.–2014. aasta ülejäänud ametiaja koosseisu käsitlevate meetmete vastuvõtmist, ja et neid Lissaboni lepingu ratifitseerimisest tulenenud eriolukorraga seotud erakorralisi üleminekumeetmed ei käsitleta mingil juhul pretsedendina tulevikuks;
4. tuletab meelde, et protokolli nr 36 muudatuste vastuvõtmise ja nende jõustumise vahelisel ajal saavad täiendavad parlamendiliikmed vastavalt Euroopa Parlamendi kodukorra artikli 11 lõikele 4 osaleda parlamendi töös vaatlejatena;
5. on seisukohal, et ka vaatlejate nimetamisel tuleb võimaluse korral järgida 1976. aasta akti põhimõtteid ning ületamatute tehniliste või poliitiliste raskuste korral peaks olema siiski vastuvõetav kaudne valimine liikmesriikide parlamentide poolt;
6. tuletab samas meelde, et Euroopa Ülemkogu peab igal juhul võtma Euroopa Parlamendi koosseisu käsitleva otsuse vastu aegsasti enne parlamendi käesoleva koosseisu ametiaja lõppemist, ning parlament esitab asjakohase algatuse kooskõlas ELi lepingu artikli 14 lõikega 2;
7. rõhutab lisaks sellele, et kõigis edasistes Euroopa Parlamendi koosseisu käsitlevates otsustes tuleb arvesse võtta võimalikke vahepealseid ühinemisi ning näha seepärast ette uutele liikmesriikidele eraldatavate kohtade arv;
8. teeb presidendile ülesandeks edastada käesolev resolutsioon Euroopa Ülemkogule, nõukogule, komisjonile ja liikmesriikide parlamentidele.
PARLAMENDIKOMISJONIS TOIMUNUD LÕPPHÄÄLETUSE TULEMUS
Vastuvõtmise kuupäev
7.4.2010
Lõpphääletuse tulemus
+:
–:
0:
16
5
2
Lõpphääletuse ajal kohal olnud liikmed
Carlo Casini, Andrew Duff, Ashley Fox, Matthias Groote, Roberto Gualtieri, Gerald Häfner, Ramón Jáuregui Atondo, Constance Le Grip, David Martin, Jaime Mayor Oreja, Morten Messerschmidt, Paulo Rangel, Algirdas Saudargas, György Schöpflin, Søren Bo Søndergaard, Guy Verhofstadt
Lõpphääletuse ajal kohal olnud asendusliige/asendusliikmed
Elmar Brok, Jean-Luc Dehaene, Enrique Guerrero Salom, Anneli Jäätteenmäki, Íñigo Méndez de Vigo, Adrian Severin, Tadeusz Zwiefka
Lõpphääletuse ajal kohal olnud asendusliige/asendusliikmed (kodukorra art 187 lg 2)
Emma McClarkin
