P6_TA(2006)0117
Witold Tomczaki parlamentaarse puutumatuse kaitse taotlus
A6-0084/2006
Euroopa Parlamendi otsus Witold Tomczaki puutumatuse ja privileegide kaitse taotluse kohta ( 2005/2129(IMM) )
Euroopa Parlament,
–
võttes arvesse Witold Tomczaki 29. aprillil 2005 esitatud ja 12. mail 2005 täiskogu istungil teatavaks tehtud taotlust kaitsta tema puutumatust seoses tema vastu Poolas Ostrów Wielkopolski ringkonnakohtus algatatud kriminaalmenetlusega;
–
olles Witold Tomczaki ära kuulanud (13. juulil 2005 ja 31. jaanuaril 2006) vastavalt kodukorra artikli 7 lõikele 3;
–
võttes arvesse Witold Tomczaki 20. märtsil 2006 allkirjastatud kirja, milles ta avaldab soovi puutumatuse kaitse taotlus tagasi võtta;
–
võttes arvesse 8. aprilli 1965. aasta Euroopa ühenduste privileegide ja immuniteetide protokolli artikleid 8, 9 ja 10 ning Euroopa Parlamendi liikmete valimist üldistel ja otsestel valimistel reguleeriva 20. septembri 1976. aasta akti artikli 6 lõiget 2;
–
võttes arvesse Euroopa Ühenduste Kohtu 12. mai 1964. aasta ja 10. juuli 1986. aasta otsuseid Kohtuasi 101/63, Wagner v Fohrmann ja Krier, kohtulahendite kogumik 1964, lk 195, ja kohtuasi 149/85, Wybot v Faure ja teised, kohtulahendite kogumik 1986, lk 2391.
;
–
võttes arvesse kodukorra artikli 6 lõiget 3 ja artiklit 7;
–
võttes arvesse õiguskomisjoni raportit ( A6-0084/2006 ),
A.
arvestades, et Witold Tomczak valiti Poola parlamenti (Sejmi) 21. septembril 1997 ja 23. septembril 2001; arvestades, et pärast ühinemislepingu allkirjastamist 16. aprillil 2003 sai temast vaatleja; arvestades, et ta oli 1. maist 2004 kuni 19. juulini 2004 Euroopa Parlamendi liige; arvestades, et ta valiti Euroopa Parlamenti 13. juunil 2004 ja tema ametiaeg Poola parlamendis lõppes 16. juunil 2004;
B.
arvestades, et Witold Tomczakit süüdistatakse kahe teenistuskohustusi täitva politseiametniku solvamises Ostrów Wielkopolskis 26. juunil 1999, millega ta rikkus Poola kriminaalkoodeksi artikli 226 lõiget 1; arvestades, et peaprokurör esitas 13. juunil 2000 Sejmile taotluse Witold Tomczakilt parlamendisaadiku puutumatuse äravõtmiseks; arvestades, et Witold Tomczak nõustus 4. oktoobril 2000 enda vastutusele võtmisega antud küsimuses vastavalt Poola põhiseaduse artikli 105 lõikele 4; arvestades, et pärast seda, kui Witold Tomczak ei olnud korduvalt kohtuasja arutamisele ilmunud, otsustas Ostrów Wielkopolski ringkonnakohus 10. jaanuaril 2005 vastavalt Poola kriminaalmenetluse koodeksi artikli 377 lõikele 3 jätkata kohtumenetlust ilma tema kohalolekuta;
C.
arvestades, et Witold Tomczak teatas kohtule 30. aprillil 2005, et on palunud Euroopa Parlamendil oma puutumatust kaitsta; arvestades, et kohus peatas 30. mail 2005 kriminaalmenetluse ja palus Varssavi Praga-Północi ringkonnaprokuröril selgitada, kas kavatsetakse esitada taotlus Witold Tomczakilt puutumatuse äravõtmiseks; arvestades, et peaprokuratuuri arvamuse kohaselt ei ole selline taotlus vajalik; arvestades, et Poola põhiseaduskohus otsustas 28. novembril 2001, et puutumatuse äravõtmise taotlus ei ole vajalik tegude puhul, mis pandi toime enne Poola parlamendi saadikuks saamist;
D.
arvestades, et Witold Tomczak väidab, et prokurör oleks enne mis tahes süüdistuste esitamist pidanud taotlema Poola parlamendilt tema puutumatuse äravõtmist ja et kuna ta valiti Euroopa Parlamendi liikmeks, palus ta oma puutumatust tõendada mitte Poola Sejmil, vaid nimetatud institutsioonil;
E.
arvestades, et Witold Tomczak kaebab, et tema vastu algatatud kriminaalmenetlus on erapoolik, kohtuvõimudele avaldatakse poliitilist survet, kohtule esitatakse valetõendeid ja istungitel esinevad tunnistajad ei ole usaldusväärsed;
F.
arvestades, et saadud teabe põhjal ei ole Witold Tomczakil parlamendiliikme puutumatust ühegi nõude puhul, millele on Euroopa Parlamendi presidendi tähelepanu juhitud;
G.
arvestades, et parlamendiliikme puutumatus kuulub parlamendi privileegide hulka ning seetõttu ei saa seda ei kasutada ega tagasi võtta üksik parlamendiliige, vaid ainult institutsioon tervikuna;
H.
arvestades, et vaatamata Witold Tomczaki kirjale, milles ta väljendab soovi võtta tagasi parlamendiliikme puutumatuse kaitse taotlus, rõhutatakse, et juhtumit tuleb siiski põhjalikult käsitleda tagamaks, et parlamendi õigusi on nõuetekohaselt järgitud,
1.
otsustab mitte kaitsta Witold Tomczaki puutumatust ja privileege.
