Osaistungjärgu avamine:
Institutsioonid
2008-05-07 - 16:17
Osaistungjärgu avas Euroopa Parlamendi president Hans-Gert PÖTTERING.
President tegi avalduse Birmat tabanud orkaani tagajärgede kohta ning andis teada muudatustest päevakorras.
Istungit avades tegi parlamendi president Hans-Gert Pöttering avalduse Birma tabanud keeristormi kohutavate tagajärgede kohta.
Ta märkis, et loodusõnnetuse tõttu on hukkunud kümned tuhanded ning kannatada on saanud sajad tuhanded inimesed.
"Tegu on enneolematu katastroofiga selle riigi jaoks ning selle lõplikud tagajärjed ei ole veel teada," märkis president.
President lisas, et Birmat valitsev sõjaline hunta on valesti reageerides olukorda halvendanud.
Seejärel tervitas ta põhiseadusereformi referendumi edasi lükkamist mõjutatud piirkondades, ent leidis, et ka mujal tuleks see edasi lükata, et saaks keskenduda humanitaarabi operatsioonidele.
Pöttering märkis, et Birma võimud on teatanud, et nad ootavad igasugust abi ning et EL on juba alustanud abioperatsioonidega.
President andis samuti teada, et järgmisel osaistungjärgul Strasbourgis teeb komisjon avalduse humanitaarabi andmise kohta.
Pöttering rõhutas veel, et "Birma elanikkond väärib meie täielikku solidaarsust; seetõttu soovin seda siinkohal Euroopa Parlamendi nimel siiralt avaldada."
Lõpetuseks avaldas Pöttering samuti solidaarsust Sahharovi auhinna laureaadi Aung Saa Suu Kyi'ga ning nõudis tema vabastamist.
Muudatused päevakorras:
Kolmapäev:
Rahvapartei on taotlenud, et päevakorda lisataks nõukogu ja komisjoni avaldus Gruusia osas ning et samateemalist resolutsiooni hääletataks järgmisel osaistungjärgul Strasbourgis.
Ettepanek kiideti heaks.
Tehti ettepanek, et Strasbourgi osaistungjärku lükataks edasi suulise küsimuse "Eksitavad 'kataloogiettevõtted'" arutelu, kuna nõukogu ei saa arutelul osaleda.
Ettepanek kiideti heaks.
Neljapäev:
Hääletus Lehne ja Virrankosti raportite osas lükatakse edasi Strasbourgi täiskogusse.
Nädala tähtsündmused:
Kolmapäev, 07. mai:
Parlamendi president kuulutas välja mikrorahastamise kirjaliku deklaratsiooni , mis on saanud üle poolte saadikute toetuse.
Parlamendiliikmed kutsuvad komisjoni ja nõukogu üles mikrorahastamise projekte rohkem toetama, samuti tugevdama sellega seoses programme naiste olukorra parandamiseks.
Kolmapäeval teeb komisjon avalduse üleatlandilise majandusnõukogu kohta, mille teine kohtumine leiab aset 13. mail Brüsselis.
Üleatlandiline majandusnõukogu loodi 30. aprillil 2007. aastal ELi-USA tippkohtumise raames, et edendada ELi ja USA vahelist majanduskoostööd.
Komisjon esitleb oma aruannet majandus- ja rahaliidu esimese 10 tegevusaasta kohta.
1. jaanuaril 2009 täitub 10 aastat euro kasutuselevõtust.
Komisjon ja nõukogu teevad avalduse Gruusia kohta .
Arutusele tuleb väliskomisjonis vastu võetud raport, milles rõhutatakse valimiste vaatlemise tähtsust eelkõige uue ning areneva demokraatiaga riikides.
Saadikud leiavad ka, et Euroopa Parlamendi esindajad peaks viibima uue parlamendi, mille valimist vaadeldi, ametisseasumise juures ning et tuleks tugevdada koostööd selliste äsja valitud parlamentidega.
Päevakorras on ka väliskomisjonis vastu võetud aastaaruanne inimõiguste kohta maailmas 2007. aastal .
Raportis ollakse kriitilised näiteks Hiina, Venemaa ning naiste õiguste osas.
Lisaks antakse raportis hinnang Euroopa Liidu tegevusele inimõiguste vallas ning tehakse konkreetseid soovitusi edaspidiseks.
Arutusele tuleb kalanduskomisjonis vastu võetud raport, milles märgitakse, et süvamere kalavarude majandamist puudutavas Euroopa Komisjoni teatises kirjeldatud olukorra ja tegeliku olukorra vahel on "teatud erinevused".
Saadikud nõuavad seetõttu komisjonilt, liikmesriikidelt ja kalatööstuselt praeguste puuduste parandamist, et püügikoormuse kontrollimeetmeid saaks kohandada püügipiirkondade tasandil.
Neljapäev, 08. mai:
Põhiseaduskomisjonis vastu võetud raportis märgivad saadikud, et vaja oleks luua ühtne koondregister, kus kohustuslikus korras registreeriksid end nii nõukogus, komisjonis kui parlamendis lobitöö tegijad , ning mis sisaldaks ka kõiki finantsandmeid.
Lisaks nõuavad komisjoniliikmed registrist välja heitmise ühist mehhanismi ja ühtset eetilise käitumise koodeksit.
Kultuurikomisjoni liikmed nõuavad arutusele tulevas raportis dopinguvastase võitluse tõhustamist ning paluvad, et Euroopa Komisjon looks selged suunised Euroopa õiguse kohaldatavuse kohta spordi suhtes .
Lisaks väljendavad saadikut muret seoses hasartmängude ja loteriide turu võimaliku liberaliseerimisega ning on vastu reeglitele, mis võiks viia mängijate diskrimineerimiseni.
20080507IPR28343
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
