20.oktoobri Lahti ülemkogu tulemused
Institutsioonid
2006-10-25 - 15:07
Nõukogu esindaja andis ülevaate Lahti mitteametliku ülemkogu tööst ning komisjon tegi samateemalise avalduse.
Ülemkogu keskseteks teemadeks olid innovatsioon, energiapoliitika ning sisseränne.
Ülemkogule kutsuti ka Venemaa president Vladimir Putin, kellega arutati strateegilise partnerluse ning energiaalase koostöö teemat, samuti sõnavabaduse teemat.
Nõukogu kõnevoor
Peaminister Matti VANHANEN leidis, et mitteametlikul kohtumisel valitses " soov rääkida ühel häälel ".
Ta märkis, et räägiti eelkõige energiapoliitikast, ebaseaduslikust sisserändest ning olukorrast Sudaanis/Darfuris.
Sisserände puhul on oluline, et liikmesriigid näitaksid üles solidaarsust ning tahet probleemi lahendada, vaja on tegeleda legaalse ja illegaalse immigratsiooniga ning tagasisaatmise küsimusega.
Lisaks sellele arutati ka uuenduspoliitikat ning rõhutati, et ELil on intellektuaalomandiõiguste vallas vaja selgeid juhtnööre.
Samuti on vaja erasektori-avaliku sektori koostööd Euroopa tehnoloogia platvormi raames.
Ka oli teemaks kliimamuutused, kus leiti, et EL peab võtma liidrirolli ning energiatõhususele rohkem tähelepanu pöörama.
Kevadisel tippkohtumisel ongi plaanis vastu võtta energiapoliitika prioriteetide tegevuskava.
Kõnelused Vladimir Putiniga olid Vanhaneni sõnul " avatud ning avameelsed " ning räägiti eelkõige energeetika ning sõnavabaduse teemal.
Energiakoostöö jätkub energiaharta ning G8 deklaratsiooni alusel.
Samuti tõstatas Vanhanen õhtusöögil Tšetšeenia teema.
Komisjoni kõnevoor
José Manuel BARROSO sõnul arutati Lahtis poliitikate rakendusmeetmeid.
Innovatsiooni osas märkis ta, et innovaatoreid on vaja aidata ning on vaja tegeleda Artemise sarnaste programmidega, samuti standardimisega ning Euroopa Tehnoloogiainstituudiga.
Energeetika osas on olulised energiasuhted naabritega ning transiitriikidega, samuti varustuskindlus ning järjepidevus.
Barroso rõhutas, et Venemaa energiapoliitika peab kõikide liikmesriikide suhtes olema sama ning et ELil on vaja ühtset energiapoliitikat.
Samuti on vaja Euroopa poliitikat migratsiooni puhul.
Komisjoni president ütles ka, et liit teeb kõik selleks, et Darfuris järjekordset humanitaarkriisi ära hoida.
Fraktsioonide kõnevoor
Ville ITÄLÄ (EPP-ED, FI) leidis, et " tippkohtumisele võib anda kõrge hinde " ning et ELi juhid rääkisid seal ühel häälel.
Ta nentis, et vaja on pikaajalist ühist Venemaa-poliitikat ning sel teel tehti esimene samm.
Samuti on oluline, et mainiti inimõiguseid ning Politkovskaja mõrva - see on oluline, sest inimõigusi ei või ohverdada energiapoliitikale.
Itälä rõhutas, et koostöö saab põhineda ainult vastastikusel usaldusel ning ühisel tahtel.
Ta märkis ka, et tundis õhtusöögil puudust Läänemere-teemalisest arutelust.
Martin SCHULZ (PSE, DE) märkis, et Putin reageeris Borrelli sõnavõtule rünnakuga ning ta nentis, et see on hea, et Putin ütles, et ka Hispaanias on mida kritiseerida - hea, sest Euroopas võib kõigest vabalt rääkida.
Aga Venemaal ei saa.
Schulz rõhutas, et Tšetseenias toimuv ei ole õige ja et see tuleb hukka mõista.
Schulz kinnitas, et: " See ei ole toimiv demokraatia, kui ajakirjanikud peavad tõde rääkides oma elu pärast kartma. "
Schulzi arvates on meil on õigus kritiseerida seda, mis toimub, kus iganes see toimuks - USAs või mujal.
Schulz kritiseeris ka nõukogu ja komisjoni ülevaadet plaanidest, sest tema sõnul ei viida neid ettepanekuid ellu.
Ta rõhutas, et: " Kui me ei taha jääda sõltuvaks Venemaa energiast, tuleb energiat säästlikumalt kasutama hakata ."
Ta leidis, et vaja on rohkem taastuvat energiat, energiatõhusust, paremat tehnoloogiat ning Lissaboni strateegia elluviimist.
Graham R. WATSON (ALDE, UK) küsis retooriliselt: "Mis on uuenduslike ideedega Euroopa tehnoloogiainstituudi mõte, kui liit ei suuda kokku leppida kiires ning lihtsas patendisüsteemis?
Kui palju lootust on meil ühiseks kliimamuutuste strateegiaks, kui me ei ole valmis radikaalselt muutma oma energiatarbimist ning - tootmist?
Ja millised on väljavaated ühiseks sisserändepoliitikaks, kui meil ei ole arengu- ja kaubanduspoliitikat, mis leevendaks tohutut vaesust ?"
Ta rõhutas ka, et meil on vaja rohkem, mitte vähem Euroopat.
Watson kiitis Borrelli ja Vanhaneni, et nad tõstatasid Politkovskaja mõrva teema.
Samas leidis ta, et oli viga kutsuda Putin ülemkogule enne, kui Venemaal rakendatakse õigusriigi põhimõtteid.
Watson märkis, et: " EL ei tohiks allkirjastada partnerlus- ja koostöölepingut Venemaaga enne, kui seal kehtestatakse vabadus, läbipaistvus ning õigusriigi põhimõtted, ning ka nendest tulenev õiguskindlus investorite jaoks ".
Monica FRASSONI (Verts/ALE, IT) ütles oma sõnavõtus, et Tšetseeniast, VVOde tagakiusamisest ja korruptsioonist vaikimine pole eriti hea poliitika.
Samuti pole eriti hea tuumaenergia kasutamise suurendamine.
Tema arvates tahab Putin oma võimu suurendada, ent ELil on võimalus partnerlusleppe näol olukorda kontrollida.
Frassoni rõhutas, et liit ei tohi omapoolsetest tingimustest loobuda ning et inimõigusteklausel peab jääma.
Energiapoliitikas osas rõhutas ta, et tarbimine peab vähenema ja energiatõhusus suurenema, sest see on rahule ja jätkusuutlikkusele kõige parem.
Frassoni kahetses ka, et sisserändega pole tõsiselt tegeletud: arenguriikidele ei pakuta kaubanduspoliitikat, mis neile pakuks võimalusi, et nende haritud inimesed ei oleks sunnitud kodumaalt lahkuma.
Esko Olavi SEPPÄNEN (GUE/NGL, FI) nentis, et inimõiguste osas ei suuda keegi Venemaaga kokkuleppele jõuda, nagu ka ühe teise riigiga teisel pool Atlandi ookeani.
Venemaa tahab strateegilist partnerlust, samas on ebaselge, kas turg avataks ühe- või kahepoolselt, ning kummalt poolt täpselt.
Lahti oli tema arvates kui eelmäng novembrikuisele kohtumisele.
Brian CROWLEY (UEN, IE) arvates on tehnoloogiainstituudi mõte väga hea, sest tehnoloogiasektor vajab tõuget.
Samuti on oluline tegeleda patentidega, sest ideedele ja loomingule on vaja kaitset, muidu kõik innovaatorid lahkuvad.
Ka õnnitles Crowley peaminister Vanhaneni, et viimane suutis Venemaaga avameelselt rääkida.
Godfrey William BLOOM (IND/DEM, UK) leidis oma sõnavõtus, et energia on rahvusriigi alus.
Seetõttu on tema arvates Ühendkuningriigi inimestel raske aktsepteerida, et nende energiapoliitika osas teevad otsuseid sisuliselt välismaalased.
Bloom märkis ka, et see, et " Ühendkuningriigi energeetikat kontrolliks mingi kokkuleppe sellise gangsteriga nagu Putin, on täiesti naeruväärne.
On täielik hullumeelsus oodata midagi paberitükilt, millele on allakirjutanud Putin, samamoodi nagu oodata midagi paberitükilt, millele on alla kirjutanud Adolf Hitler. "
Lõpetuseks märkis ta, et on võimatu saavutada 20% taastuva energia osakaalu, nagu liidu suunised ette näevad.
Eesti saadiku sõnavõtt
Andres TARAND (PSE, EE) ütles oma sõnavõtus: " Oma tänases kõnes ütles härra Barroso, et "puudutati ka Gruusia küsimust".
Teame, et puudutus võib olla nii õrn paitus kui ka karu kaisutus.
Pressikonverentsil Lahtis eelmise reede õhtul saime kõik oma üllatuseks teada, et Gruusia ja Venemaa vahel ei toimu mitte midagi.
Toimub konflikt hoopis Gruusia ja teiselt poolt Abhaasia ning Osseetia vahel.
President Putini järgi lähenevat olukord verevalamisele.
Eelmisel kuul teatas Putin lääne ajakirjanikele aga, et kui Kosovo Serbiast lahutatakse, siis eralduvad Osseetia, Abhaasia ja Transnistria niikuinii.
Kuna tegemist ei ole saareriikidega, siis tähendab "eraldumine" tegelikult liitmist Venemaaga.
See on tõsine Helsingi 1975.a. kokkuleppe revideerimine. (...)
Me teame, et Vene-Gruusia konflikti olemus ei ole Gruusia-poolsetes provokatsioonides, vaid on Suur-Venemaa uues ärkamises, mis ühelt poolt on tuginenud vene natsionalismi õhutamisele, teiselt poolt energiavarude kasutamisele impeeriumi taastamiseks.
Tähtsuseta ei ole siin Bakuu-Tbilisi-Ceyhani naftajuhe.
Kutsun üles kõiki EL institutsioone kaitsma Gruusiat tugevama puudutusega kui seda on deklaratsioonid. "
Arutelu: 25.10.2006
20061020IPR11901 Soome eesistumise veebileht (ingliskeelne) Euroopa Parlamendi presidendi sõnavõtt Lahti mitteametlikul ülemkogul (ingliskeelne)
ET
1
LINK
http://www.eu2006.fi/en_GB/
ET
2
LINK
/president/defaultes.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
