Saadikud arutasid Tšehhi eesistumise tulemusi
Euroopa Ülemkogu
2009-07-15 - 14:03
Tšehhi peaminister Jan Fischer tegi täna kokkuvõtte eesistumisperioodi tulemustest, märkides, et kolm peamist väljakutset olid majandus, energiapoliitika ning Euroopa Liidu roll maailmas.
Nõukogu kõnevoor
Jan FISCHER kinnitas kõigepealt, et tema riigi valitsuskriis ei tekitanud ELile tervikuna tõsist kahju ning et eesistumisperioodiga saadi ilma suuremate probleemideta hakkama.
Ta avaldas ka lootust, et suudeti luua sobivad tingimused selleks, et Iirimaa ratifitseeriks Lissaboni lepingu.
Fischer kõneles seejärel eesistumise prioriteetsetest valdkondadest.
Ta tõi esile majanduskriisiga võitlemiseks võetud sammud: majanduse taastamise kava, pangandussektori toetamine, protektsionismist loobumine, madalamad käibemaksumäärad kohalikele teenustele ning finantsturgude reguleerimine.
Energia vallas märkis ta, et rakendati meetmeid energiakindluse tagamiseks ning energiatõhususe suurendamiseks.
Välispoliitika osas kinnitas Fischer, et gaasikriisi puhul oldi edukad, sest EL oli ühtne.
Samas Gaza puhul oli vastus problemaatilisem ning see näitas, et EL peab ühe häälega kõnelema.
Komisjoni kõnevoor
José Manuel BARROSO kiitis eesistujariiki majandus- ja finantskriisiga ning kliimamuutustega võitlemiseks rakendatud meetmete eest.
Barroso tõi esile, et kokkulepe saavutati 54 kaasotsustusmenetluse eelnõu, finantsturu reguleerimise, 5 miljardi euro suuruse majanduse taastamise kava ja globaliseerumisega kohanemise fondi osas.
Ta märkis samuti, et Tšehhi eesistumise ajal kokku lepitud garantiid tagavad, et Iirimaal korraldatakse uus referendum.
Fraktsioonide kõnevoor
Ádám KÓSA (EPP, HU) märkis kõigepealt, et ta on sügavalt liigutatud, et parlamendi esimese kurdi liikmena on tal võimalik kasutada viipekeelt.
Ta rõhutas, et ELi kuulumine tähendab seda, et vähemuskeelte kasutajad ning puuetega inimesed saavad siiski olla tulemusrikkad oma töös.
Kõneleja ütles, et vaid kaks nädalat tagasi võttis Slovakkia parlament vastu seaduse, millega piiratakse vähemuskeelte kasutamist ning ta palus, et Euroopa tagaks vähemuste ning puuetega inimeste õigused.
Libor ROUČEK (S&D, CZ) nentis, et Tšehhi valitsuskoalitsiooni siseprobleemide ning valitsuse ja presidendi vaheliste vaidluste taustal ei saanud Tšehhi eesistumine olla kerge, kuid et kokkuvõttes tehti ära korralik töö.
Rouček leidis, et gaasikriisile reageeriti edukalt, ent majanduskriisiga ei tegeletud piisavalt tõhusalt.
Alexander Graf LAMBSDORFF (ALDE, DE) kiitis Tšehhi eesistumist selle eest, et ei langetud protektsionismi lõksu, sest riiklik lähenemine ja konkurentsi moonutamine viiksid meid vaid hukatusse.
Lisaks valmistati ette sobiv raamistik Iirimaa referendumiks.
Lambsdorff märkis ka, et Tšehhi eesistumine näitas, et nagu jalgpallis, on ka poliitikas mängu seisu võimalik veel viimasel hetkel muuta.
Rebecca HARMS (Verts/ALE, DE) leidis, et eesistuja ei vastanud väljakutsetele piisavalt hästi.
Finantskriisi osas näiteks on tema sõnul juba aasta räägitud uutest reeglitest, ent edasi ei ole liigutud.
Ka kliimamuutuste puhul ei ole tehtud piisavalt ära.
Jan ZAHRADIL (ECR, CZ) kiitis Tšehhi eesistumist selle eest, et hoolimata valitsuse langemisest suudeti tagada eesistumise järjepidevus.
Ta märkis ka, et Tšehhi eesistumine näitas, et ka keskmise suurusega riik ja nn uus liikmesriik saab eesistumisega väga hästi hakkama.
Miloslav RANSDORF (GUE/NGL, CZ) leidis, et Tšehhi eesistumise päästis peaminister Fischeri valitsus ja peaminister isiklikult.
Ta kiitis peaministrit kui "meest, kes tegutseb kaalutletult".
Nigel FARAGE (EFD) kritiseeris Tšehhi eesistumise tegevust, eriti seda, kuidas Iirimaaga ümber käidi ning et ei korraldatud referendumit Lissaboni lepingu osas.
Samas oli tema sõnul üks suurepärane hetk eesistumise ajal ja see oli Vaclav Klausi külastus.
20090714IPR58189
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
