SUULINE KÜSIMUS H-0467/09
Küsimuste tunniks osaistungjärgul - detsember 2009
vastavalt kodukorra artiklile 116
esitaja:
Georgios Toussas
Euroopa Komisjonile
Teema: Põllumajandustoetused
Kreeka põllumajanduslike maatükkide piiride digiteerimine, mis pidi lõppema 2008. aastal, on tehnilistel põhjustel endiselt käimas ega lõppe tõenäoliselt ka selle aasta lõpuks, mistõttu tekib oht, et talunikud ei saa kätte neile määratud toetusi.
Arvestades, et teravilja- ja loomakasvatussaaduste hinnad on teist aastat järjest oluliselt langenud, jääb osa aega, tööd ja raha nõudnud toodangust müümata ja põldudele mädanema, samal ajal kui paljud talunikud pole ettevõtjatele ja ühistutele müüdud toodangu (virsikud, vein, teravili jne) eest samuti turuhinda saanud, nii et toetused moodustavad peaaegu poole talunike sissetulekust.
Olukorras, kus toetused võivad jääda maksmata, on kaalul talunike ellujäämine, puudutades eriti väikesi ja raskustega võitlevaid keskmise suurusega talupidamisi, kellel on kogunenud suured võlad ja kes on majanduslikult väga raskes olukorras.
Kas komisjon maksab viivitamatult välja kõik talunikele määratud toetused, olenemata sellest, kas digiteerimine on lõpetatud või mitte, et säästa talunikke laostumisest ja võimaldada neil põllumajanduslikku tegevust jätkata?
