Puidu turustajate kohustused
Keskkond
2009-04-22 - 14:18
Saadikud leiavad vastu võetud raportis, et ebaseadusliku metsaraidega võitlemise reegleid Euroopa Liidus tuleb karmistada.
Kõik tarneahelas osalejad peavad tõestama, et nende puit on seaduslik ning ebaseadusliku puidu pakkujatele kehtestatavad trahvid peavad peegeldama majandus- ja keskkonnakahju tõsisust.
Raporti poolt hääletas 465, vastu 22 ja erapooletuks jäi 187 saadikut.
Parlamendiliikmed rõhutavad, et ELi reeglid peavad olema tõhusamad, sest 20–40% ülemaailmsest tööstusliku puidu toodangust on ebaseaduslikku päritolu ning metsade hävitamine, mis toimub suurusjärgus 13 miljonit hektarit aastas, põhjustab ligikaudu 20% süsinikdioksiidi heitest kogu maailmas ja on bioloogilise mitmekesisuse vähenemise peamisi põhjusi.
Saadikud soovivad, et Euroopa Komisjoni ettepanekut karmistataks nii, et ebaseaduslikult raiutud puit ning sellest valmistatud puidutooted eemaldataks ELi turul jälgimise ja seire süsteemi abil.
Jagatud vastutus, karmimad karistused
Kõik tarneahelas osalejad peavad ennetustegevuse põhimõtte alusel jagama vastutust ebaseaduslikult ülestöötatud puidu ja sellest saadud toodete turul kättesaadavaks tegemise ohu kõrvaldamise eest.
Samuti peavad nad tagama, et turul tehakse kättesaadavaks üksnes seaduslikult ülestöötatud puit ja sellest saadud tooted.
Seetõttu peavad saadikute arvates kohustused kehtima kõikide osalejate suhtes, mitte vaid tooteid turule viivate ettevõtjate suhtes nagu Euroopa Komisjoni ettepanek ette nägi.
Liikmesriikide poolt kehtestatavad karistused võivad olla kriminaal- või halduskaristused ja need peavad olema tõhusad, proportsionaalsed ja hoiatavad ning võivad muu hulgas sisaldada:
rahatrahve, mis peegeldavad keskkonnakahju ulatust, rikkumisega seotud puidutoodete väärtust ja rikkumisest põhjustatud saamata jäänud makse ja majanduslikku kahju;
puidu ja sellest saadud toodete konfiskeerimist;
puidu ja sellest saadud toodete turustamise ajutist keelustamist.
Rahatrahv peab olema võrdne rasket rikkumist toime pannes saadud puidutoote vähemalt viiekordse väärtusega ning korduvalt toime pandud raske rikkumise korral suurenevad rahatrahvid järk-järgult puidutoote vähemalt kaheksakordse väärtuseni.
Nõuetekohane hoolsus
Saadikud võtsid vastu muudatusettepanekud, millega luuakse "nõuetekohase hoolsuse süsteem", mille kohaselt ettevõtjad peavad kasutama konkreetseid meetmeid ja menetlusi, et tagada, et ebaseaduslikku puitu ei toodaks ELi turule.
Süsteem kehtib ainult ettevõtjatele, kes teevad puidu ja sellest saadud tooted turul esmakordselt kättesaadavaks.
Parlamendiliikmed leiavad siiski, et jälgitavuse parandamiseks peaks kõik osapooled andma põhiteavet toodete tarnija, nende päritoluriigi ja -metsa kohta.
Samuti peavad nad tegema kindlaks ettevõtja, kes puitu ja sellest saadud tooteid tarnis, ning ettevõtja, kellele puitu või sellest saadud tooteid on tarnitud.
Liikmesriigid peavad tagama, et kahe aasta jooksul alates määruse jõustumisest märgistatakse nõuetekohaselt kogu puit ja kõik sellest saadud tooted, mis viiakse turule ja tehakse turul kättesaadavaks.
Raportis märgitakse, et parandada tuleb ka kontrolli ja järelevalvet ning pädevad asutused peavad kontrollima tarneahelat ning vajadusel võtma koheseid meetmeid, nt ärilise tegevuse kohene peatamine või puidu ja sellest saadud toodete konfiskeerimine.
Kõrge riski puhul eriline nõuetekohane hoolsus
Saadikud soovivad, et Euroopa Komisjon kehtestaks kriteeriumid, mille alusel liigitatakse teatud puit ja puidutooted suure riskiga puiduks ja puidutoodeteks, mis nõuavad erilist nõuetekohast hoolsust ettevõtjate poolt.
Puit peaks olema kõrge riskiga näiteks juhul kui puit pärineb riigist, mille kohta on olemas usaldusväärne teave märkimisväärsete ebaõnnestumiste kohta metsahalduses ning metsandusalaste õigusaktide puuduliku jõustamise ja laiaulatusliku korruptsiooni kohta.
Saadikud rõhutavad ka, et määrust tuleb rakendada kogu puidu ja kõikide sellest saadud toodete suhtes ilma erandita.
Caroline LUCAS (Greens/EFA, UK)
Dokument: A6-0115/2009
Menetlus: Kaasotsustamismenetlus (***I)
Arutelu: 21.04.2009
Hääletus: 22.04.2009
20090421IPR54120 Euroopa Parlamendi resolutsiooni leiate alates 23. aprillist siit
ET
1
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
