5.10.2004
SOOVITUSE ETTEPANEK NÕUKOGULE
esitatud vastavalt kodukorra artikli 114 lõikele 1
Esitaja: Antoine Duquesne
fraktsiooni ADLE nimel
Teema: parandatud ELi terrorismivastase võitluse tegevuskava/tööprogramm
Euroopa Parlamendi soovitus nõukogule parandatud ELi terrorismivastase võitluse tegevuskava/tööprogrammi kohta
Euroopa Parlament ,
–
võttes arvesse Euroopa Ülemkogu 24.–25. märtsi 2004 kohtumise deklaratsiooni terrorismivastase võitluse kohta;
–
võttes arvesse Euroopa Ülemkogu 17.–18. juuni 2004 kohtumisel vastu võetud parandatud ELi terrorismivastase võitluse tegevuskava;
–
võttes arvesse terrorismivastase võitluse tegevuskavas ette nähtud meetmepaketti, mille Euroopa Ülemkogu vaatab üle oma 17. detsembril 2004 peetaval kohtumisel;
–
võttes arvesse kodukorra artikli 114 lõiget 1;
A.
arvestades, et üks Euroopa Liidu terrorismivastase võitluse poliitika olulisematest elementidest on ELi institutsioonide vahelise lojaalse koostöö parandamine;
B.
arvestades, et on sobiv hetk terrorismivastase võitluse üldiste ja tõhusate poliitikate julgustamiseks ning arendamiseks;
1.
edastab nõukogule järgmised soovitused:
a) luua tõeline Euroopa terrorismivastane poliitika võitluseks kõigi nende teguritega, mis aitavad kaasa terrorismi sünnile ja arengule nii ELis kui ülejäänud maailmas;
b) nõuda, et liikmesriigid rakendaksid täielikult ja tõhusalt kõiki nõukogu poolt vastu võetud terrorismivastase võitluse meetmeid;
c) kiita võimalikult kiiresti heaks kõik vajalikud õiguslikud meetmed ühtse ja globaalse terrorismivastase võitluse raamistiku loomiseks, kuhu oleks kaasatud meetmed julgeolekujõudude ja -organite koostöö tugevdamiseks;
d) võtta võimalike terroriaktide puhul kasutusele Euroopa põhiseaduse lepingu eelnõu artikli 42 solidaarsusklausel, mis lisati ka Euroopa Ülemkogu 25.–26. märtsi 2004. a kohtumisel vastu võetud deklaratsiooni;
e) assigneerida Euroopa Liidu eelarves vajalikud vahendid, et saaks tagada piisava toetuse ja hüvituse terrorismi ohvrite abistamiseks;
2.
teeb parlamendi presidendile ülesandeks edastada käesolev soovitus nõukogule ja teavitamise eesmärgil Euroopa Komisjonile.
