18.10.2005
RESOLUTSIOONI ETTEPANEK
suulise vastuse saamiseks esitatud küsimuste B6‑0333/2005 ja B6‑0334/2005 alusel
vastavalt kodukorra artikli 108 lõikele 5
Esitaja(d): Karl-Heinz Florenz, Antonios Trakatelli ja Georgs Andrejevs
keskkonna-, rahvatervise- ja toiduohutuse komisjoni nimel
Gripipandeemia vastane strateegia
Euroopa Parlamendi resolutsioon gripipandeemia vastase strateegia kohta
Euroopa Parlament ,
–
võttes arvesse EÜ asutamislepingu artiklit 152;
–
võttes arvesse keskkonna-, rahvatervise- ja toiduohutuse komisjoni vastavalt kodukorra artiklile 108 esitatud suulisi küsimusi O-0333/05 ja O-0334/05 ning nõukogu ja komisjoni avaldust;
–
võttes arvesse kodukorra artikli 108 lõiget 5,
A.
arvestades, et Maailma Tervishoiuorganisatsioon (WHO) on hoiatanud võimaliku gripipandeemia eest lähitulevikus;
B.
arvestades, et gripiviirus võib levida mõne päevaga ühelt mandrilt teisele;
C.
arvestades, et gripiviirusega võitlemiseks on vaja piisavas koguses õigeid vaktsiine ja viirusevastaseid ravimeid;
D.
arvestades, et pandeemia tõenäoliseks allikaks oleks kõrge patogeensusega linnugripi viirus (H5N1), mille muteerumise või inimese gripiviirusega kombineerumise tulemuseks võib olla üliagressiivne viirus, mille eest olemasolevad vaktsiinid ei kaitse ja mille vastu on seetõttu vaja "uut" vaktsiini;
E.
arvestades, et uute vaktsiinide väljatöötamine ja tootmine on raske ning kulukas ja võib võtta vähemalt kuus kuud pärast viiruse isoleerimist ja uurimist;
F.
arvestades, et linnugripi viiruse võimalikku kombineerumise riski hooaja gripiviirusega saab vähendada tagades, et kõiki linnugripi viirusega kokkupuutuvaid isikuid vaktsineeritakse hooajalise gripiviiruse vastu;
G.
arvestades, et riikide jaoks, kes ei tooda vaktsiine, kujutab tõsist riski ebapiisav, ebavõrdne ja hilinenud tarne;
H.
arvestades, et pandeemia puhkemine EList väljaspool, aga naaberriigis, võib tähendada tõsist terviseriski ka Euroopa Liidu kodanikele;
I.
arvestades, et liikmesriigid vastutavad gripipandeemia takistamiseks ja valmisolekuks vajalike meetmete võtmise eest, aga komisjon vastutab koordineerimise eest;
1.
peab Maailma Tervishoiuorganisatsiooni ning Haiguste Ennetamise ja Tõrje Euroopa Keskuse (ECDC) hoiatusi võimaliku gripipandeemia kohta väga tõsisteks; juhib tähelepanu asjaolule, et pandeemia puhkemine ühes liikmesriigis või ELi naaberriigis tähendaks kohest terviseriski kogu Euroopa Liidu jaoks;
2.
juhib tähelepanu asjaolule, et eelnevalt tuleb paika panna hädaolukorra lahendamise plaanid juhuks, kui viirus levib inimestele ning et nimetatud hädaolukorra lahendamise plaanide eesmärk on
– tagada vajalik koordineerimine liikmesriikide vahel;
– vältida paanika tekkimist rahva seas;
– võidelda igasuguse salakaubanduse vastu, mis võib tekkida tõelise riski korral;
– määrata kindlaks piirkonnad, mis tuleb esmajärjekorras isoleerida;
– määrata kindlaks elanikkonna rühmad, keda tuleb esmajärjekorras vaktsineerida;
– tagada pandeemiavastaste toodete õiglane ja üleüldine jaotus;
3.
nõuab tungivalt, et liikmesriigid, kes ei ole veel kasutusele võtnud gripiviiruseks valmisoleku plaane, sealhulgas ostulepinguid, et tagada pandeemiast tulenevatele vajadustele vastamiseks vaktsiinide ja viirusevastaste ravimite varud, samuti antibiootikumid sekundaarsete nakkuste raviks, teeksid seda viivitamatult ning edastaksid kõnealused plaanid komisjonile; nõuab tungivalt, et liikmesriigid ajakohastaksid oma plaane vastavalt reaalajaliste simulatsioonide tulemustele ja WHO ning ECDC soovitustele ja teavitaksid mainitud ajakohastamistest komisjoni;
4.
palub komisjonil tugevdada koordineerivat rolli tihedas koostöös Haiguste Ennetamise ja Tõrje Euroopa Keskusega ning toetada liikmesriikide pingutusi, pakkudes tehnilist nõustamist valmisoleku planeerimiseks; palub komisjonil Euroopa Parlamenti regulaarselt teavitada asjade käigust ja olemasolevate vaktsiinide kogustest;
5.
nõuab tungivalt, et komisjon rakendaks pandeemia puhkemisel koostöös ECDCga üldise kommunikatsioonistrateegia;
6.
juhib tähelepanu asjaolule, et valmisoleku põhiline eeldus on vaktsiinide ja viirusevastaste ravimite õigeaegne väljatöötamine ning koguseliselt piisav tootmine; kutsub komisjoni üles tegema koostööd tööstusega, et võtta võimalikult lühikese aja jooksul vajalikud meetmed uute vaktsiinide tootmiseks, milleks teadlaste arvamuste kohaselt võib kuluda kolm kuni kaheksa kuud;
7.
nõuab tungivalt, et liikmesriigid suurendaksid vastavalt WHO soovitustele gripivastast vaktsineerimist, mis ühtlasi ergutaks tööstust parandama oma tootmisvõimet, et suudetaks katta vaktsiinivajadus pandeemia puhkemisel; meenutab liikmesriikidele, et vaktsiinide ja viirusevastaste ravimite ladustamine pandeemia ohus on vähem kulukas kui pandeemia tagajärjed, juhul kui vaktsiinid puuduvad;
8.
märgib, et liikmesriikidel on väga erinevad rahalised vahendid vaktsiinide ja viirusevastaste ravimite ladustamiseks, samuti tööstusega ostulepingute sõlmimiseks; soovitab, et komisjon kaaluks ELi solidaarsusfondi kasutamist kui ettevaatusabinõud, mis võimaldaks ennetavat tegevust gripipandeemiaks valmistumisel;
9.
nõuab tungivalt, et komisjon tagaks jätkuva teabevahetuse naaberriikidega; arvab, et Euroopa Liit peab aitama naaberriikidel tõhustada riski hindamist ja isoleerimise võimet;
10.
palub komisjonil esitada kava, mille abil tagatakse vaktsiinide ning viirusevastaste ravimite kiire ning tõhus ümberpaigutamine pandeemia puhkemisel, et takistada pandeemia levikut, võttes eriti arvesse need liikmesriigid, kes ei tooda vaktsiine ja viirusevastaseid ravimeid;
11.
juhib tähelepanu asjaolule, et inspektsioonid, loomadele tehtav pisteline kontroll ja linnugripivastane vaktsineerimine võivad tõhusalt täiendada haiguse tõrjemeetmeid;
12.
palub komisjonil välja töötada plaan gripiviiruse riigist riiki leviku tõkestamiseks, kehtestades piirangud rahvusvahelistele reisidele ning koostades kavad tervisekontrollide teostamiseks sadamates ja lennujaamades;
13.
nõuab tungivalt, et komisjon aitaks liikmesriikidel koostada karantiini läbiviimise kavad;
14.
palub Euroopa Liidu institutsioonidel koostada valmisoleku plaanid;
15.
teeb presidendile ülesandeks edastada käesolev resolutsioon nõukogule, komisjonile ning liikmesriikidele.
