ELi välis-ja julgeolekupoliitika demokraatliku legitiimsuse suurendamine
Julgeolek ja kaitse
2010-03-10 - 15:34
Euroopa Parlamendi liikmed usuvad, et EL peab suurendama oma strateegilist sõltumatust ja viima ellu jõulist ning tõhusat välis-, julgeoleku- ja kaitsepoliitikat.
Parlamendiliikmed on otsustanud kasutada oma eelarvepädevust ja demokraatliku järelvalve õigust nende poliitikate üle, mh välisteenistuse rahastamise osas, öeldakse kahes kolmapäeval vastu võetud raportis.
Lissaboni lepingu jõustumisega tuleb ühise välis- ja julgeolekupoliitika (ÜVJP) demokraatlikku legitiimsust suurendada, rõhutavad saadikud.
Näiteks tuleks ühise julgeoleku- ja kaitsepoliitika (ÜJKP) missioonide alustamise küsimuses konsulteerida Euroopa Parlamendiga.
Gabriele Albertini (Rahvapartei, Itaalia) poolt koostatud resolutsiooni käsitleb ÜVJP-d 2008. aastal; resolutsiooni poolt hääletas 592, vastu 66 ja erapooletuks jäi 11 saadikut.
ELi eriesindajad
Saadikud leiavad resolutsioonis, et neil peab olema suurem parlamentaarne järelvalve Euroopa Liidu eriesindajate ametisse nimetamise ja neile volituste andmise osas, kusjuures oluline on meeste ja naiste piisav esindatus.
Institutsioonidevahelise kokkuleppe läbivaatamine
Kuna parlamendi eelarvepädevus suurenes, tuleks institutsioonidevahelised kokkulepped saadikute arvates läbi vaadata ja neid laiendada, et tagada eelarve- ja nõuandemenetluste tõhus ning tõrgeteta rakendamine ÜVJP ja ÜJKP vajadusteks.
Saadikud leiavad samuti, et parlamendil peaks olema parem juurdepääs tundlikule teabele.
Vaja on lisavahendeid
Parlamendiliikmed on mures, et ELi eelarve rubriik 4 (EL kui ülemaailmne partner) on alarahastatud ning et see mõjutab "liidu võimet teha usaldusväärset ja ennetavat välispoliitikat".
Nad rõhutavad vajadust anda liidule rahalised vahendid, mis võimaldaksid järjekindlalt ja piisaval määral reageerida "ettenägematutele ülemaailmsetele probleemidele" ning soovivad, et parlament oleks kaasatud menetlustesse, mis puudutavad ÜVJP algatuste kiireloomulist rahastamist.
Ühine kaitse- ja julgeolekupoliitika
Teine vastu võetud resolutsioon, mille koostas Arnaud Danjean (Rahvapartei, Prantsusmaa), keskendub sellele, kuidas Lissaboni leping mõjutab ühist julgeoleku- ja kaitsepoliitikat.
Resolutsiooni poolt hääletas 480, vastu 111 ja erapooletuks jäi 64 saadikut.
Raportis rõhutatakse, et liit peab kujundama oma strateegilist sõltumatust tugeva ja tõhusa välis-, julgeoleku- ja kaitsepoliitika kaudu.
Saadikud toetavad kaitsenõukogu loomise mõtet ning alalise operatsioonikeskuse loomist välisasjade kõrge esindaja alluvuses.
Lisaks tuleks luua Euroopa välistegevuse akadeemia.
Kontinenti hõlmav dialoog raketitõrjekilbi üle
Saadikud leiavad, et USA valitsuse kavandatav raketitõrjesüsteem peaks võtma arvesse Euroopa ühist lähenemisviisi Euroopa kaitse küsimusele seoses ballistiliste ohtudega ning et see peaks sündima tervet kontinenti hõlmavas dialoogis.
Ühtlasi tuleks teha jõupingutusi Euroopa kaitsetööstuse kaasamiseks sellesse projekti.
Iraani ja Põhja-Korea osas märgivad saadikud, et liit on endale võtnud kohustuse kasutada kõiki tema käsutuses olevaid vahendeid, et tõkestada, ära hoida, peatada ja võimaluse korral kõrvaldada ülemaailmsel tasandil muret tekitavad massihävitusrelvade levitamise programmid.
Parlament nõuab lisaks, et nõukogu ja komisjon suurendaksid märkimisväärselt Afganistanis tsiviilosaluseks antavaid vahendeid.
Saadikud rõhutavad samuti vajadust kiirendada ELi vägede lähetamist missioonidele ning astuda samme selle saavutamiseks (nt Euroopa õhutranspordilaevastiku moodustamine, uue põlvkonna vaatlussatelliitide kasutuselevõtt ja mereseire süsteemi loomine).
20100310IPR70325 Vastu võetud tekst (saadaval alates 11.03.2010 kuupäeva 10.03.2010 alt)
ET
1
LINK
/activities/plenary/pv/calendar.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
