P6_TA(2009)0057
Humanitaarabi Gaza sektorile
B6-0100/2009
Euroopa Parlamendi 18. veebruari 2009. aasta resolutsioon Gaza sektorile antava humanitaarabi kohta
Euroopa Parlament
, –
võttes arvesse oma varasemaid resolutsioone Gaza sektori kohta, eriti 16. novembri 2006. aasta resolutsiooni olukorra kohta Gaza sektoris ELT C 314 E, 21.12.2006, lk 324.
, 11. oktoobri 2007. aasta resolutsiooni humanitaarolukorra kohta Gazas ELT C 227 E, 4.9.2008, lk 138.
, 21. veebruari 2008. aasta resolutsiooni olukorra kohta Gaza sektoris Vastuvõetud tekstid, P6_TA(2008)0064 .
ja 15. jaanuari 2009. aasta resolutsiooni olukorra kohta Gaza sektoris Vastuvõetud tekstid, P6_TA(2009)0025 .
;
–
võttes arvesse ÜRO Julgeolekunõukogu 22. novembri 1967. aasta resolutsiooni 242 (S/RES/242), 22. oktoobri 1973. aasta resolutsiooni 338 (S/RES/338) ja 8. jaanuari 2009. aasta resolutsiooni 1860 (S/RES/1860);
–
võttes arvesse 12. augusti 1949. aasta neljandat Genfi konventsiooni tsiviilisikute sõjaaegse kaitse kohta;
–
võttes arvesse Palestiina pagulasi Lähis-Idas toetava ÜRO abiorganisatsiooni (UNRWA) kiiret tegutsemist käsitlevat kava, et taastada Gazas eluoluliste teenuste osutamine põgenikele (jaanuar–september 2009);
–
võttes arvesse kodukorra artikli 103 lõiget 2,
A.
arvestades, et konflikt Gaza sektoris on selles piirkonnas humanitaarkriisi veelgi süvendanud ning viinud selle ebainimlikule tasemele, ja arvestades, et 88 % Gaza elanikkonnast sõltub toiduabist;
B.
arvestades, et piiriületuspunktid Gaza sektorisse sisenemiseks ja sealt väljumiseks on olnud 18 kuud suletud; arvestades, et inimeste ja kaupade liikumisele kehtestatud embargoga takistatakse humanitaarabi toomist elanikele; ning arvestades, et kaupade kogusest, mida Gaza sektorisse lubatakse viia, ei piisa isegi põhiliste humanitaarvajaduste rahuldamiseks;
C.
arvestades, et kõige olulisemate avalike teenuste osutamine on Gaza sektoris tõsiselt raskendatud, kuna puuduvad peamised nende toimimiseks vajalikud põhivahendid, ja arvestades, et palestiinlaste elud on jätkuvalt ohus arstimite ja kütuse puudumise tõttu haiglates;
D.
arvestades, et UNRWA-l ja maailma toiduabi programmil (WFP) on väga oluline roll Gaza sektoris elavate inimeste varustamisel põhikaupadega ning nendel on rahvusvahelise üldsuse täielik tugi; arvestades, et osa humanitaarabina antavatest toiduainetest, mis olid mõeldud elutingimuste parandamiseks selles piirkonnas, hävis kohaletoimetamisahelas esinevate takistuste tõttu; ning arvestades, et Hamas konfiskeeris 3. ja 5. veebruaril 2009. aastal sadu toidupakke ja tuhandeid tekke, mis olid mõeldud Gaza tsiviilelanikele ning mis tagastati pärast seda, kui UNRWA peatas kogu abi sisseveo Gaza sektorisse;
E.
arvestades, et Euroopa Liidu palestiinlastele antud märkimisväärne rahaline toetus on etendanud olulist rolli humanitaarkatastroofi vältimisel Gaza sektoris; ning arvestades, et liit jätkab kõikidele takistustele vaatamata humanitaarabi andmist;
F.
arvestades, et rahvusvaheline konverents Palestiina majanduse toetuseks Gaza sektori ülesehitamisel toimub 2. märtsil 2009. aastal Sharm el Sheikhis,
1.
on teadlik Palestiina elanikkonna kannatustest Gaza sektoris ning nõuab kohese ja takistamatu humanitaarabi suurendamist, mida on moraalne kohustus teha ning mis tuleb kohale viia ilma tingimuste ja piiranguteta; kutsub Iisraeli ametivõime üles võimaldama piisaval hulgal humanitaarabi jätkuvat kohale viimist, sealhulgas kõik vajalikud vahendid, mida UNRWA ja muud ÜRO allasutused ning rahvusvahelised agentuurid vajavad oma ülesannete täitmiseks ning mis on vastavuses elanikkonna vajadustega;
2.
nõuab jälle Gaza sektori blokaadi lõpetamist kooskõlas 15. novembril 2005. aastal sõlmitud liikumist ja juurdepääsu käsitleva lepinguga, piiriületuspunktide kohest ja püsivat taasavamist inimeste ja kaupade jaoks ning relvade ja laskemoona salakaubaveo takistamist;
3.
nõuab, et hinnataks üksikasjalikult Gaza sektorile tekitatud kahju ja Gaza elanike vajadusi, mille tulemusele tuginedes võib koostada ülesehitamiskavu;
4.
nõuab Gaza sektori rehabilitatsiooni finants-, majandus- ja sotsiaalvaldkonnas, mis on väga oluline tegur piirkonna julgeoleku seisukohast; tuletab meelde, et vastavalt rahvusvahelise üldsuse ja liidu kohustustele peaks abi hõlmama sularahamakseid, et maksta palku, pensioneid ja toetusi kõige raskemas olukorras olevatele inimestele ja peredele, ning kutsub Iisraeli ametivõime üles pangaülekandeid mitte takistama;
5.
on seisukohal, et (võttes muu hulgas arvesse 2. märtsil 2009. aastal Sharm el Sheikhis toimuvat rahvusvahelist konverentsi Palestiina majanduse toetuseks Gaza sektori ülesehitamisel) jätkusuutliku ülesehitamis- ja arengupoliitika rakendamiseks Gaza sektoris on vaja kestvat relvarahu, mida toetab tõsiste rahuläbirääkimiste jätkamine Iisraeli ja Palestiina vahel ning Palestiina riiklik lepitamisprotsess;
6.
rõhutab veel kord, et liidu poolt palestiinlastele antavat finantsabi ei tohiks ohustada kestev hävitamine, mille tõttu väheneb Euroopa avalikkuse hulgas toetus ülesehitamisprojektidele;
7.
kutsub komisjoni üles koostama põhjalikku ülevaadet ja hinnangut Gaza sektori ülesehitamise projektide keskpika ja pikaajalise perspektiivi kohta, mida finantseerib Euroopa Liit PEGASE (Palestiina-Euroopa sotsiaalmajandusliku abi haldamise mehhanism) ja ECHO (komisjoni humanitaarabi peadirektoraat) raames, ning nende eelarvele avalduva mõju kohta; nõuab tungivalt, et abiandjad võtaksid eespool nimetatud rahvusvahelisel konverentsil kohustusi ning täidaksid 17. detsembril 2007. aastal Pariisis toimunud abiandjate konverentsil võetud kohustusi;
8.
rõhutab veel kord, et ELi eelarve rubriik 4 on pidevalt alarahastatud ning lisaabi andmine Gazale ei tohiks toimuda muude poliitikavaldkondade arvelt; lisaks sellele rõhutab, et lisavahendeid võiks saada vaid kõikide 17. mai 2006. aasta Euroopa Parlamendi, Nõukogu ja Komisjoni institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) ELT C 139, 14.6.2006, lk 1.
kohaste vahendite kasutamise teel;
9.
teeb presidendile ülesandeks edastada käesolev resolutsioon nõukogule, komisjonile, ÜVJP kõrgele esindajale, liikmesriikide valitsustele ja parlamentidele, Lähis-Ida neliku eriesindajale Lähis-Idas, Palestiina omavalitsuse presidendile, Palestiina seadusandlikule kogule, Iisraeli valitsusele ja Knessetile.
