4.7.2011 B7-0452/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Detsembris toimuvate Venemaa Riigiduuma valimiste ettevalmistused
Hannes Swoboda
,
Véronique De Keyser
,
Knut Fleckenstein
,
Kristian Vigenin
,
Pino Arlacchi
fraktsiooni S&D nimel
PE465.742v01-00 B7‑0452/2011 Euroopa Parlamendi resolutsioon detsembris toimuvate Venemaa Riigiduuma valimiste ettevalmistuste kohta
Euroopa Parlament ,
– võttes arvesse Euroopa Liidu ja Venemaa Föderatsiooni vahelist partnerlus- ja koostöölepingut, mis jõustus 1997. aastal ja mida on pikendatud kuni selle asendamiseni uue lepinguga;
– võttes arvesse jätkuvaid läbirääkimisi uue lepingu üle, mis annab uue tervikraamistiku ELi ja Venemaa vahelisteks suheteks, ja 2010. aastal algatatud moderniseerimispartnerlust;
– võttes arvesse Euroopa Parlamendi varasemaid raporteid ja resolutsioone Venemaa kohta ning ELi ja Venemaa suhete kohta, eriti 2011. aasta 9. juunil vastu võetud resolutsiooni ELi ja Venemaa tippkohtumise kohta Nižni Novgorodis;
– võttes arvesse ELi ja Venemaa inimõigustealaseid konsultatsioone, eelkõige 4. mail 2011. aastal toimunud viimast selleteemalist kohtumist;
– võttes arvesse ELi kõrge esindaja Catherine Ashtoni 22. juuni 2011. aasta avaldust erakondade registreerimise kohta Venemaal;
– võttes arvesse demokraatia põhimõtete järgimise kohustust, mis tuleneb Venemaa Euroopa Nõukogu liikmesusest ning Euroopa inimõiguste ja põhivabaduste kaitse konventsioonile allakirjutanud riigi staatusest;
– võttes arvesse Euroopa Inimõiguste Kohtu 12. aprillil 2011 väljendatud tõsist muret asjaolu pärast, et Venemaal on poliitiliste erakondade registreerimiskord tülikas;
– võttes arvesse 9.–10. juunil 2011. aastal Nižni Novgorodis toimunud ELi ja Venemaa tippkohtumise tulemusi;
– võttes arvesse kodukorra artikli 110 lõiget 2,
A. arvestades, et ELi ja Venemaa suhted on viimastel kümnenditel pidevalt arenenud ning toonud kaasa sügava ja ulatusliku vastastikuse sõltuvuse, mis tulevikus kindlasti veelgi suureneb;
B. arvestades, et strateegilise partnerluse lepingu sõlmimine ELi ja Venemaa Föderatsiooni vahel on kahe partneri koostöö edasise arendamise ja tõhustamise seisukohast endiselt väga tähtis;
C. arvestades, et Venemaa Föderatsioonis toimuv areng tekitab endiselt muret seoses inimõiguste austamise ja kaitsmisega ning ühiselt kokkulepitud demokraatlike põhimõtete, eeskirjade ja korra järgmisega; arvestades, et Venemaa Föderatsioon on Euroopa Nõukogu ning Euroopa Julgeoleku- ja Koostööorganisatsiooni täisliige ning on sellega võtnud endale kohustuse järgida demokraatia põhimõtteid ja austada inimõigusi;
D. arvestades, et poliitiline pluralism on demokraatia ja modernse ühiskonna nurgakivi ning poliitilise legitiimsuse allikas;
E. arvestades, et Euroopa Inimõiguste Kohus on arvukatel juhtudel mõistnud Venemaa Föderatsiooni süüdi tõsistes inimõiguste rikkumistes ja nende kohtuotsuste täitmine on olnud ebapiisav;
F. arvestades, et on oluline, et oma suhetes Venemaa Föderatsiooniga oleks EL oma seisukohtades üksmeelne, näitaks üles solidaarsust ja ühtsust ning rajaks need suhted vastastikustele huvidele ja ühistele väärtustele,
1. avaldab veel kord veendumust, et Venemaa jääb strateegilise koostöö arendamisel üheks Euroopa Liidu kõige tähtsamaks partneriks ning et ELil on Venemaaga peale majanduslike ja kaubanduslike ühishuvide ka ühine eesmärk teha tihedat koostööd nii ühises naabruses kui ka ülemaailmsel tasandil;
2. märgib murega, et veel ühte sõltumatut erakonda ehk Venemaa Rahva Vabaduse Parteid keelduti Venemaa Föderatsioonis registreerimast; kinnitab veel kord oma muresid seoses raskustega, mida poliitilised erakonnad kogevad valimisteks registreerimisel, sest need raskused piiravad tõhusalt poliitilist konkurentsi Venemaal, vähendavad valijaskonna valikuvõimalusi ja näitavad, et poliitilisele pluralismile tehakse Venemaal ikka veel tõsiseid takistusi;
3. teeb presidendile ülesandeks edastada käesolev resolutsioon komisjoni asepresidendile ning liidu välisasjade ja julgeolekupoliitika kõrgele esindajale, komisjonile, liikmesriikide valitsustele ja parlamentidele, OSCE-le, Euroopa Nõukogule ning Venemaa Föderatsiooni presidendile, valitsusele ja parlamendile.
