Komisjoni ühine täiendav vastus, mille on andnud hr Barnier
Kirjalikult vastatavad küsimused : E-9057/10 , E-010618/10 , E-9808/10
(16. detsember 2011)
2007. aastal sõlmis ettevõtja OPAP mängude korraldamisega seotud erinevate tarnete ja teenuste pakkumiseks lepingu ettevõtjaga INTRALOT.
Leping kehtis algselt 2010. aasta juulini ning seejärel pikendati kehtivusaega kaks korda – esimesel korral 2011. aasta juulini ja seejärel 2012. aasta juulini.
Parlamendiliikmed uurisid oma küsimustes kõnealuste tehingute hindamist ELi riigihangete eeskirjade kohaselt.
2007. aastal käsitles komisjon lepingut juhtumis 2008/4888 ning lõpetas uurimise, tuginedes muu hulgas Kreeka ametiasutuste lubadusele, et OPAP järgib edaspidi oma hangetes läbipaistvuse ja võrdse kohtlemise põhimõtteid.
2007. aasta lepingu pikendamise kuupäeval, 30. juulil 2007 teatas OPAP oma kavatsusest korraldada pakkumismenetlus teenuste kohta, mida sel ajal pakkus INTRALOT.
OPAP avaldas 8. veebruaril 2011 osalemiskutse, millele vastas kolm ettevõtjat.
4. aprillil 2011 lõpetati eelvaliku etapp ning järgmisse vooru valiti kolmest kandidaadist välja kaks: INTRALOT ja üks rahvusvaheline mänguäri ettevõtja.
Pakkumiskutse avaldati 28. juulil 2011.
Kaks kandidaati esitasid praegu hindamisel olevad pakkumused 10. oktoobril 2011.
Pakkumismenetluse rikkumistest ei ole komisjonile seni teatatud.
Kättesaadava teabe põhjal leiab komisjon, et 2007. aasta lepingu kehtivusaja pikendamised (millest esimene oli sõnaselgelt ette nähtud 2007. aasta lepingus) olid vajalikud ajalise tühiku täitmiseks, et tagada mängude korraldamise jätkumine kuni käimasoleva avatud pakkumismenetluse lõpuni.
Komisjon soovib ka märkida, et Kreeka majanduse kohandamise programmi kohaselt on Kreeka valitsus kohustunud 2012. aasta esimeses kvartalis täielikult erastama 34 % aktsiatest, mis tal on OPAPis, millega lõpeb igasugune omandisuhe Kreeka riigi ja OPAPi vahel.
Komisjon jätkab käimasoleva pakkumismenetluse jälgimist ning võtab asjakohased meetmed, kui see on vajalik olukorra arengu või talle edastatud teabe tõttu.
