Suuliselt vastatav küsimus O-0151/2010
nõukogule
Kodukorra artikkel 115
Annemie Neyts-Uyttebroeck
,
Niccolò Rinaldi
,
Marielle De Sarnez
fraktsiooni ALDE nimel Teema: Tuneesia karistusseadustiku artikkel 61a
15. juunil 2010. aastal võttis Tuneesia parlamendi saadikutekoda vastu karistusseadustiku artikli 61a muudatuse, mis käsitleb Tuneesia nn välisjulgeoleku rikkumist.
Artikli 61a järgi tunnistatakse nüüd kuritegelikuks ühendusevõtmine „välisagentidega Tuneesia sõjalise või diplomaatilise olukorra kahjustamise eesmärgil”.
Selles kuriteos süüdi mõistetud tuneeslastele võidakse määrata kuni 20-aastane ja kõige vähem viieaastane vanglakaristus.
Uue õigusnormi kohaselt on ette nähtud karistada kõiki tuneeslasi, kes „Tuneesia eluliste huvide” ja „majandusliku julgeoleku” kahjustamise eesmärgil loovad sidemeid välisriigi, välisriigi institutsiooni või organisatsiooni agentidega.
Karistusseadustiku muudatustega tahetakse inimõiguste aktivistid nende selgitustöö tõttu kurjategijateks tunnistada ning sihikule on võetud eelkõige need aktiivseid inimõiguste kaitsjad, kes kohtusid hiljuti Euroopa Liidu ametnike ja Euroopa Parlamendi liikmetega, et arutada ärevusttekitavat inimõiguste olukorda Tuneesias, samal ajal kui EL peab läbirääkimisi sidemete laiendamise üle Tuneesiaga.
Peale selle on Tuneesia valitsus külmutanud ELi rahalise toetuse sõltumatutele kodanikuühiskonna organisatsioonidele, täpsemalt Tuneesia Inimõiguste Kaitse Liidule alates 2006. aastast ning Tuneesia Demokraatliku Naiste Ühendusele alates 2010. aasta veebruarist.
Kas nõukogu arvates ei ole kõnealune uus õigusnorm vastuolus Tuneesia ja ELi 1995. aastal sõlmitud assotsieerimislepingu artikliga 2, milles sätestatakse, et demokraatlike põhimõtete ja põhiõiguste järgimine on kahe lepinguosalise sise- ja välispoliitika alus, ning kas nõukogu arvates ei takista selle õigusnormi vastuvõtmine ELi ja Tuneesia suhete edendamist?
Milliseid konkreetseid meetmeid kavatseb nõukogu võtta, et tagada Euroopa Liidu rahaliste vahendite tulemuslik kasutamine?
Milline on nõukogu inimõiguste strateegia Tuneesia suhtes, arvestades ELi–Tuneesia assotsiatsiooninõukogu 11. mai 2010. aasta lõppdeklaratsiooni?
