14.11.2011 B7-0591/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Kassettlahingumoona keelustamine
Geoffrey Van Orden
fraktsiooni ECR nimel
PE472.803v01-00 B7‑0591/2011 Euroopa Parlamendi resolutsioon kassettlahingumoona keelustamise kohta
Euroopa Parlament ,
– võttes arvesse kassettlahingumoona konventsiooni, mis jõustus 1. augustil 2010,
– võttes arvesse ülemääraseid kahjustusi tekitavate või valimatu toimega tavarelvade kasutamise keelustamist ja piiramist käsitlevat konventsiooni, mis jõustus 2. detsembril 1983, ning võttes arvesse täiendavaid muudatusi ja lisaprotokolle (I–V),
– võttes arvesse 26. augusti 2011. aasta protokolli eelnõu (VI) kassettlahingumoona kohta,
– võttes arvesse oma paljusid resolutsioone kassettlahingumoona kohta,
– võttes arvesse oma 7. juuli 2011. aasta resolutsiooni edusammude kohta miinivastases tegevuses,
– võttes arvesse kodukorra artikli 110 lõiget 2,
A. arvestades, et demokraatlike riikide relvajõud püüavad sõjaliste operatsioonide läbiviimisel tsiviilisikute vigastamise või surma põhjustamise ohtu vähendada;
B. arvestades, et Euroopa rahvad on teinud jõupingutusi, et jätta sõjarelvastusest välja relvad, mis võivad põhjustada lubamatuid kannatusi või ohustada pärast konflikti lõppu tsiviilisikuid ja konfliktijärgset ülesehitustööd;
C. arvestades, et keelustatud kassettlaskemoona liigid on ka pikka aega pärast konflikti lõppu tsiviilisikutele, sh lastele väga ohtlikud ning võivad konfliktijärgsetes piirkondades takistada humanitaarabi kohaletoimetamist ja põldude harimist ning aeglustada ülesehitus- ja taastamistööd;
D. arvestades, et paljude ELi liikmesriikide, parlamentide algatuste ja kodanikuühiskonna organisatsioonide toetus on olnud otsustava tähtsusega nn Ottawa protsessi ja nn Oslo protsessi edukaks lõpuleviimiseks, mille tulemuseks on kaks viimaste aastate kõige olulisemat desarmeerimislepingut: jalaväemiinide kasutamist, varumist, tootmist ja üleandmist keelustav ja nende hävitamist nõudev Ottawa konventsioon ja kassettlahingumoona konventsioon;
E. arvestades, et praeguseks on kassettlahingumoona konventsiooni allkirjastanud 20 liikmesriiki ning neist 17 on konventsiooni ratifitseerinud;
1. soovitab kõikidel ELi liikmesriikidel kassettlahingumoona konventsiooni esimesel võimalusel allkirjastada ja ratifitseerida; palub kõrgel esindajal, nõukogul ja komisjonil kasutada iga võimalust, et ergutada ELi naaberriike kassettlahingumoona konventsiooniga ühinema;
2. palub ELi liikmesriikidel, kellel on ikka veel raskusi kassettlahingumoona konventsiooni allkirjastamise ja ratifitseerimise ning territoriaalse kaitsevõime tulemusliku säilitamise ühitamisel, oma süsteeme ajakohastada nii, et need oleksid aluslepinguga kooskõlas;
3. soovitab ELi liikmesriikide valitsustel kokku leppida ülemääraseid kahjustusi tekitavate või valimatu toimega tavarelvade kasutamise keelustamist ja piiramist käsitleva konventsiooni läbivaatamise konverentsil kohaldatav strateegia, milles jätkatakse kassettlahingumoona konventsiooniga kehtestatud süsteemi tähtsuse rõhutamist tsiviilisikute ohtuseadmise piiramisel, kuid käsitletakse ka riikliku julgeoleku praktilisi kaalutlusi;
4. palub nõukogul ja komisjonil käesolevasse resolutsiooni ning eelnevatesse jalaväemiine ja kassettlahingumoona käsitlevatesse parlamendi resolutsioonidesse tõsiselt suhtuda ning pakkuda tõhusamat abi kolmandatele riikidele, kus sõdadest mahajäänud lõhkekehad mõjutavad tõsiselt konfliktijärgset ülesehitus- ja taastamistööd ning arengut;
5. teeb presidendile ülesandeks edastada käesolev resolutsioon kõrgele esindajale, nõukogule, komisjonile, liikmesriikide valitsustele ja parlamentidele, ÜRO peasekretärile ning kassettlahingumoona vastasele koalitsioonile.
