8.1.2009
ETTEPANEK VÕTTA VASTU SOOVITUS NÕUKOGULE
vastavalt kodukorra artikli 114 lõikele 1
Esitaja(d): krahv Alexander Lambsdorff
fraktsiooni ALDE nimel
Euroopa Liidu prioriteedid Ühinenud Rahvaste Organisatsiooni Peaassamblee 64. istungjärguks
Euroopa Parlamendi soovitus nõukogule Euroopa Liidu prioriteetide kohta Ühinenud Rahvaste Organisatsiooni Peaassamblee 64. istungjärguks
Euroopa Parlament ,
–
võttes arvesse Euroopa Parlamendi soovitust nõukogule Euroopa Liidu prioriteetide kohta Ühinenud Rahvaste Organisatsiooni Peaassamblee 63. istungjärguks (2008/2111 (INI));
–
võttes arvesse Euroopa Liidu prioriteete Ühinenud Rahvaste Organisatsiooni Peaassamblee 63. istungjärguks;
–
võttes arvesse oma 29. jaanuari 2004. aasta resolutsiooni Euroopa Liidu ja Ühinenud Rahvaste Organisatsiooni suhete kohta ELT C 96 E, 21.4.2004, lk 79. , 9. juuni 2005. aasta resolutsiooni Ühinenud Rahvaste Organisatsiooni reformi kohta Vastuvõetud tekstid, P6_TA(2005)0237 . ja 29. septembri 2005. aasta resolutsiooni ÜRO tippkohtumise (14.–16. september 2005) tulemuste kohta Vastuvõetud tekstid, P6_TA(2005)0362 . ,
–
võttes arvesse kodukorra artikli 114 lõiget 1;
A.
arvestades, et ELi välispoliitika aluseks on tugev ja üksmeelne toetus tõhusale mitmepoolsusele, nagu seda on väljendatud Ühinenud Rahvaste Organisatsiooni põhikirjas;
B.
arvestades, et Euroopa Liit on ÜRO põhiline poliitiline ja finantspartner vaesusevastases võitluses ning majandus- ja sotsiaalvaldkonna edendamises ning see partnerlus aitab tagada kollektiivset julgeolekut, sealhulgas kaitsta ohustatud elanikkonnarühmade toimetulekut, ja hoida inimõigusi kõikjal maailmas;
C.
arvestades, et aastatuhande arengueesmärke taotledes mõjuvad ELi jõupingutused teistele arengudoonoritele ergutavalt ja on neile eeskujuks, kuid kui praegused suundumused põhjalikult ei muutu, jääb ELi arenguabi maht 2010. aastani ametlikult lubatust ikkagi 75 miljardi euro võrra väiksemaks,
1.
edastab nõukogule järgmised soovitused:
(a) nõuab, et Euroopa Liidu poliitilised prioriteedid ÜRO Peaassamblee järgmiseks istungjärguks tuleb Euroopa Parlamendi, nõukogu ja komisjoni vahel sügavuti ja laiuti läbi arutada;
(b) on arvamusel, et ELi liikmesriikide New Yorgis asuvad alalised esindused peaksid nõukogu ametlikku seisukohta, mis väljendab prioriteete ÜRO peaassamblee istungjärguks, võtma kui siduvat poliitilist platvormi, mida kasutada läbirääkimistel teiste riikidega;
(c) nõuab nõukogult ja komisjonilt et need uuriksid põhjalikult seda mõju, mida Lissaboni leping avaldab liidu tulevasele esindusele ÜRO juures, ning palub ELi liikmesriike, et need kohustuksid selgelt ja üksmeelselt hoolt kandma ELi piisavalt esileküündiva ja mõjuka esindatuse eest ÜRO asutustes ja foorumitel;
(d) kutsub ELi liikmesriike üles jätkama osalemist 2009. aastal toimuva Durbani järelkonverentsi ettevalmistustes ning tagama, et konverents annaks kõikidele sidusrühmadele võimaluse taas väljendada oma otsustavust ja pühendumust võidelda rassismi, rassilise ja kastikuuluvuse alusel diskrimineerimise, ksenofoobia ja kõigi muude sallimatuse vormide vastu ning vastu võtta rassismi kaotamise konkreetsed kriteeriumid, mis põhineksid Durbani deklaratsioonil ja tegevuskaval ning järgiksid neid dokumente täiel määral;
2.
teeb presidendile ülesandeks edastada käesolev soovitus nõukogule ning teavitamise eesmärgil komisjonile, liikmesriikidele ja Ühinenud Rahvaste Organisatsioonile.
