SUULINE KÜSIMUS ARUTELUGA O-0025/06
vastavalt kodukorra artiklile 108
esitaja:
Giles Chichester
Tööstuse, teadusuuringute ja energeetikakomisjon i nimel
Euroopa Komisjonile
Teema: Energiaühenduse leping Kagu-Euroopaga
2003. aasta juunis Thessalonikis kokku tulnud Euroopa Ülemkogu võttis vastu ajaloolise otsuse teha kümnele Kagu-Euroopa riigile ettepanek sõlmida energiaühenduse leping.
Selle lepingu eesmärk on laiendada EÜ energiaturgu lepinguosalistele riikidele.
25. oktoobril 2005 kirjutasid komisjon EÜ nimel ja üheksa lepinguosalist riiki energiaühenduse lepingule alla.
Siiski jääb terve hulk küsimusi selgusetuks ja vajab selgitust enne nimetatud lepingu jõustumist.
Nõukogu otsuses energiaühenduse lepingu sõlmimise kohta sätestatakse artikli 4 lõikes 3 sätted vastastikuse abi andmiseks häirete korral (vt lepingu IV jaotise IV peatükk).
Siiski nähakse otsuse samas artiklis ette, et „eri asjaolude korral” võivad EÜ seisukohad „minna acquis communautaire'st kaugemale”.
Kuid millised on need „eri asjaolud”?
Mida mõeldakse väljendiga: „võivad minna acquis communautaire'st kaugemale”?
Kuidas ja kes teavitab parlamenti eelnevalt komisjoni poolt võetud seisukohast energiaühenduse lepingu organites, nagu alaline kõrgetasemeline töörühm, regulatiivkomitee, elektri ja gaasi regulatiivfoorumid?
