Euroopa peab demograafilistele väljakutsetele vastama
Sotsiaalpoliitika
2008-02-21 - 14:27
Demograafiliste muutustega hakkama saamiseks tuleks muu hulgas vähendada ennetähtaegselt pensionile minemist, anda pensionilisa vastavalt laste arvule, garanteerida õigus viljatusravile ja lihtsustada väärkoheldud laste adopteerimist, ütleb parlament täiskogul vastu võetud raportis.
Françoise CASTEX i (PSE, FR) raportis märgitakse, et keskmine sündimuse määr Euroopa Liidus on 1,5 (Eestis 1,4), "mis on ebanormaalselt madal".
Saadikud leiavad, et see "ei kajasta ei naiste tahet ega Euroopa kodanike tegelikke püüdlusi peret luua ning võib seetõttu hoopis tuleneda raskustest, mis on seotud töö- ja pereelu keerulise ühitamisega".
Seetõttu ütlevad parlamendiliikmed, et ehkki "emadus on seotud meeste ja naiste kõige intiimsemate valikutega, millega tuleb arvestada", on asjakohase riikliku poliitikaga võimalik sündimuse kõverat mõjutada, "luues materiaalselt ja psühholoogiliselt soodsa keskkonna perekonna ja lapsepõlve jaoks".
Parlament soovitab muu hulgas liikmesriikidel anda sõimede loomiseks töökohtade juurde maksusoodustusi ning võtta meetmeid tööandjate vastu, kes otseselt või kaudselt diskrimineerivad töötajaid, kes soovivad emaks saada.
Pensionisüsteemi muutmine
Raportis nõutakse "vanemate töötajate karjäärijuhtimise põhjalikku reformi" ning toetatakse ennetähtaegselt pensionile saatmise vähendamist.
Samas võib minimaalse pensioniea ületanud töötajate puhul, kes ei soovi enam täistööajaga töötada, uurida võimalust kasutada osalise tööajaga töötamist, paindlikku tööaega, kaugtööd või töö jagamist, millest on võimalik kujundada järk-järgulise pensionile jäämise uudne viis.
Lisaks tuleks edendada eeskirjade ja normide kehtestamist, et võimaldada töötajatel vabatahtlikult pikendada tööelu.
Lisaks avaldavad saadikud kiitust liikmesriikidele, kes on pannud kõrvale eelarvevahendeid tulevaste pensionite maksmiseks ning liikmesriike julgustatakse säilitama lähimuspõhimõtte kohaselt oma pensionisüsteemis eelarvetasakaalu sissetulekute ja väljaminekute vahel.
Pensionilisa lapsevanematele ja isade õigused
Liikmesriike kutsutakse üles võtma meetmeid selle tagamiseks, et töö katkestamine sünnitus- ja lapsehoolduspuhkuse jaoks lakkaks olemast karistus pensioniõiguste arvutamisel.
Näiteks võiks liikmesriigid näha ette kindlasummalised lisatasud, mis lisatakse pensionile vastavalt vanemate poolt üleskasvatatud laste arvule.
Saadikud rõhutavad vajadust parandada ELi isadusega seotud õigusakte.
Nad kutsuvad komisjoni üles esitama "konkreetseid meetmeid isade suurema pereelus osalemise hõlbustamiseks isaduspuhkuse võtmise õiguse abil".
Samuti kutsutakse komisjoni ja liikmesriike üles edendama isade õigusi seoses laste kasvatamise ja hoidmisega (eriti lahuselu või lahutamise korral), eesmärgiga arendada soolist võrdõiguslikkust Euroopa ühiskonnas.
Õigus viljatusravile ning väärkoheldud laste adopteerimise lihtsustamine
Raportis tuuakse esile, et viljatus suureneb, puudutades praegu 15% paaridest.
Liikmesriike kutsutakse üles kindlustama paaride üleüldist õigust saada viljatusravi.
Samuti kutsuvad saadikud liikmesriike üles hõlbustama väärkoheldud, vanemateta ja eriasutustes kasvanud laste adopteerimist hooldusperede poolt.
Tekstist kustutati lõik, kus paluti, et viljatuse meditsiinilise ja psühholoogilise ravi kulud kaetaks sotsiaalkindlustussüsteemiga ning nõuti adopteerimise käsitlemist koos viljatuse teemaga.
Samuti lükati tagasi ettepanek tõsta seadusliku adopteerimise vanusepiiri.
Tööjõu vaba liikumine juba enne 2014. aastat
Lisaks kutsutakse komisjoni ja liikmesriike üles edendama kõikide töötajate liikumisvabadust laienenud Euroopa Liidus juba enne 2014. aastat.
Statistika
Euroopa Komisjoni prognooside kohaselt on Eestis 2030. aastal 1,2 miljonit elanikku ja 2050. aastal 1,1 miljonit elanikku (2004 - 1,4 miljonit).
Kui 2004. aastal oli alla 25-aastaseid inimesi Eestis 31%, siis 2030. aastaks väheneb see määr 27%ni.
Üle 60-aastaseid isikuid oli 2004. aastal 22% ning 2030. aastaks suureneb see 28%ni.
2004. aastal oli Eestis naise kohta keskmiselt 1,4 last; 2030. aastal on see arv ennustuste kohaselt 1,6.
Françoise CASTEX (PSE, FR)
Dokument: A6-0024/2008
Menetlus: Omaalgatuslik raport
Arutelu: 20.02.2008
Hääletus: 21.02.2008
20080221IPR21951 Euroopa Parlamendi resolutsiooni leiate alates 25. veebruarist siit
ET
1
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
