11.12.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Marco Cappato
fraktsiooni ALDE nimel
Hiina ja ELi tippkohtumine
Euroopa Parlamendi resolutsioon Hiina ja ELi tippkohtumise kohta
Euroopa Parlament ,
–
võttes arvesse 2003. aastal algatatud ELi ja Hiina strateegilist partnerlust;
–
võttes arvesse 28. novembril 2007. aastal Pekingis toimunud Hiina ja ELi 10. tippkohtumist ning selle järeldusi;
–
võttes arvesse ELi relvaembargot, mis kehtestati pärast 1989. aasta juunis Taevase Rahu väljakul aset leidnud haarangut ning mida Euroopa Parlament toetas oma 2. veebruari 2006. aasta resolutsiooniga;
–
võttes arvesse Euroopa Parlamendi resolutsioone ELi ning Hiina ja Taiwani vaheliste suhete ning julgeoleku kohta Kaug-Idas;
–
võttes arvsesse oma varasemaid resolutsioone Tiibeti ja inimõiguste olukorra kohta Hiinas;
–
võttes arvesse rakettide koondamist Taiwani väinast põhjapoole;
–
võttes arvesse kodukorra artikli 103 lõiget 2,
A.
arvestades, et alates ELi ja Hiina tippkohtumise mehhanismi loomisest 1998. aastal on Hiina ja ELi poliitilised ja majandussuhted tugevalt arenenud;
B.
arvestades, et ELi ja Hiina vaheliste suhete tugevdamine ja süvendamine aitab tagada seisukohtade lähendamise meetmete suhtes selliste globaalsete väljakutsetega toimetulekuks nagu kliimamuutus, julgeolek, terrorism ja relvade leviku tõkestamine;
C.
arvestades, et Hiinas on aset leidnud muljetavaldav majanduskasv eriti pärast riigi ühinemist Maailma Kaubandusorganisatsiooniga;
D.
arvestades, et WTO liikmeks olemisega kaasnevad õigused ja kohustused; arvestades, et intellektuaalomandi õiguste kaitse, võrdse kohtlemise ja läbipaistvuse osas ei ole Hiina ametivõimud WTO eeskirju täielikult ja nõuetekohaselt jõustanud;
E.
arvestades, et 70% kõikidest Euroopa turule jõudvatest võltsitud toodetest pärineb Hiinast ning see põhjustab tõsist muret ka imporditud kaupade turvalisusega seoses;
F.
arvestades, et turumajandusliku staatuse peaks Hiinale omistama pigem majanduslikel kui poliitilistel kaalutlustel,
1.
tervitab ELi ja Hiina suhete edasist arendamist ning tihedamat koostööd mitmesugustes küsimustes;
2.
märgib, et Hiinast ja Euroopa Liidust on saanud teineteise tähtsaimad majandus- ja kaubanduspartnerid;
3.
kutsub mõlemat poolt üles tagama tasakaalustatum kaubandus- ja majanduspartnerlus, mis peaks viima säästva kasvu ja sotsiaalse arenguni, eriti kliimamuutuse, keskkonna ja energiaga seotud küsimustes;
4.
kutsub mõlemat poolt üles tugevdama koostööd eelkõige kliimamuutuse, keskkonna ja energiaga seotud küsimustes;
5.
kutsub ELi rahandusasutusi üles algatama arutelu vastavate Hiina asutustega, et võtta meetmeid euro ja jüaani vahetuskursi ning ELi kaubavahetusbilansi kasvava puudujäägi tasakaalustamiseks;
6.
tunneb muret intellektuaalomandi õiguste süstemaatilise rikkumise pärast; nõuab tungivalt, et Hiina ametivõimud kiirendaksid meetmete võtmist seesuguste rikkumiste, eriti võltsimise ja piraatluse vastu, mis tõsiselt kahjustavad ELi majandust ja mis kujutavad sageli ohtu tarbijate turvalisusele;
7.
on teadlik turumajandusliku staatuse küsimuse tähtsusest Hiina jaoks; rõhutab siiski, et Hiinale saab turumajandusliku staatuse anda üksnes majanduslike, mitte poliitiliste põhjenduste alusel;
8.
tervitab ELi ja Hiina inimõigustealase dialoogi tugevdamist;
9.
tunnustab Hiina otsust lasta kõik surmanuhtluse määramise juhtumid riigikohtu poolt läbi vaadata, kuid väljendab jätkuvalt muret asjaolu pärast, et enamik maailmas teostatavatest hukkamistest viiakse täide Hiinas;
10.
rõhutab, et inimõiguste olukord Hiinas tekitab jätkuvalt tõsist muret; palub nõukogul esitada Euroopa Parlamendile pärast iga ELi ja Hiina inimõigustealase dialoogi teemalist kohtumist avalikul istungil üksikasjalikumat teavet;
11.
avaldab kahetsust tsiviil-, poliitiliste ja inimõiguste süstemaatilise rikkumise jätkumise pärast; nõuab eelkõige konkreetseid ja kiireid edusamme poliitiliste vangistuste, sunniviisilise töö ning sõna- ja usuvabaduse rikkumise ning eriti selliste usu- ja etniliste vähemuste nagu uiguuride õiguste rikkumise vähendamisel, eesmärgiga sellised rikkumised kaotada; märgib, et nimetatud rikkumistele tuleks pöörata suuremat tähelepanu Pekingi olümpiamängudeks valmistumise ajal; palub Euroopa Liidul jälgida võõrustava linna lepingu täitmist Hiina poolt;
12.
nõuab tungivalt, et EL tagaks, et kaubandussuhted Hiinaga sõltuksid inimõigustealastest reformidest, ja palub sellega seoses nõukogul enne iga uue partnerlus- ja koostöö raamlepingu lõplikku valmimist teha põhjalik inimõiguste olukorra hindamine;
13.
kutsub nõukogu ja komisjoni üles tõstatama Tiibeti olukorra küsimust ning aktiivselt toetama dalai-laama pingutusi dialoogis Hiina ametivõimudega, millel siiani puudub märkimisväärne edasiminek;
14.
väljendab kahetsust, et Taevase Rahu väljaku meeleavaldustel osalemise eest vahistatud poliitvangide vabastamisel ei ole tehtud märkimisväärseid edusamme ning et Hiina ametivõimud ignoreerivad jätkuvalt nõudmisi korraldada 1989. aasta sündmuste täielik ja erapooletu uurimine; nõuab, et Hiina ametivõimud hindaksid ametlikult ümber Taevase Rahu väljaku juhtumi, avaldaksid poliitvangide nimekirja ja vabastaksid nad tingimusteta;
15.
kutsub Hiina ametivõime üles peatama 2008. aasta olümpiamängude ajaks hukkamiste täideviimise;
16.
juhib tähelepanu välismaailma ning eelkõige Pekingi piirkondlike naabrite murele, et Hiina sõjaliste kulutuste kasvuprotsent on alates 1990ndate keskpaigast olnud igal aastal kahekohaline;
17.
soovitab tungivalt ELi poolt Hiinale kehtestatud relvaembargo jõusse jätmist kuni edasimineku saavutamiseni inimõiguste küsimustes; meenutab sellega seoses vajadust lisada edasistesse Euroopa naabruspoliitika ning partnerlus- ja koostöölepingute alastesse läbirääkimistesse küsimus liitumise kohta ELi relvaembargoga Hiina suhtes;
18.
avaldab kahetsust, et suhetes Hiinaga on edu saavutatud üksnes kaubandus- ja majandusvaldkonnas, samal ajal kui inimõiguste ja demokraatia küsimustes ei ole mingite märkimisväärsete tulemusteni jõutud; kordab oma nõudmist kohustusliku ELi relvaekspordi toimimisjuhendi järele ning kutsub nõukogu sellega seoses üles mitte tühistama relvaembargot ja leidma viise, et võimaldada dialoogi, vähendada pingeid ning edendada desarmeerimist Taiwani väina piirkonnas, toetades Taiwani kui demokraatia eeskuju kogu Hiina jaoks;
19.
väljendab sügavat muret suure arvu rakettide pärast Hiina lõunaosas, mille sihiks on Taiwani väina vastaskallas; kutsub Hiina Rahvavabariiki ja Hiina Vabariiki Taiwanil üles taasalustama poliitilisi kõnelusi ning julgustab mõlemaid pooli tegema edasisi algatusi eesmärgiga edendada dialoogi, praktilist koostööd ja suurendada kindlust vastastikuse mõistmise ja tunnustamise alusel, et edendada stabiilsust, demokraatiat, inimõigusi ja õigusriigi põhimõtteid Ida-Aasias;
20.
on veendunud, et Taiwan järgib õigusriigi põhimõtteid ning austab inimõigusi, vabadust ja rahu, täidab kõiki ÜRO liikmesuse nõudeid ning talle peaks andma õiguse kandideerida oma valitud nimega;
21.
tervitab sellega seoses ELi ÜVJP kõrge esindaja kommentaare Taiwani ÜRO liikmeks kandideerimise kohta, kuid avaldab kahetsust komisjoni leige reaktsiooni üle antud teema suhtes;
22.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, Hiina Rahvavabariigi valitsusele, Ühinenud Rahvaste Organisatsiooni peasekretärile ja Rahvusvahelise Olümpiakomitee juhatusele.
