7.9.2005
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– José Ribeiro e Castro, Mario Mauro, John Bowis, Bernd Posselt, Vytautas Landsbergis, Thomas Mann ja Georg Jarzembowski fraktsiooni PPE-DE nimel,
– Pasqualina Napoletano fraktsiooni PSE nimel,
– Graham Watson, Dirk Sterckx, Annemie Neyts-Uyttebroeck, Cecilia Malmström, Johan Van Hecke ja Marios Matsakis fraktsiooni ALDE nimel,
– Raül Romeva i Rueda, Hélène Flautre, Helga Trüpel ja Claude Turmes fraktsiooni Verts/ALE nimel,
– Jonas Sjöstedt fraktsiooni GUE/NGL nimel,
– Bastiaan Belder fraktsiooni IND/DEM nimel,
– Cristiana Muscardini, Roberta Angelilli, Marcin Libicki ja Konrad Szymański fraktsiooni UEN nimel,
asendades järgnevate fraktsioonide esitatud resolutsiooni ettepanekuid:
– ALDE (B6‑0457/2005),
– PSE (B6‑0461/2005),
– Verts/ALE (B6‑0465/2005),
– GUE/NGL (B6‑0469/2005),
– PPE-DE (B6‑0475/2005),
– IND/DEM (B6‑0477/2005),
– UEN (B6‑0478/2005).
Inimõiguste rikkumised Hiinas, eriti seoses usuvabadusega
Euroopa Parlamendi resolutsioon inimõiguste rikkumiste kohta Hiinas, eriti seoses usuvabadusega
Euroopa Parlament ,
–
võttes arvesse ELi lepingut ja selle inimõigusi käsitlevaid sätteid;
–
võttes arvesse oma varasemaid resolutsioone inim- ja vähemuste õiguste ning usuvabaduse rikkumiste kohta Hiinas;
–
võttes arvesse Hiina pikka filosoofilist ja usulist traditsiooni;
–
võttes arvesse oma 28. aprilli 2005. aasta resolutsiooni inimõigusi maailmas 2004. aastal käsitleva aastaaruande kohta ja ELi poliitika kohta antud küsimuses;
–
võttes arvesse oma 24. veebruari 2005. aasta resolutsiooni ELi prioriteetide ja soovituste kohta ÜRO inimõiguste komisjoni Genfis toimuvaks 61. istungjärguks (14. märts – 22. aprill 2005);
–
võttes arvesse 20.–21. juunil 2005 toimunud ELi ja Hiina inimõigustealast dialoogi käsitleva seminari aruannet ja soovitusi;
–
võttes arvesse 5. septembri 2005. aasta Hiina ja ELi tippkohtumise ühisavaldust;
–
võttes arvesse kodukorra artikli 115 lõiget 5,
A.
olles hästi teadlik sellest, et usuline tagakiusamine on Hiinas üldine probleem, mis puudutab paljusid kirikuid ja usukogukondi, teiste hulgas kristlasi, Tiibeti budiste ja moslemeid;
B.
arvestades, et inimõiguste austamine on ELi poliitika peamine prioriteet ja üks liidu aluspõhimõtteid;
C.
arvestades, et inimõiguste edendamine, nagu on sätestatud asutamislepingutes, on üks ühise välis- ja julgeolekupoliitika eesmärk;
D.
arvestades, et 5. septembri 2005. aasta ELi ja Hiina tippkohtumine tähistas ELi ja Hiina diplomaatiliste suhete 30. aastapäeva kokkuleppega uue strateegilise dialoogi osas; arvestades, et inimõiguste küsimus on üks võtmeteemasid, mis võeti tegelemiseks päevakorda;
E.
arvestades, et ELi ja Hiina inimõigustealane dialoog muudab usu- või veendumustevabaduse esmatähtsaks küsimuseks;
F.
arvestades, et hoolimata tõsiasjast, et Hiina Rahvavabariigi põhiseaduse artiklis 26 nähakse ette usuliste veendumuste vabadus, püüavad ametivõimud tegelikult piirata usulist tegevust valitsuse poolt heaks kiidetud organisatsioonidele ja registreeritud palvekohtadele ning kontrollida usurühmade kasvu ja tegevusulatust;
G.
arvestades, et 1. märtsil 2005 jõustunud Hiina uued usuküsimusi käsitlevad määrused on tihendanud valitsuse kontrolli usulise tegevuse üle;
H.
arvestades, et teiste kristlike usutunnistuste hulgas kannatas katoliku kirik Hiina Rahvavabariigis pikalt tagakiusamist ja on sellise tegevuse tagajärjel ikka veel sunnitud tegutsema osaliselt põranda all;
I.
arvestades, et Hiina ametivõimud on tugevdanud kontrolli registreerimata protestantlike kodukirikute üle ja sekkumist piiskoppide nimetamise protsessi;
J.
arvestades, et paljud kristlikud vaimulikud on kannatanud julma mahasurumist, mis takistas neid mitte ainult tegelemast avaliku palvusega, vaid ka täitmast oma kirikuõpetajaametit; olles sügavalt mures seoses kristlike vaimulike ja ilmalike meelevaldsete vahistamiste, piinamise, seletamatute kadumiste, sunnitöö, isolatsiooni- ja ümberõpetamislaagrite sagenemisega,
1.
kutsub Hiina valitsust üles lõpetama usulise mahasurumise ja tagama, et ta järgib rahvusvahelisi inimõiguste norme ja usulisi õigusi, kindlustades Hiinas demokraatia, sõnavabaduse, ühinemisvabaduse, meediavabaduse ning poliitilise ja usuvabaduse;
2.
nõuab tungivalt, et Hiina valitsus kaotaks erinevuse heaks kiidetud ja heaks kiitmata palvekogukondade vahel, nagu on soovitanud ÜRO usulise sallimatuse komisjon alates 1994. aastast;
3.
kutsub komisjoni ja nõukogu üles tegema Hiina ametivõimudele selgeks, et tõeline partnerlus saab areneda ainult siis, kui ühiseid väärtusi täielikult austatakse ja ellu viiakse;
4.
nõuab tungivalt, et komisjon, nõukogu ja liikmesriigid tõstataksid eriliselt Hiina kristlaste tagakiusamise küsimuse ning nõuaksid Hiina valitsuselt:
a) teavet katoliku piiskoppide olukorra kohta: Msgr. James Su Zhimin (Baodingi piiskopkond, Hebei), 72; Msgr. Francis An Shuxin (abipiiskop Baodingi piiskopkonnas, Hebei), 54; Msgr. Han Dingxian (Yongnian-Handani piiskopkond, Hebei), 66; Msgr. Cosma Shi Enxiang (Yixiani piiskopkond, Hebei), 83; Msgr. Philip Zhao Zhendong, (Xuanhua piiskopkond, Hebei), 84; isa Paul Huo Junlong, Baodingi piiskopkonna juht, 50; Msgr. Shi Enxiang (Yixiani piiskopkond, Hebei provints), 83; samuti teateid kadunud ja vahistatud vaimulike kohta: Zhang Zhenquan ja Ma Wuyong (Baodingi piiskopkond, Hebei); isa Li Wenfeng, isa Liu Heng ja isa Dou Shengxia (Shijiazhuangi piiskopkond, Hebei); isa Chi Huitian (Baodingi piiskopkond, Hebei); isa Kang Fuliang, Chen Guozhen, Pang Guangzhao, Yin Ruose ja Li Shujun (Baodingi piiskopkond, Hebei); isa Lu Xiaozhou (Wenzhou piiskopkond, Zhejiang); isa Lin Daoming (Fuzhou piiskopkond, Fujian); isa Zheng Ruipin (Fuzhou piiskopkond, Fujian); isa Pang Yongxing, isa Ma Shunbao ja isa Wang Limao (Baodingi piiskopkond, Hebei); isa Li Jianbo (Baodingi piiskopkond, Hebei) ning isa Liu Deli; samuti kõigi usuliste veendumuste tõttu vangistatud Hiina katoliiklaste tingimusteta vabastamist ning igasuguse nende vastu suunatud vägivalla viivitamatut lõpetamist;
b) teavet ühe Hiina kristliku kiriku (enam kui 10 miljonist kristlasest koosnev rühm) asutaja pastor Zhang Rongliangi (53) olukorra kohta, kes vahistati 1. detsembril 2004 ja kes on endiselt ilma õigusliku protsessita vangistatud; samuti kõnealuse pastori ja kõikide teiste usuliste veendumuste tõttu vangistatud Hiina kristlaste tingimusteta vabastamist ning igasuguse nende vastu suunatud vägivalla viivitamatut lõpetamist;
5.
nõuab tungivalt, et Hiina valitsus rakendaks Hiina Rahvavabariigi põhiseaduse artiklit 36 ning ratifitseeriks ja rakendaks kodaniku- ja poliitiliste õiguste rahvusvahelist pakti ning majanduslike, sotsiaalsete ja kultuuriliste õiguste rahvusvahelist pakti;
6.
võtab teadmiseks, et Hiina valitsus nõustus lõpuks usu- või veendumustevabaduse küsimuste eriraportööri ning piinamisküsimuste eriraportööri taotlusega külastada Hiinat enne aasta lõppu; palub Hiina valitsusel määrata selleks külastuseks varajane kuupäev; kutsub Hiina ametivõime üles võimaldama ÜRO usu- või veendumustevabaduse küsimuste eriraportööril kohtuda dalai-laama määratud pantšen-laamaga;
7.
tervitab tõsiasja, et on olemas ELi ja Hiina struktureeritud inimõigustealane dialoog; väljendab pettumust seoses tõeliste tulemuste puudumisega selles dialoogis; palub nõukogul ja komisjoni tõstatada need mureküsimused eelseisval ELi ja Hiina inimõiguste istungjärgul selle tõhususe põhjaliku hindamise osana;
8.
teeb presidendile ülesandeks edastada käesolev resolutsioon nõukogule, komisjonile, liikmesriikide ja kandidaatriikide valitsustele ja parlamentidele, ÜRO inimõiguste komisjoni liikmesriikidele ning Hiina Rahvavabariigi valitsusele.
