8.2.2012 B7-0050/2012/rev. RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Olukord Ungaris ( 2012/2511(RSP) )
Manfred Weber
,
Simon Busuttil
,
Kinga Gál
,
József Szájer
,
Marco Scurria
,
Salvatore Iacolino
fraktsiooni PPE nimel
PE479.476/rev.v01-00 B7‑0050/2012 Euroopa Parlamendi resolutsioon olukorra kohta Ungaris ( 2012/2511(RSP) )
Euroopa Parlament ,
– võttes arvesse põhiväärtusi ja -vabadusi käsitlevaid Euroopa Liidu õigusakte, eelkõige Euroopa Liidu lepingu artikleid 2, 3 ja 6 ning Euroopa Liidu toimimise lepingu artiklit 130,
– võttes arvesse kodukorra artikli 110 lõiget 2,
A. arvestades, et 18. aprillil 2011 võttis Ungari parlament vastu riigi uue põhiseaduse (konstitutsiooni), mille vastuvõtmise poolt hääletas 262 parlamendiliiget 386st;
B. arvestades, et uus konstitutsioon asendas kommunismiperioodist pärit 1949. aasta konstitutsiooni ning et Ungari oli ainuke Kesk-Euroopa riik, kes ei olnud pärast kommunismi kokkuvarisemist uut põhiseadust vastu võtnud;
C. arvestades, et uus konstitutsioon hõlmab kogu põhiõiguste hartat ja et on kehtestatud uus, õiglasem valmissüsteem, mis annab vähemustele esinduse parlamendis;
D. arvestades, et kodanike esindatus demokraatlikult valitud parlamendis on üks Euroopa demokraatlike ühiskondade põhialuseid, mida tunnustatakse Euroopa Liidu aluslepingutes ja ELi põhiõiguste hartas;
E. arvestades, et komisjon on tõstatanud mõningate õiguslike aspektide kohta küsimusi, mis vajavad selgitamist;
1. lükkab tagasi põhjendamatud Ungari-vastased rünnakud, milles seatakse küsimärgi alla Ungari valitsuse demokraatlik meelsus; väidab, et on vaja komisjoni erapooletut ja faktidele tuginevat analüüsi;
2. kinnitab, et liikmesriikidel on suveräänne pädevus oma põhiseaduste koostamiseks ja et see põhimõte vastab demokraatia kaudu realiseeruvale rahva suveräänsuse põhimõttele;
3. kinnitab, et ELi õiguses tunnustatakse liikmesriikide pädevust võtta vastu oma põhiseadused, milles tunnustatakse ELi põhimõtteid ja väärtusi;
4. on seisukohal, et kõik liikmesriigid peavad oma õigusloome- ja haldustavades täiel määral tunnustama ELi õigust, ning et kõik seadused, sealhulgas kõigi ELi liikmesriikide või kandidaatriikide põhiseadused peavad kajastama euroopalikke põhiväärtusi (demokraatia ja õigusriigi põhimõtted, põhiõigused) ja olema nendega kooskõlas;
5. toetab komisjoni rolli selle tagajana, et liikmesriikide seadused oleksid kooskõlas nii Euroopa Liidu aluslepingute kui ka euroopalike põhiväärtustega, ja sellega seoses Ungari uue põhiseaduse praegust hindamist komisjoni poolt;
6. kutsub Ungari valitsust tegema komisjoniga tihedat koostööd, et tagada riigi uute seaduste kooskõla ELi õigusega, ning vajaduse korral seadusi muutma;
7. toetab Euroopa Liidu aluslepingutele tuginevalt komisjoni soovitusi seoses Ungari uue põhiseaduse vastavusega ELi õigusele, seda Euroopa Liidu Kohtu kontrolli all;
8. teeb presidendile ülesandeks edastada käesolev resolutsioon komisjonile, nõukogule, liikmesriikide valitsustele ja parlamentidele ning Ungari Vabariigi presidendile.
