8.11.2010 RESOLUTSIOONI ÜHISETTEPANEK vastavalt kodukorra artikli 115 lõikele 5,
asendades järgmiste fraktsioonide esitatud resolutsiooni ettepanekuid:
PPE ( B7‑0605/2010 )
S&D ( B7‑0606/2010 )
ALDE ( B7‑0612/2010 )
ELi loomakasvatussektori kriis
Esther Herranz García
, Albert Dess
fraktsiooni PPE nimel
Luis Manuel Capoulas Santos
,
Iratxe García Pérez
fraktsiooni S&D nimel
George Lyon
,
Liam Aylward
fraktsiooni ALDE nimel
Martin Häusling
fraktsiooni Verts/ALE nimel
James Nicholson
,
Janusz Wojciechowski
fraktsiooni ECR nimel
PE450.423v01-00 } PE450.424v01-00 } PE450.433v01-00 } RC1 Euroopa Parlamendi resolutsioon ELi loomakasvatussektori kriisi kohta
Euroopa Parlament ,
– võttes arvesse oma 8. juuli 2010. aasta resolutsiooni ühise põllumajanduspoliitika tuleviku kohta pärast 2013. aastat Vastuvõetud tekstid, P7_TA-PROV(2010)0286 .
;
– võttes arvesse oma 7. septembri 2010. aasta resolutsiooni põllumajandustootjate õiglase sissetuleku ja toiduainete tarneahela parema toimimise kohta Euroopas Vastuvõetud tekstid, P7_TA-PROV(2010)0302 .
;
– võttes arvesse oma 5. mai 2010. aasta resolutsioon aastateks 2006–2010 koostatud loomade kaitset ja heaolu käsitleva ühenduse tegevuskava hindamise kohta Vastuvõetud tekstid, P7_TA-PROV(2010)0130 .
;
– võttes arvesse kodukorra artikli 115 lõiget 5 ja artikli 110 lõiget 2,
A. arvestades, et paljude loomakasvatusettevõtete elujõulisust ohustab tõsiselt rida tegureid, sealhulgas:
- kasvavad kulutused sisenditele, muuhulgas kütusele ja väetistele;
- ELi eeskirjade järgimise kulukus;
- kolmandate riikide impordist tuleneva konkurentsi suurenemine;
- sõltuvus kolmandatest riikidest loomasööda hankimisel;
- hiljutine teraviljahindade järsk tõus, mille põhjuseks on eelkõige ettenägematud ilmastikutingimused ning spekuleerimise ja hindade kõikumise kahjulik mõju;
- lihatoodete madal kokkuostuhind põllumajandustootjatelt ostmisel;
B. arvestades, et Euroopa tootjad peavad toiduohutuse ja toidu kvaliteedi, keskkonna, loomade tervise ja heaolu ning töötingimuste valdkonnas järgima kõige rangemaid eeskirju maailmas; arvestades, et nende ülikõrgete standardite täitmine suurendab oluliselt Euroopa tootjate tootmiskulusid, seades nad kolmandate riikide tootjatega võrreldes ebasoodsasse konkurentsiolukorda;
C. arvestades, et loomakasvatussektori praegune kriis võib märkimisväärselt vähendada lihatootmist kogu Euroopa Liidus, millel on tõsised tagajärjed mitte ainult hindadele, vaid ka ELi toiduga kindlustatusele ning mis tähendab suuremat sõltumist impordist;
D. arvestades, et kolmandate riikide impordi turuosa Euroopa Liidus järjest suureneb, avaldades seega täiendavat survet loomakasvatussaaduste turuhindadele;
E. arvestades, et ulatuslikud investeeringud, mida loomakasvatussektor vajab, muudavad selle sektori turukriiside suhtes eriti tundlikuks;
F. arvestades, et mõnedes uutes liikmesriikides on vaid vähesed loomakasvatussektori põllumajandustootjad saanud otsetoetusi ning seetõttu on neil olnud raskem täita suuri investeeringuid nõudvaid rangeid Euroopa standardeid;
G. arvestades, et sea- ja kodulinnukasvatuse sektor ei saa ühise põllumajanduspoliitika raames mingeid otsetoetusi, neil ei ole mingeid turvaabinõusid turu ebastabiilsuse mõju leevendamiseks ning nad peavad keskkonna ja loomade heaolu valdkonnas järgima kõige rangemaid ELi eeskirju;
H. arvestades, et tarbijate makstavate hindade ja tootjatele makstavate hindade vahe on märgatavalt suurenenud;
I. arvestades, et ELi väikesed loomakasvatusettevõtted on lahutamatult seotud Euroopa maapiirkondade majandusega ja annavad keskkonna seisukohast olulist kasu, kusjuures paljud neist asuvad ebasoodsates piirkondades, kus ei ole muid arvestatavaid tootmisvõimalusi;
J. arvestades, et veiselihaturu olukord on tihedalt seotud piimatoodete sektori arenguga, kuna 70% ELi punasest lihast saadakse lüpsilehmadelt;
K. arvestades, et ELi piimatoodete sektorit kahjustab alates 2007. aastast turu äärmine ebastabiilsus, mis on vähendanud piimatootjate sissetulekuid ning nende võimet Euroopa tarbijatele säästvalt kvaliteetseid toiduaineid toota;
L. arvestades, et komisjoni andmetest toiduainete tarneahela toimimise kohta ilmneb, et vajatakse rohkem läbipaistvust ning rohkem teavet tootmise ja turusuundumuste kohta,
1. kutsub komisjoni ja nõukogu üles kindlustama 2013. aasta järgse ühise põllumajanduspoliitika piisavat rahastamist, et tagada kõikide ELi põllumajandustootjate, sealhulgas loomakasvatajate jätkusuutlik tegevus; rõhutab sellega seoses, et tuleb tagada liikmesriikide põllumajandustootjate aus konkurents;
2. palub komisjonil võtta loomakasvatussektoris kiiresti kasutusele tõhusad ja paindlikud turumehhanismid ning võtta vajalikud meetmed, et piirata kogu põllumajandussektoris hindade kõikumise ja spekuleerimise mõju;
3. kutsub komisjoni üles kasutama olemasolevaid turumehhanisme, et leevendada praegust sealihasektori ja muude loomakasvatussektorite kriisi;
4. võtab teadmiseks komisjoni kavatsuse korraldada enne novembri lõppu pakkumismenetluse teel 2,8 miljoni tonni teravilja müük sekkumislaost;
5. palub komisjonil teha ettepanekud turumehhanismide kasutuselevõtmise kohta, millega tagataks piisavad söödateravilja varud; on seisukohal, et kogu teraviljasektoris tuleks kohaldada turvaabinõusid minimaalse sekkumishinnaga pakkumissüsteemi jaoks;
6. kutsub komisjoni üles võtma uue finantsinstrumentide turgude direktiivi raames vajalikke meetmeid liigse spekuleerimise ohjeldamiseks ühenduse turgudel ja ka maailmaturul;
7. palub komisjonil teha ettepanekud paindlike turumehhanismide kasutuselevõtmiseks, mis võimaldaksid liidul kiiremini reageerida kriitilistele olukordadele ühises turukorralduses (artikkel 186);
8. toetab valgurikaste kultuuride kava kiiret kasutuselevõtmist Euroopa Liidus, et edendada valgurikaste ja liblikõieliste kultuuride kasvatamist, millel võiks samuti olla oluline roll kasvuhoonegaaside heidete vähendamisel;
9. palub komisjonil suurenenud konsolideerumise kontekstis tagada sisendite, sealhulgas väetiste sektoris vaba turg, arvestades, et energia ja väetised on põllumajandustootmise ja toiduga kindlustatuse tagamiseks hädavajalikud;
10. palub komisjonil võtta ühise põllumajanduspoliitika järgmise reformi raames arvesse teatud loomakasvatussektorite – näiteks karjatatavate lihaveiste kasvatamise – erilist tundlikkust ja ebaõiglasi tingimusi kolmandate riikidega konkureerimisel;
11. palub komisjonil kaaluda ühise põllumajanduspoliitika järgmise reformi raames erimeetmete võtmist, et hoida ära säästvaid tootmistingimusi kohaldavatele põllumajandustootjatele makstavate ELi toetuste tõsine vähenemine;
12. kutsub komisjoni üles tõhustama loomakasvatussektori toetamise meetmeid vähem soodsates piirkondades;
13. palub komisjonil aktiivselt tegeleda loomakasvatussektori ettevõtjate bürokraatiakoormuse lihtsustamise ja vähendamisega;
14. peab vajalikuks anda Euroopa Liidule vahend maailmaturu arengu prognoosimiseks;
15. palub komisjonil ja liikmesriikidel arvesse võtta suuri kulusid, mis tulenevad loomade heaolu käsitlevate õigusaktide järgimisest, eriti kuna need kulud ei kajastu müügihinnas; palub seetõttu komisjonil tagada kolmandate riikide impordi vastavus loomade heaolu käsitlevatele ELi standarditele, et vältida konkurentsimoonutusi; rõhutab, et sealiha- ja kodulinnukasvatuse sektor peab tulevastel aastatel täitma järjest rangemaid nõudeid ilma igasuguse Euroopa Liidult saadava toetuseta;
16. kutsub komisjoni hindama loomade heaolu käsitlevate uute eeskirjade kehtestamise majanduslikku mõju ning enne uute õigusaktide koostamist jälgima, et nõuetekohaselt täidetakse nii üldisi kui konkreetseid kehtivaid eeskirju;
17. kutsub komisjoni üles esitama ettepanekut kõikide loomakasvatussektorite tootjaorganisatsioonide positsiooni tugevdamiseks, et neil oleks võimalik kaubelda oma toodete jaoks välja parem hind, milles võetakse arvesse tootmiskulusid;
18. kutsub komisjoni üles täiel määral kaitsma Euroopa tootjate huve kahepoolsetel kaubandusläbirääkimistel Mercosuri ja muude kolmandate riikidega, vältides järeleandmisi, mis võiksid ELi loomakasvatuse ohtu seada;
19. teeb presidendile ülesandeks edastada käesolev resolutsioon nõukogule ja komisjonile.
