P6_TA(2006)0227
Sri Lanka
B6-0281 , 0283 , 0286 , 0290 ja 0293/2006
Euroopa Parlamendi resolutsioon olukorra kohta Sri Lankal
Euroopa Parlament,
–
võttes arvesse relvakonflikti, mis on lõhestanud Sri Lankat alates 1983. aastast ja põhjustanud üle 60 000 inimese surma ja üle 800 000 inimese ümberasustamise;
–
võttes arvesse oma 18. mai 2000. aasta EÜT C 59, 23.2.2001, lk 278.
, 14. märtsi 2002. aasta ELT C 47 E, 27.2.2003, lk 613.
ja 20. novembri 2003. aasta ELT C 87 E, 7.4.2004, lk 527.
resolutsioone Sri Lanka kohta ning 13. jaanuari 2005. aasta resolutsiooni ELT C 247 E, 6.10.2005, lk 147.
ELi abi kohta tsunami ohvritele;
–
võttes arvesse 2002. aasta detsembri Oslo deklaratsiooni, milles Sri Lanka valitsus ja Tamil Eelami Vabadusvõitluse Tiigrid (Tamili Tiigrid) leppisid kokku püüdes säilitada Sri Lanka ühtsus, muutes selle föderaalriigiks;
–
võttes arvesse 10. juuni 2003. aasta Tokio ülesehituse ja arengu deklaratsiooni, milles seoti doonorriikide abi edusammudega rahuprotsessis, rõhutades vajadust järgida Sri Lanka valitsuse ja Tamili Tiigrite vahelist 23. veebruraril 2002. aastal jõustunud relvarahu kokkulepet, kaasata läbirääkimistele moslemivähemus, tagada inimõiguste kaitse ja edendamine, tagada sooline võrdõiguslikkus ning liikuda lõpliku poliitilise lahenduse suunas;
–
võttes arvese 26. detsembri 2004. aasta purustava tsunami tagajärjel ELi ja rahvusvahelise üldsuse poolt antud toetust;
–
võttes arvesse kodukorra artikli 115 lõiget 5,
A.
arvestades, et konflikt Sri Lankal on toonud kaasa üle 60 000 inimese surma, üle 800 000 inimese ümberasustamise ning pidurdanud saareriigi majanduskasvu ja -arengut, põhjustades äärmist viletsust üle kogu Sri Lanka väga paljudele inimestele, kes peavad, pärast seda, kui tsunami nende elukorralduse segi paiskas, kannatama uue vägivallalaine hoogustumise tõttu;
B.
arvestades, et Jaffna poolsaarel, Trincomalees ja Batticaloas on toimunud lõputult rünnakuid ning ametlikult registreeritud relvarahu rikkumiste arv ulatub tuhandetesse, kusjuures enamiku neist on toime pannud Tamili Tiigrid.
C.
arvestades, et Sri Lanka sõjaväe ülemjuhataja kindralleitnant Sarath Fonseka atentaadikatsega 25. aprillil 2006. aastal, Sri Lanka välisministri Lakshman Kadirgamari mõrvaga 2005. aasta augustis ja parlamendiliikme Joseph Pararajasingha mõrvaga 2005. aasta detsembris ning rünnakuga Sri Lanka Järelevalvemissiooni (SLMM) Batticaloa büroo vastu 13. jaanuaril 2006. aastal on teadlikult püütud pingeid teravdada, et lõpetada relvarahu kokkuleppe.
D.
arvestades, et 11. mail 2006 ründasid Tamili Tiigrid laeva, mille pardal oli 710 puhkuselt naasvat relvastamata julgeolekujõudude liiget ja SLMM liikmed, kes lehvitasid SLMMi lippu, uputades ühe laeva saatvatest mereväe suurtükipaatidest ja tappes 18 meeskonnaliiget;
E.
arvestades, et tänavu on Sri Lankal rünnakute ja vägivalla tagajärjel hukkunud üle 300 inimese;
F.
arvestades, et SLMMi rahvusvaheliste liikmete sõnul ohustab hiljutine vägivallapuhang järsult 2002. aastal Norra vahendajate abil sõlmitud relvarahu, mida juba eelnevalt on nõrgestanud terve rida rikkumisi, sealhulgas varitsustegevus, inimröövid, ähvardamine, tapmised, piinamised ja lapssõdurite värbamine;
G.
arvestades, et pärast esimest vooru, mis peeti 2006. aasta veebruaris Genfis, on rahuläbirääkimised taas määramata ajaks katkestatud, kuna Tamili Tiigrid loobusid 2006. aasta aprillis osalemast teises voorus, seades ohtu poliitilise kokkulepe sõlmimise võimaluse;
H.
arvestades, et taastatavasse rahuprotsessi tuleb püüda kaasata erinevaid Sri Lanka kogukondi ja poliitilisi organisatsioone, sealhulgas moslemikogukonna esindajaid;
I.
arvestades, et inimõiguste organisatsioonid ei ole olnud võimelised inimõiguste rikkumisi tõhusalt uurima ning SLMMil ei ole volitusi selliseid rikkumisi iseseisvalt uurida,
1.
tervitab palavalt Sri Lanka valitsuse ja Tamili Tiigrite 2006. aasta veebruari otsust istuda taas läbirääkimistelaua taha ning mõistab hukka Tamili Tiigrite ühepoolse keeldumise osalemast läbirääkimiste teises voorus, mis pidi aset leidma 2006. aasta aprillis Genfis;
2.
kutsub Tamili Tiigreid üles jätkama viivitamatult Sri Lanka valitsusega rahuläbirääkimisi, olema valmis relvi ära andma ning valmistama ette pinnast konflikti lõplikuks lahendamiseks poliitilisel teel;
3.
mõistab teravalt hukka Tamili Tiigrite rünnakute uue hoogustumise, mõlema poole poolt toime pandud rohkearvulised inimõiguste rikkumised ning relvarahukokkuleppe pideva rikkumise;
4.
avaldab kahetsust seoses Tamili Tiigrite poolt merel toime pandud relvarahu kokkuleppe rikkumistega, eelkõige seoses 11. mail 2006. aastal Sri Lanka mereväe vastu toimunud rünnakuga, mis põhjustas olulisi kaotusi ja mille tulemusel sattusid SLMMi liikmed suurde ohtu;
5.
kutsub relvarahu kokkuleppe osapooli üles tagama SLMMi turvalisus, et võimaldada sellel oma missiooni täita, arvestades, et tegu on relvastamata organisatsiooniga, mille kutsusid ühiselt ellu Sri Lanka valitsus ja Tamili Tiigrid, et teostada järelevalvet relvarahu kokkuleppe täitmise suhtes; tänab selles osalevaid riike – Taanit, Soomet, Islandit, Norrat ja Rootsit – nende hindamatu panuse eest;
6.
kutsub üles nii Tamili Tiigreid kui Sri Lanka valitsust hoiduma tegudest, mis võivad ohustada rahuprotsessi, eelkõige hoiduma tsiviilisikute ründamisest;
7.
avaldab hukkamõistu seoses laste jälestusväärse ärakasutamisega sõduriks värbamise teel, mis kujutab endast sõjakuritegu, ning kutsub mässuliste rühmitusi ja eelkõige Tamili Tiigreid üles loobuma kõnealusest praktikast, vabastama värvatud lapsed ning tegema avalduse, milles kinnitatakse, et nad tulevikus enam lapssõdureid ei kasuta; õhutab Sri Lanka valitsust võtma õiguslikke meetmeid nimetatud tava kaotamiseks ja kriminaliseerimiseks;
8.
märgib, et Tamili Tiigrid ei esinda kõiki Sri Lankal elavaid tamili rahvaid ning kutsub Tamili Tiigreid üles võimaldama Sri Lanka põhja- ja idaosas poliitilist pluralismi ja erinevatel rühmadel oma häält kuuldavaks teha, et tagada kõikide rahvaste ja kogukondade huvide kaitse;
9.
mõistab teravalt hukka tamilikeelse ajakirjanduse ja tamiliorganisatsioonide tagakiusamise ning nõuab Mayilvaganam Nimalarajani ja Dharmeratnam Sivarami ning kahe ajalehe Uthayan toimetuse töötaja mõrva üksikasjalikku uurimist;
10.
märgib, et Sri Lanka hiljutine valimine ÜRO Inimõiguste Nõukogu liikmeks muudab valitsuse jaoks kohustuslikuks kõige kõrgemate inimõiguste edendamise ja kaitse standardite järgimise;
11.
tervitab seetõttu Sri Lanka inimõigustekomisjoni uute liikmete väljakuulutamist; rõhutab vajadust korraldada kõigi julgeolekujõudude ja relvastatud rühmituste poolt toime pandud väidetavate inimõiguste rikkumiste suhtes sõltumatu ja tõhus uurimine ning tuua nende täideviijad kooskõlas rahvusvaheliste õiglase kohtumõistmise standarditega kohtu ette; nõuab, et kõik osapooled sõlmiksid laiaulatusliku inimõigustealase kokkuleppe, millele saaks tugineda tulevased rahuläbirääkimised;
12.
õhutab mõlemaid pooli loobuma hea tahte avaldusena isikuvastaste maamiinide kasutamist ning osalema nende kõrvaldamisel; on seisukohal, et Sri Lanka valitsus peaks andma eeskuju ja allkirjastama 1997. aasta Ottawa isikuvastaste maamiinide kasutamise, ladustamise, tootmise ja üleandmise keelustamise ning nende hävitamise konventsiooni ning Tamili Tiigrid peaksid allkirjastama Genfi Kutsungi (Geneva Call) isikuvastaste maamiinide kasutamisest loobumise lepingu ("Deed of Commitment");
13.
avaldab muret seoses sellega, et rahvusvahelise abi jagamise kokkulepet pole seni rakendatud; on seisukohal, et ELi ja teiste rahvusvaheliste annetajate poolt seoses tsunamiga Sri Lankale saadetud abi tuleks kasutada kõigi katastroofi ohvrite abistamiseks, hoolimata nende etnilisest või religioossest kuuluvusest; avaldab muret seoses tsunami tagajärjel antud toetuste kasutamisega ja jagamisega, kuna sellel pole olnud oodatud mõju ohvrite igapäevaelule ega Sri Lanka taastamisele; märgib, et tsunami tagajärgede kõrvaldamise keskuse tegevuse blokeerimine poliitilistel põhjustel on juba toonud kaasa viivituse 50 miljoni EURi suuruse toetuse üleandmisel, takistades taastamistöid Sri Lanka põhja- ja idaosas;
14.
avaldab kahetsust, et vajadus suurte kaitsekulude järele on juba pikki aastaid takistanud hädavajalikke investeeringuid majandus- ja sotsiaalsesse infrastruktuuri Sri Lankal;
15.
kutsub liikmesriike üles tegema kõike endast olenevat, et peatada Tamili Tiigrite ebaseaduslikud katsed maksustada sunniviisiliselt Euroopa Liidus elavat tamili kogukonda;
16.
kutsub üles komisjoni ja liikmesriike järgima selle protsessi raames teiste riikide eeskuju ning külmutama liikmesriikides Tamili Tiigritega seostatavad pangaarved, säästud ja äriühingud;
17.
tunnustab ELi kinnitust mitte võtta üheski liikmesriigis kuni edasiste teadeteni vastu Tamili Tiigrite delegatsioone ning tervitab seda, et EL kaalub võimalust lülitada Tamili Tiigrid ametlikku terroristlike organisatsioonide nimekirja;
18.
kutsub nõukogu, komisjoni ja liikmesriike üles tegema jätkuvaid jõupingutusi Sri Lanka konfliktile õiglase ja jätkusuutliku lahenduse leidmiseks ning kordab oma toetusavaldust kogu Sri Lanka rahvale ja Sri Lanka presidendile Mahinda Rajapaksele, kes astuvad üheskoos vastu tulevastele väljakutsetele;
19.
teeb presidendile ülesandeks edastada käesolev resolutsioon nõukogule, komisjonile, Sri-Lanka doonorriikide rühma (Sri Lanka Donor Co-Chairs Group) teistele liikmetele (Norra, USA ja Jaapan), ÜRO peasekretärile, Šveitsi valitsusele, Sri Lanka ja teiste Lõuna-Aasia Piirkondliku Koostöö Organisatsiooni liikmesriikide valitsusele ning Tamil Eelami Vabadusvõitluse Tiigritele.
