P6_TA(2006)0066
Valgevene
B6-0109 , 0113 , 0122 , 0123 ja 0125/2006
Euroopa Parlamendi resolutsioon olukorra kohta Valgevenes enne 19. märtsi 2006. aasta presidendivalimisi
Euroopa Parlament,
–
võttes arvesse oma eelmisi resolutsioone olukorra kohta Valgevenes, eriti oma 10. märtsi 2005. aasta resolutsiooni Valgevene kohta ELT C 320 E, 15.12.2005, lk 276.
, 7. juuli 2005. aasta resolutsiooni poliitilise olukorra ja meedia sõltumatuse kohta Valgevenes Vastuvõetud tekstid, P6_TA(2005)0295 .
ning 29. septembri 2005. aasta resolutsiooni Valgevene kohta Vastuvõetud tekstid, P6_TA(2005)0363 .
;
–
võttes arvesse oma 5. juuli 2001. aasta resolutsiooni Valgevene kohta EÜT C 65 E, 14.3.2002, lk 373.
, mis võeti vastu enne 2001. aasta presidendivalimisi ning parlamentaarse kolmiku, mis koosneb Euroopa Parlamendi, Euroopa Nõukogu Parlamentaarse Assamblee ja Euroopa Julgeoleku- ja Koostööorganisatsiooni (OSCE) liikmetest, 16. oktoobri 2000. aasta aruannet poliitilise olukorra kohta Valgevenes 15. oktoobri parlamendivalimiste valguses ja 4. oktoobri 2001. aasta aruannet 2001. aasta presidendivalimiste kohta ning Euroopa Nõukogu Parlamentaarse Assamblee 26. jaanuari 2006. aasta resolutsiooni olukorra kohta Valgevenes presidendivalimiste eelõhtul;
–
võttes arvesse Sahharovi mõttevabaduse auhinna omistamist Valgevene Ajakirjanike Liidule 2004. aasta detsembris;
–
võttes arvesse Euroopa Ülemkogu 30. jaanuari 2006. aasta kohtumise lõppjäreldusi Valgevene kohta ning Euroopa Liidu ja Ameerika Ühendriikide 3. veebruari 2006. aasta avaldust oma suhete kohta Valgevenega;
–
võttes arvesse OSCE Demokraatlike Institutsioonide ja Inimõiguste Büroo (ODIHR) vajaduste hindamise missiooni 31. jaanuari 2006. aasta aruannet;
–
võttes arvesse kodukorra artikli 103 lõiget 4,
A.
arvestades, et Valgevene presidendivalimised toimuvad 19. märtsil 2006;
B.
arvestades et Valgevene 2000, 2001 ja 2004. aasta presidendi- ja parlamendivalimised ei vastanud Euroopa Liidu, Euroopa Nõukogu ja OSCE arvates rahvusvahelistele nõuetele;
C.
arvestades, et Valgevene ametivõimud teevad takistusi üksikkandidaatide valimiskampaaniatele, nagu kampaania äärmiselt lühike kestus, äärmiselt piiratud rahalised võimalused, äärmiselt piiratud juurdepääs avalik-õiguslikule ja erameediale, sõltuvus kohalikest ametivõimudest valijatega kohtumiste toimumispaikade valimisel, samas kui ametisoleval presidendil on praktiliselt piiramatu juurdepääs meediale;
D.
arvestades, et opositsiooni esindajad on pea täielikult jäetud kõrvale valimiskomisjonides osalemisest;
E.
arvestades, et mitmed opositsiooniliidrid on küsitavate süüdistuste alusel algatatud kohtuprotsesside tõttu vahistatud, kahjustades sellega ausat valimismenetlust, ning kinnitades Valgevene õigussüsteemi kuritarvitamist poliitilistel eesmärkidel ning riigi kohtusüsteemi sõltumatuse puudumist;
F.
arvestades, et Valgevene ametivõimud on võtnud vastu uued õigusaktid, millega piiratakse reisimisvabadust nii Valgevene kodanikel välismaal kui ka Valgevenesse saabuvatel väliskülalistel;
G.
arvestades, et Valgevene ametivõimud on käivitanud kampaania, kus teatud Valgevene opositsiooni toetavaid demokraatlikke riike süüdistatakse riigi poliitilise olukorra destabiliseerimises ning spioonide värbamises;
H.
olles äärmiselt mures Valgevene majandusülemkohtu 20. detsembri 2005. aasta otsuse pärast tühistada oma algne otsus ja taastada karmid nõuded Valgevene Helsinki Komitee (BHC) suhtes, sealhulgas mittejõukohased trahvid ja tagasiulatuvalt kehtestatud maksud ning uued ähvardused Valgevene Helsinki Komitee esinaise ja pearaamatupidaja kriminaalvastutusele võtmise kohta;
I.
rõhutades Valgevene üha suurenevat poliitilist isolatsiooni – Valgevene on ainus Euroopa riik, kellega EL ei ole veel sõlminud partnerlus- ja koostöölepingut;
J.
arvestades, et olukord sõltumatu meedia ja sõnavabadusega on Valgevenes veelgi halvenenud, mille tulemusel ei saa Valgevene inimesed vajalikku teavet, et kujundada vabalt oma poliitilisi vaateid ja teha tulevastel valimistel demokraatlik valik;
K.
arvestades, et komisjon on algatanud uue projekti, mille eesmärk on toetada Valgevene demokraatlikku riigikorda ning sõnavabadust, sealhulgas luua valgevene- ja venekeelsed raadiojaamad;
L.
arvestades, et Euroopa Nõukogu Parlamentaarne Assamblee kutsus üles looma Valgevene osas ühisstrateegiat Euroopa Parlamendi ja OSCEga;
M.
arvestades, et mingeid edusamme pole märgata "kadunud" isikute osas läbiviidava uurimise, sõnavabaduse, kogunemisvabaduse või vähemuste õiguste puhul;
N.
arvestades, et mitmed rahvusvahelised organisatsioonid, mille täieõiguslik liige Valgevene on, sealhulgas OSCE/ODHIR ja OSCE Parlamentaarne Assamblee, on saanud kutse osaleda presidendivalimistel vaatlejana, kuid Euroopa Parlament ega Euroopa Nõukogu Parlamentaarne Assamblee pole vastupidiselt 2001. aasta presidendivalimistel valitsenud olukorrale saanud taolist kutset ning neile on isegi teatatud, et sellist kutset valimiste vaatlemiseks ei esitatagi,
1.
taunib poliitilise olukorra jätkuvat halvenemist ning Valgevene rahva kodaniku- ja inimõiguste jätkuvat rikkumist; taunib tõsiselt meedia, ajakirjanike, opositsiooniliikmete, inimõiguste aktivistide ja vähemuste valimatut ründamist; mõistab hukka Valgevene ülemkohtu otsuse saata laiali Valgevene noorteühendus ja laste ühiskondlik ühendus (RADA);
2.
tunneb sügavat muret asjaolu pärast, et viimaste presidendivalimiste tingimuste hindamisaruannete kohaselt toimuvad ettevalmistused kodanikuühiskonnale, sõltumatule meedia ja opositsiooniparteidele, kes pole 2004. aasta parlamendivalimiste järgselt Valgevene parlamendis esindatud, tehtavate takistuste suurenemise taustal;
3.
väljendab oma solidaarsust ja toetust kõikidele valgevenelastele, kes püüdlevad sõltumatu, avatud, demokraatliku ja õigusriigi põhimõtetel tugineva Valgevene poole;
4.
kutsub Valgevene ametivõime üles pidama rangelt kinni rahvusvahelistest nõuetest 2006. aasta märtsis toimuvate presidendivalimiste ettevalmistamisel, kandidaatide registreerimisel ja kontrollimisel ning kampaania ja valimiste kestel;
5.
mõistab hukka hiljuti vastu võetud "revolutsioonivastase seaduse", mis muuhulgas võimaldab Valgevene ametivõimudel vangistada kõik isikud, keda kahtlustatakse tänavaprotestides osalemiseks inimeste väljaõpetamises või selle rahastamises või teabe valesti tõlgendamises või olukorra kohta Valgevenes mõnele välisriigile või rahvusvahelisele organisatsioonile teabe edastamises; nõuab Valgevene pädevatelt ametivõimudelt oma otsuse ümbervaatamist ja "revolutsioonivastase seaduse" tühistamist;
6.
rõhutab, et presidendivalimised on vabad ja demokraatlikud, kui on täidetud järgmised tingimused:
–
valimisprotseduuri täielik läbipaistvus selle kõikides aspektides, eriti kandidaatide registreerimise protseduuri, valimiskomisjoni koosseisu ja häälte lugemise puhul;
–
võrdsed võimalused kõikidele kandidaatidele seoses juurdepääsuga massimeediale, eriti elektroonilisele meediale ja muudele oma valimiskampaania organiseerimise võimalustele;
–
kõik riigi- ja valitsusasutused hoiduvad täielikult igasugusest tegevusest, mida võib käsitada kandidaatide, nende sugulaste või toetajate ahistamisena;
–
garantii, et kõik, kes on seotud (eriti kandidaatidega mitteseotud) presidendivalimiste vaatlemise, värbamise ja nende tegevuste jaoks välja õpetamisega, saaksid täiesti vabalt teha oma tööd, ka koostöös rahvusvaheliste organisatsioonidega, mis on valimisprotsessi läbipaistvuse ja kontrollitavuse oluline osa;
7.
tervitab Valgevene ametivõimude kutset OSCE/ODIHRile tulla valimistele vaatlejaks, kuid nõuab vastutavatelt Valgevene ametivõimudelt, et need võimaldaksid OSCE/ODIHR vaatlejatel tegutseda takistamatult Valgevenes ja tagaksid kõikidele valimistel osalevatele vaatlejatele täieliku ja piiramatu juurdepääsu riigile ja valimisprotsessi kõikidele aspektidele;
8.
taunib tõsiselt asjaolu, et Euroopa Parlament ja Euroopa Nõukogu pole erinevalt 2001. aasta presidendivalimistest saanud kutset nende presidendivalimiste vaatlemiseks ning kutsub Valgevene ametivõime üles laiendama kiiresti vastavat kutset mõlemale institutsioonile;
9.
loodab, et luuakse võimalused lühiajaliste rahvusvaheliste vaatlejate arvu suurendamiseks, kutsudes teiste rahvusvaheliste organisatsioonide esindajaid vaatlema neid Valgevene valimisi;
10.
kutsub Valgevene ametivõime üles lubama valimiste päeval läbi viia sõltumatut hääletamist käsitlevat küsitlust;
11.
julgustab Valgevene rahvast osalema eelseisvatel presidendivalimistel; tunnistab nende valimiste suurt tähtsust, mille tulemused võivad otsustavalt mõjutada Valgevene tulevikku ja selle taasintegreerumist rahvusvahelisse demokraatlikku ühiskonda;
12.
rõhutab veel kord, et ELi edasised suhted Valgevenega sõltuvad jätkuvalt edusammudest riigi demokratiseerumise ja reformimise suunas, eriti läbipaistvatest ja õiglastest presidendivalimistest;
13.
on arvamusel, et kui Valgevene ametivõimud ei taga vabu ja õiglasi presidendivalimisi, peaksid komisjon, nõukogu ja Euroopa Parlament kaaluma edasisi algatusi, sealhulgas viisakeelu nimekirja laiendamist, eriti nende isikute suhtes, kes vastutavad eelseisvatel valimistel pettuste läbiviimise eest, samuti Valgevene ametivõimude esindajate varade külmutamist;
14.
kutsub nõukogu ja komisjoni üles jälgima pingsalt olukorda Valgevenes valimiste ettevalmistamisel ja läbiviimisel; kutsub nõukogu ja kõrgeid esindajaid üles kaaluma Valgevenesse eriesindaja määramist, kui demokraatlike põhimõtete järgimine peaks jätkuvalt halvenema; tervitab komisjoni äsjaseid otsuseid seoses valgevene kodanikele sõltumatuid uudiseid ja teavet edastava ringhäälingu käivitamise ja laiendamisega; kutsub komisjoni üles kaaluma Valgevene kohta uue strateegia koostamist, kui toimingud valimiste kestel ja pärast valimisi ei vasta rahvusvahelistele demokraatlikele nõuetele;
15.
loodab, et see strateegia hõlmab konkreetseid ettepanekuid kodanikuühiskonnale ette nähtud ELi tehnilise abi ja rahalise toetuse paindlikumaks kasutamiseks ning muid meetmeid riigis demokraatia taastamiseks;
16.
tunneb heameelt komisjoni poolt 2 miljoni EURi ümberpaigutamisest TACISelt Euroopa inimõiguste ja demokraatia algatusele, võimaldades sellega suuremat paindlikkust ja tõhusust suhetes Valgevene kodanikuühiskonnaga;
17.
kutsub Euroopa Nõukogu Parlamentaarset Assambleed, OSCE Parlamentaarset Assambleed ja Ameerika Ühendriikide Kongressi üles tegema Valgevene küsimuses koostööd Euroopa Parlamendiga;
18.
kutsub nõukogu ja komisjoni üles tõstatama Valgevene küsimust Venemaa ametivõimudega, et määratleda ühine vastutus konkreetsete demokraatlike muutuste esile kutsumiseks Valgevenes;
19.
kordab oma ülekutset Valgevene ametivõimudele vabastada viivitamatult Mikhail Marynich, Mikalai Statkevich ja teised poliitvangid, ning kutsub nõukogu ja komisjoni üles nõudma nende vangide vabastamist ning opositsiooniliidrite "kadumise" läbipaistvat uurimist;
20.
teeb parlamendi presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Valgevene valitsusele, Ameerika Ühendriikide kongressile, Euroopa Nõukogu Parlamentaarsele Assambleele ja OSCE Parlamentaarsele Assambleele.
