P6_TA(2005)0414
Inimõigused Lääne-Saharas
B6-0561 , 0566 , 0568 , 0571 ja 0574/2005
Euroopa Parlamendi resolutsioon inimõiguste kohta Lääne-Saharas
Euroopa Parlament
, –
võttes arvesse ÜRO Julgeolekunõukogu resolutsioone Lääne-Sahara kohta, eelkõige 28. aprilli 2005. aasta resolutsiooni 1598 (2005) ja resolutsiooni 1495 (2003), mis mõlemad kinnitati 11. oktoobril 2005. aastal ÜRO peaassamblee poolt
–
võttes arvesse ÜRO peasekretäri viimast aruannet julgeolekunõukogule Lääne-Sahara kohta (aprill 2005);
–
võttes arvesse hiljutisi ÜRO eriesindaja ja ÜRO peasekretäri isikliku saadiku Lääne-Saharas ametisse nimetamisi;
–
võttes arvesse oma varasemaid resolutsioone Lääne-Sahara kohta;
–
võttes arvesse oma 28. aprilli 2005. aasta resolutsiooni inimõigusi maailmas 2004. aastal käsitleva aastaaruande kohta ja ELi poliitika kohta antud küsimuses Vastuvõetud tekstid, P6_TA(2005)0150 .
;
–
võttes arvesse kodukorra artikli 115 lõiget 5;
A.
tundes suurt muret Amnesty Internationali ja Ülemaailmse Piinamisvastase Organisatsiooni viimaste aruannete üle, mis viitavad Maroko jämedatele inimõiguste rikkumistele Sahara elanike suhtes;
B.
arvestades, et õiglus- ja lepituskomisjoni poolt läbi viidud uuringud ebaseaduslikes kinnipidamiskohtades hukkunud isikute kohta on võimaldanud kindlaks teha 57 sunniviisilise kõrvaldamise ohvriks langenud isiku matmispaigad, kelle hulgast 43 olid Sahara elanikud;
1.
tervitab kõikide Maroko sõjavangide vabastamist Polisario Frondi poolt; nõuab, et Maroko ametivõimud viivitamata vabastaksid inimõiguste kaitsjad Aminattou Haidari, Ali Salem Tameki ja ülejäänud 35 Sahara poliitvangi ning annaksid teavet enam kui 500 kadunud Sahara elaniku, kaasa arvatud sõjategevuses kadunuks jäänud Sahara elaniku saatuse kohta;
2.
nõuab, et Maroko ja Polisario Front teeksid täielikku koostööd Rahvusvahelise Punase Risti Komiteega, et määrata kindlaks konflikti algusest alates kadunuks tunnistatud isikute saatus;
3.
nõuab Lääne-Sahara elanike kaitsmist ning nende põhiõiguste, k.a sõna- ja liikumisvabaduse austamist vastavalt inimõiguste ülddeklaratsioonile ning rahvusvahelistele inimõiguste alastele lepingutele ja konventsioonidele;
4.
toetab Lääne-Sahara konflikti õiglast ja püsivat lahendamist, mis põhineks õigusriigi põhimõttel ja rahvusvahelisel õigusel vastavalt ÜRO Julgeolekunõukogu asjakohastele resolutsioonidele, eriti resolutsioonile 1495;
5.
nõuab, et Maroko Kuningriik ja Polisario Front, naaberriigid ning Euroopa Liit teeksid ÜROga täielikku koostööd, et viia lõpuni Lääne-Sahara dekoloniseerimisprotsess;
6.
nõuab, et nõukogu ja liikmesriigid toetaksid aktiivselt ÜRO jõupingutusi säilitada Lääne-Sahara looduslikke energiaressursse mitteautonoomse territooriumina, kus käib dekoloniseerimisprotsess nagu sätestatud ÜRO õigusasjade asepeasekretäri Hans Correli õiguslikus arvamuses (2002);
7.
avaldab heameelt, et ÜRO peasekretär nimetas suursaadiku Van Valsumi tema isiklikuks saadikuks Lääne-Saharas ning et Francisco Bastagali määrati ÜRO Lääne-Sahara referendumi missiooni (MINURSO) eest vastutavaks eriesindajaks, mis peaks kaasa aitama Lääne-Sahara rahuprotsessi taaselustamisele;
8.
palub uuel ÜRO peasekretäri isiklikul saadikul esitada aruanne Euroopa Parlamendi väliskomisjonile ja selle allkomisjonidele ning Euroopa Parlamendi Magribi riikide delegatsioonile;
9.
nõuab, et Maroko lihtsustaks sõltumatute vaatlejate, inimõiguste kaitse organisatsioonide esindajate ja rahvusvahelise ajakirjanduse juurdepääsu Lääne-Sahara territooriumile; avaldab seoses sellega kahetsust mitme Euroopa delegatsiooni väljasaatmise üle;
10.
on seisukohal, et delegatsiooni lähetamine piirkonda annab Euroopa Parlamendile ajakohast teavet sealse olukorra kohta ning on veendunud, et nimetatud delegatsioon saab oma ülesannet täita takistusteta ja ettenähtud ajal, s.o 2006. aasta jaanuaris;
11.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, ÜRO peasekretärile, Aafrika Liidu presidendile, Maroko valitsusele ja Polisario Fronti juhtidele.
