P6_TA(2006)0501
Etioopia
B6-0596 , 0598 , 0600 , 0603 , 0606 ja 0613/2006
Euroopa Parlamendi resolutsioon Etioopia kohta
Euroopa Parlament
, –
võttes arvesse oma varasemaid resolutsioone valimistejärgse kriisi ja inimõiguste tõsiste rikkumiste kohta Etioopias, eelkõige 7. juuli 2005. aasta resolutsiooni inimõiguste olukorra kohta Etioopias ELT C 157 E, 6.7.2006, lk 495.
, 13. oktoobri 2005. aasta resolutsiooni olukorra kohta Etioopias ELT C 233 E, 28.9.2006, lk 116.
ning 15. detsembri 2005. aasta resolutsiooni olukorra kohta Etioopias ja uue piirikonflikti kohta Vastuvõetud tekstid, P6_TA(2005)0535 .
;
–
võttes arvesse kodukorra artikli 115 lõiget 5,
A.
olles häiritud komisjoni kahe ametniku vahistamisest ja väljasaatmisest Etioopiast süüdistuste alusel, et nad püüdsid riigist välja aidata komisjoni esinduses Addis Abebas töötavat juristi ja naiste õiguste eest võitlejat Yalemzewd Bekelet;
B.
arvestades, et on teateid jätkuvatest opositsioonipoliitikute, kodanikuühiskonna aktivistide, üliõpilaste jt kodanike vahistamistest, ahistamisest, omavolilisest kinnipidamisest, alandamisest ja hirmutamisest;
C.
arvestades, et Yalemzewd Bekele vabastati 27. oktoobril 2006. aastal pärast ELi kõrgetasemelist sekkumist tema kaitseks ning pärast seda, kui teda oli mõne päeva jooksul suhtlemisvõimaluseta kinni peetud;
D.
arvestades, et Etioopia parlament asutas 2005. aasta novembri lõpus valitsuse toetatava uurimiskomisjoni, mille ülesanne oli uurida 2005. aasta juunis ja novembris toimunud tapmisi;
E.
arvestades, et Etioopia valitsus avaldas uurimiskomisjoni liikmetele survet uurimistulemuste muutmiseks ja kolm uurimiskomisjoni liiget, sh esimees ja aseesimees, on riigist lahkunud, kuna nad keeldusid täitmast valitsuse juhiseid muuta lõpparuande järeldusi;
F.
arvestades, et uurimiskomisjoni liikmetel õnnestus riigist lahkuda koos lõpparuandega ning arvestades, et selles dokumendis mõistetakse valitsus teravalt hukka kriisi haldamise eest, mille tulemusena hukkus 2005. aasta juunis ja novembris toimunud meeleavaldustel 193 kodanikku;
G.
arvestades, et valitsuse vastaste, inimõigusaktivistide ja ajakirjanike massilise vahistamise tulemusena 2005. aasta juunis ja novembris toimunud meeleavaldustel on endiselt vahi all 111 opositsioonijuhti, ajakirjanikku ja inimõiguste kaitsjat, keda ootab ees kohtuprotsess süüdistuste alusel nagu "põhiseaduse vastu väljaastumine", "relvastatud mässu õhutamine, korraldamine või juhtimine" ning "kavatsetud genotsiid";
H.
tuletades meelde, et valimiste järel on poliitilistel põhjustel kinnipeetavate seas Hailu Shawel (Ühtsuse ja Demokraatia Koalitsiooni esimees), professor Mesfin Woldemariam (Etioopia Inimõiguste Nõukogu endine esimees), dr Yacob Hailemariam (endine ÜRO erisaadik ja endine prokurör Ruanda Rahvusvahelises Tribunalis), Birtukan Mideksa (endine kohtunik), dr Berhanu Nega (Addis Abeba valitud linnapea), Netsanet Demissie (Etioopia Ühiskondliku Õigluse Organisatsiooni direktor) ja Daniel Bekele (
Action Aid Ethiopia
);
I.
olles mures Etioopia Õpetajate Assotsiatsiooni liikmete Wassihun Melese ja Anteneh Getneti hiljutise vahistamise pärast ning selle pärast, et need vahistamised näivad vastusena õpetajate assotsiatsiooni kaebustele valitsuse sekkumise kohta assotsiatsiooni tegevusse ja selle juhtide hirmutamise kohta;
J.
arvestades, et peaminister Meles Zenawi on üks komisjoni külalistest Euroopa arengutegevuse päevadel, mis toimuvad 13.–17. novembril 2006. aastal Brüsselis;
K.
arvestades, et Etioopia on osaline AKV-ELi vahelises Cotonou lepingus, mille artiklites 9 ja 96 sätestatakse, et inimõiguste ja põhivabaduste austamine on AKV ja ELi koostöö oluline element,
1.
tervitab ELi jõupingutusi Yalemzewd Bekele vabastamise tagamiseks ja kahetseb sügavalt komisjoni ametnike Björn Jonssoni ja Enrico Sborgi Etioopiast väljasaatmist;
2.
kutsub Etioopia valitsust üles avaldama uurimiskomisjoni lõpparuanne muutmata ja täielikul kujul ning ilma edasiste viivitusteta; nõuab, et aruanne edastataks asjaomastele kohtutele ja palub neil seda õiglaseks kohtupidamiseks nõuetekohaselt arvesse võtta;
3.
palub Etioopia ametiasutustel hoiduda rahvuslike juhtfiguuride, sh kohtunike ja Etioopia Õpetajate Assotsiatsiooni liikmete hirmutamisest ja ahistamisest nende ametikohustuste täitmisel;
4.
kutsub Etioopia valitsust üles viivitamatult ja tingimusteta vabastama kõik poliitvangid – ajakirjanikud, ametiühingute aktivistid, inimõiguste kaitsjad või tavakodanikud – ning täita oma kohustusi seoses inimõiguste ja demokraatia põhimõtete ning õigusriigi põhimõtetega;
5.
kutsub Etioopia valitsust üles avalikustama kogu riigis kinnipeetavate isikute koguarvu, et võimaldada Rahvusvahelisel Punase Risti Komiteel neid külastada, ning lubama kõikidel kinnipeetavatel kohtuda oma perekonnaga ja võimaldada neile juurdepääs õigusalasele nõustamisele ning meditsiinilisele abile, mis võib nende tervisliku seisundi tõttu vajalik olla;
6.
kutsub Etioopia valitsust üles austama inimõiguste ülddeklaratsiooni ning Aafrika Liidu inimõiguste ja rahvaste õiguste hartat, sealhulgas õigust rahumeelsele kogunemisele, arvamusvabadusele ning kohtusüsteemi sõltumatusele;
7.
väljendab sügavat kahetsust, et komisjon otsustas kutsuda Euroopa arengutegevuse päevadele eelkõige valitsemise teemal esinema peaministri Meles Zenawi, mis edastab vale signaali ELi poliitika kohta inimõiguste austamise, demokraatia ja õigusriigi põhimõtete ning hea valitsemistava valdkonnas;
8.
palub nõukogul ja komisjonil olukorda Etioopias hoolikalt jälgida ja on seisukohal, et Cotonou lepinguga ettenähtud arengukoostöö programmid peaksid sõltuma inimõiguste ja hea valitsemistava austamisest, nagu on selgelt sätestatud lepingu artiklites 9 ja 96;
9.
kutsub nõukogu ja komisjoni üles uurima võimalusi kõikehõlmava üle-Etioopialise dialoogi korraldamiseks poliitiliste erakondade, kodanikuühiskonna organisatsioonide ja kõikide huvirühmade vahel, et töötada praegusele poliitilisele kriisile välja kestev lahendus;
10.
teeb presidendile ülesandeks edastada käesolev resolutsioon nõukogule, komisjonile, Etioopia valitsusele, ÜRO peasekretärile ja Aafrika Liidu esimehele.
