Suuliselt vastatav küsimus O-000184/2011
nõukogule
Kodukorra artikkel 115
Edite Estrela
Naiste õiguste ja soolise võrdõiguslikkuse komisjon i nimel Teema: Rasedus- ja sünnituspuhkuse direktiivi hetkeseis
Sellest ajast saadik, kui parlament võttis 20. oktoobril 2010 vastu oma seisukoha ( P7_TA(2010)0373 ) rasedus- ja sünnituspuhkuse direktiivi (92/85/EMÜ) suhtes, ei ole nõukogu suutnud võtta nimetatud ettepaneku suhtes ametlikku seisukohta.
Sellegipoolest on meile teada, et mitmed liikmesriigid on väljendanud muret parlamendi vastuvõetud muudatuste ning nendest tingitud kulude pärast, eeskätt seoses rasedus- ja sünnituspuhkuse 20 nädalani pikendamise, toetuse suuruse (töötasu maksmine täies ulatuses) ja isasid käsitlevate puhkusesätetega (kahenädalane täies ulatuses tasustatud isapuhkus).
Võttes arvesse praegust finantskriisi ning liikmesriikide erinevaid rasedus- ja sünnituspuhkuse süsteeme, on parlament valmis olema paindlik ning tegema nõukoguga koostööd sellise kokkuleppeni jõudmise nimel, millega rahuldataks Euroopa perekondade ja Euroopa majanduse vajadused ja ootused.
Veel tuleks märkida, et ELi 2020. aasta strateegia naiste 75 % tööhõive saavutamise eesmärgi jaoks tuleb rakendada täiendavaid töö- ja pereelu kokkusobitamist lihtsustavaid meetmeid ning on väga oluline, et nõukogu lahendaks olukorra ja võtaks ametliku seisukoha, nii et oleks võimalik alustada läbirääkimisi parlamendiga ja saavutada kompromissid.
Kas nõukogu on valmis kaaluma kompromisse põhiküsimustes, nagu rasedus- ja sünnituspuhkuse pikkus, toetuse suurus ja ülemmäär?
Kas nõukogu oleks valmis praegusest finantskriisist tingitud kasinusmeetmeid arvesse võttes kaaluma parlamendi soovitatud võimalust rakendada läbivaadatud direktiivi järk-järgult?
Kas nõukogu on nõus, et paindlikuma rakendamiskorralduse saavutamiseks tuleks arutada nn sillaklausli võimalust, eeskätt seoses hiljuti läbivaadatud lapsehoolduspuhkuse direktiiviga (96/34/EÜ), mida tuleb liikmesriikides rakendada aastast 2012?
Kas nõukogu kavatseb toetada nimetatud direktiivis isapuhkust?
Millist rolli näeb nõukogu eesseisvates läbirääkimistes tööturu osapooltel?
