17.11.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Pasqualina Napoletano, Alain Hutchinson ja Ana Maria Gomes
fraktsiooni PSE nimel
Euroopa Liidu reageerimine halvenevale olukorrale Kongo Demokraatliku Vabariigi idaosas
Euroopa Parlamendi resolutsioon Euroopa Liidu reageerimise kohta halvenevale olukorrale Kongo Demokraatliku Vabariigi idaosas
Euroopa Parlament ,
–
võttes arvesse Euroopa Liidu Nõukogu 11. novembri 2008. aasta järeldusi olukorra kohta Kongo Demokraatlikus Vabariigis;
–
võttes arvesse oma 23. oktoobri 2008. aasta resolutsiooni Kongo Demokraatliku Vabariigi kohta: kokkupõrked Kongo DV idapoolsetel piirialadel;
–
võttes arvesse oma 21. veebruari 2008. aasta resolutsiooni Põhja-Kivu kohta;
–
võttes arvesse oma 17. jaanuari 2008. aasta resolutsiooni olukorra kohta Kongo Demokraatlikus Vabariigis ja vägistamise kui sõjakuriteo kohta ning oma varasemaid resolutsioone inimõiguste rikkumiste kohta Kongo Demokraatlikus Vabariigis;
–
võttes arvesse oma 15. novembri 2007. aasta resolutsiooni ELi meetmete kohta ebakindlates olukordades arengumaades;
–
võttes arvesse AKV-ELi parlamentaarse ühisassamblee 22. novembri 2007. aasta resolutsiooni Kongo Demokraatliku Vabariigi, eelkõige riigi idaosa olukorra kohta ning selle mõju kohta piirkonnale;
–
võttes arvesse Euroopa Parlamendi arengukomisjoni aruannet missiooni kohta Põhja-Kivu piirkonda 2008. aastal;
–
võttes arvesse kodukorra artikli 103 lõiget 2,
A.
arvestades, et pärast kõnelusi ÜRO peasekretäri erisaadiku ja Nigeeria Liitvabariigi endise presidendi Olusegun Obasanjoga ütles kindral Laurent Nkunda, Rahvakaitse Rahvuslikku Kongressi (Congrès National pour la Défense du Peuple – CNDP) mässuliste juht, et ta toetab rahuprotsessi koos Kongo Demokraatliku Vabariigi valitsusega;
B.
arvestades, et käimas on intensiivne rahvusvaheline diplomaatiline tegevus, kuhu on kaasatud piirkondlikud ja Euroopa vahendajad, et ära hoida Põhja-Kivu kokkupõrgete eskaleerumist, et ei korduks aastatel 1998–2003 aset leidnud Kongo sõda, kus osalesid kuus naaberriiki; arvestades, et Kongo DV idaosa kriisi käsitlev regionaalne tippkohtumine korraldati 7. novembril Nairobis;
C.
arvestades, et vägivalla puhkemise järel on tapetud ja küüditatud miljoneid inimesi ning et umbes 250 000 inimest on küüditatud pärast seda, kui kindral Laurent Nkunda alustas augustis taas võitlust Kongo DVs, see on kaasa toonud humanitaarkatastroofi Kongo idaosas;
D.
arvestades, et vaatamata oma volitustele lähtuvalt ÜRO harta VIII peatükist, mis võimaldab kasutada kõiki vajalikke vahendeid, et hoida ära kõik jõukasutamise katsed ning kaitsta tsiviilelanikke,
-
on ÜRO Kongo Demokraatliku Vabariigi missioon (MONUC) näidanud oma suutmatust kaitsta tsiviilelanikke pärast uuesti alanud kokkupõrkeid Kongo DV idaosas ning relvitustada ja repatrieerida Rwandast pärit hutu võitlejad, kes viibivad Kongo territooriumil;
-
MONUC ootab rohelist tuld Indiast ja Pakistanist, et saata võitlema India ja Pakistani sõdurid, see on vastuolus mandaadiga, mille alusel MONUC sinna paigutati;
-
MONUC ei sekkunud, et peatada enam kui 200 inimese tapatalgud, mis toimusid 5. novembril 2008 Kiwandjas, kuigi seal on üks nende sõjaväebaasidest;
E.
arvestades, et MONUCi 17 000 mehest on ainult 6000 paigutatud Gomasse;
F.
arvestades, et ÜRO Julgeolekunõukogu liikmesriigid – nende hulgas Belgia, Prantsusmaa, Itaalia ja Ühendkuningriik – on alati keeldunud andmast MONUCile täiendavaid vahendeid missiooni täitmiseks;
G.
arvestades, et Euroopa Komisjoni voliniku Louise Micheli algatusel toimus Nairobis piirkondlik tippkohtumine, mille käigus Kongo president Joseph Kabila ja Rwanda president Paul Kagame leppisid kokku viivitamata jõustada kõik varem saavutatud kokkulepped, et tagada rahu ja püsiv poliitiline stabiilsus;
H.
arvestades, et sellele kokkusaamisele ei järgnenud siiski kohest relvarahu Kongo DV idaosas ning konflikti osapoolte vahel jätkusid vägivaldsed kokkupõrked, mis tõsiselt kahjustasid tsiviilelanikkonda;
I.
arvestades, et MONUC on selgelt kindlaks teinud, et Laurent Nkunda võitlejad saavad toetust Rwandast, ning arvestades, et ÜRO peasekretär Ban Ki-moon on Aafrika liidreid üles kutsunud kandma oma "ajaloolist vastutust sellel piirkonna, Aafrika ka kogu maailma jaoks kriitilisel ajal";
J.
arvestades, et päevast päeva halveneb olukord põgenikelaagrites, kuhu on massiliselt tulnud kümneid tuhandeid inimesi, kes on püüdnud põgeneda vägivalla eest, ning arvestades, et ÜRO pagulaste ülemkomissar on väljendanud kartust seoses põgenikelaagrite võimaliku militariseerimisega;
K.
arvestades, et Angoola sõdurid on saabunud Põhja-Kivusse abiks valitsusvägedele Kongo võimude palvel Lõuna-Aafrika Arengunõukogu (SADC) kaitsekokkulepete raames;
L.
arvestades, et lapssõdurite värbamine Kongo DV idaosas on märgatavalt suurenenud pärast konflikti eskaleerumist;
M.
arvestades, et nähtavasti on nii Kongo väeosad kui ka Rwanda Vabastamise Demokraatlike Jõudude ( Forces démocratiques pour la libération du Rwanda – FDLR) ridadesse kuuluvad võitlejad seotud mineraalide ekspluateerimise ja müügiga Kongo DV idaosas;
N.
arvestades, et Kongo parlamendiliikmed töötasid välja Kongo DV idaosa kriisi lõpetamise plaani, milles nõutakse üldist mobiliseerumist, et toetada sõjalist, poliitilist ja diplomaatilist dialoogi konfliktis osalevate poolte vahel;
O.
arvestades, et Prantsusmaa välisminister Bernard Kouchner ja Ühendkuningriigi välisminister David Milliband on soovitanud pigem tugevdada MONUCit, kui saata Euroopa vägesid Põhja-Kivusse, kuigi nad samas kinnitasid, et Euroopa vägede saatmise võimalus ei ole välistatud, kui see osutub vajalikuks,
1.
tunneb suurt muret kokkupõrgete suurenemise pärast Põhja-Kivus ning nende tagajärgede pärast Kongo DV idaosa ja kogu piirkonna elanikkonnale, eelkõige humanitaarsete tagajärgede pärast seoses CNDP hiljutise pealetungiga, mille käigus asustati ümber arvukalt Põhja-Kivu elanikke;
2.
tervitab komisjoni ja liikmesriikide tehtud otsust suurendada humanitaarabi kriisis kannatada saanud tsiviilelanikkonnale; kutsub kõiki osapooli tagama tingimusteta juurdepääs neile inimestele;
3.
mõistab kindlalt hukka jätkuvad massilised inimõiguste rikkumised Kongo DV idaosas, eriti seksuaalse vägivalla arvukad juhtumid ning lapssõdurite värbamise ja kasutamise relvastatud rühmituste poolt;
4.
kinnitab oma kindlat veendumust, et Goma and Nairobi protsessid on jätkuvalt asjakohane raamistik, et stabiliseerida pikaajaliselt olukord Kongo DV idaosas;
5.
väljendab ettevaatlikku lootust lähtuvalt Laurent Nkunda avaldusest toetada rahuprotsessi Kongo DV idaosas, mille ta tegi pärast kõnelusi ÜRO peasekretäri erisaadiku ja Nigeeria Liitvabariigi endise presidendi Olusegun Obasanjoga; sellega seoses kutsub CNDPed üles viivitamata taasühinema Goma rahuprotsessiga; kinnitab oma toetust Kongo võimudele kriisi poliitilise lahenduse otsimisel; kiidab heaks Kongo parlamendiliikmete esitatud plaani, mis nõuab üldist mobiliseerumist, et toetada sõjalist, poliitilist ja diplomaatilist dialoogi;
6.
rõhutab vajadust teha täiendavaid jõupingutusi, et lõpetada välismaiste relvastatud rühmituste, eriti FDLRi tegevus Kongo DV idaosas; kutsub Kongo DV ja teiste selle piirkonna riikide valitsusi üles astuma selleks vajalikke samme; kutsub piirkonna riike üles austama Kongo DV suveräänsust;
7.
juhib tähelepanu, et loodusvarade ebaseaduslik ekspluateerimine Kongo DV idaosas on mässuliste rühmituste rahastamisallikas ning seetõttu piirkonna ebastabiilsuse alus; kordab, kui oluline on võidelda sellise ebaseadusliku ekspluateerimise vastu; kutsub sellega seoses Kongo võime üles koostöös MONUCiga likvideerima mässuliste rühmituste majanduslikku baasi ning tõkestama neil juurdepääsu mineraalide varudele (eelkõige tina, kolumbiidi-tantaliit ja kuld) ning kauplemisvõrgustikele;
8.
kutsub komisjoni ja liikmesriike üles tagama, et Euroopa äriühingud ei kaupleks, käitleks ega impordiks tooteid, mis on saadud mineraalidest, mis omakorda on hangitud viisil, mis toetab relvarühmitusi Kongo DVs, ning võtaksid vastutusele igaühe, kes toimib sel moel;
9.
kutsub komisjoni ja nõukogu üles tegema kõik võimaliku, et leida poliitiline lahendus, mis on ainus viis konfliktide lõpetamiseks Kongo DVs; tervitab sellega seoses volinik Micheli algatust korraldada Kongo DV presidendi ja Rwanda presidendi kokkusaamine Nairobis; kutsub komisjoni üles tegema koostööd Kongo DV võimudega eesmärgiga rakendada kokkuleppe, mis käsitleb FDLRi võitlejate tagasipöördumist Rwandasse; nõuab tungivalt, et Kongo Demokraatliku Vabariigi ja Rwanda Vabariigi ametivõimud hoogustaksid oma koostööd Nairobis võetud kohustuste täitmiseks ning peaksid esmatähtsaks dialoogi ja konsultatsioone, mis aitavad luua kestva rahu Kongo DV idaosas ja stabiilsuse piirkonnas;
10.
kutsub nõukogu ja komisjoni üles jätkuvalt kaasa aitama eelkõige rahvusvahelise vahendamise raames diplomaatilistele jõupingutustele, mis on olulised relvarahu kindlustamiseks ja pingete leevendamiseks pikemas perspektiivis;
11.
kinnitab oma toetust MONUCile raskes olukorras ning nõuab kõikide jõupingutuste tegemist, et võimaldada tal oma rolli täielikult täita; sellega seoses tuletab meelde vajadust kohe tugevdada MONUCit ning kutsub komisjoni, nõukogu ja eelkõige Belgiat, Prantsusmaad, Itaaliat ja Ühendkuningriiki üles etendama juhtrolli selle tagamisel, et ÜRO Julgeolekunõukogu toetaks seda tugevdamist MONUCi operatiivse tegutsemisvõime parandamisega asjakohase varustuse ja isikkoosseisu näol;
12.
kutsub komisjoni ja nõukogu üles nõudma ÜRO Julgeolekunõukogult, et ta annaks MONUCile volitused ja vahendid, et takistada relvarühmitustel mineraalide ekspluateerimist, see hõlmaks ka järelevalvet ja kontrolli võtmetähtsusega piiripunktides, lennuväljadel, valitud kaevanduspiirkondades ja varustusteedel;
13.
kutsub nõukogu üles võtma otsust saata Euroopa väeosad Kongo DV idaossa, lähtudes olukorrast ja ELi võimest seda parandada; kui nõukogu otsustab sisse viia EJKP sõjalise missiooni, siis nõuab mandaati, mis keskenduks tsiviilisikute kaitsele ning toetaks ja aitaks järgida uusi sõlmitavaid rahulepinguid;
14.
kutsub nõukogu ja komisjoni üles koostama koos Kongo DV valitsuse, ÜRO ja teiste suurte abiandjatega uut laiaulatuslikku Kongo DV desarmeerimise, demobiliseerimise ja taasintegreerimise (DDR) kava, mis põhineb ELi kontseptsioonil DDRi toetamiseks ja ambitsioonikal julgeolekusektori reformi riiklikul strateegial, mille aluseks on ELi julgeolekusektori reformi poliitiline raamistik, mõlemaid tuleb piisavalt rahastada nii ühenduse kui ka ühise välis- ja julgeolekupoliitika rahastamisvahenditest;
15.
kutsub Kongo DV valitsust üles tegema kõik võimaliku, et tuvastada need, kes on vastutavad Kiwandjas toime pandud sõjakuritegude eest ja tooma nad kohtu ette;
16.
kiidab heaks piirkonna riikide kaasamise kriisi lahenduse otsimisse; märgib huviga vahendajate rühma nimetamist, sinna kuuluvad Nigeeria Liitvabariigi endine president Olusegun Obasanjo ja Tansaania Ühendvabariigi endine president Benjamin Mkapa; kutsub nõukogu üles tegema koostööd Ida-Aafrika suurte järvede piirkonna rahvusvahelise konverentsiga ja Aafrika Liiduga, et stabiliseerida olukord Kongo DV idaosas;
17.
kutsub nõukogu üles tegema koostööd rahvusvaheliste ja piirkondlike vahendajatega, et tegelda võitlevate poolte majanduskavadega eelkõige käimasoleva vahendustegevuse kontekstis;
18.
kutsub nõukogu ja komisjoni üles tähelepanelikult jälgima humanitaar- ja julgeolekuolukorda Kongo DV idaosas;
19.
teeb presidendile ülesandeks edastada käesolev resolutsioon nõukogule, komisjonile, liikmesriikidele, Aafrika Liidu peasekretärile ning Kongo Demokraatliku Vabariigi ja Lõuna-Aafrika Arengunõukogu riikide valitsustele.
