7.3.2012 B7-0141/2012 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Kasahstanis ( 2012/2553(RSP) )
Norica Nicolai
,
Leonidas Donskis
,
Marietje Schaake
,
Alexander Graf Lambsdorff
,
Graham Watson
,
Marielle de Sarnez
fraktsiooni ALDE nimel
PE483.192v01-00 B7‑0141/2012 Euroopa Parlamendi resolutsioon olukorrast Kasahstanis ( 2012/2553(RSP) )
Euroopa Parlament ,
– võttes arvesse oma varasemaid resolutsioone Kasahstani kohta, eriti 17. veebruari 2009. aasta resolutsiooni,
– võttes arvesse Euroopa Parlamendi 15. detsembri 2011. aasta resolutsiooni ELi Kesk-Aasiat käsitleva strateegia kohta,
– võttes arvesse ELi strateegiat Kesk-Aasiaga loodava uue partnerluse kohta,
– võttes arvesse 1999. aastal jõustunud EÜ ja Kasahstani partnerlus- ja koostöölepingut,
– võttes arvesse avaldust, mille liidu välisasjade ja julgeolekupoliitika kõrge esindaja ning komisjoni asepresident Catherine Ashton tegi 17. detsembril 2011. aastal Žangaözeni piirkonna sündmuste kohta,
– võttes arvesse OSCE demokraatlike institutsioonide ja inimõiguste büroo (OSCE/ODIHR) valimiste vaatlusmissiooni 28. jaanuari 2011. aasta esialgset aruannet,
– võttes arvesse avaldust, mille liidu välisasjade ja julgeolekupoliitika kõrge esindaja ning komisjoni asepresident Catherine Ashton tegi 17. detsembril 2011. aastal Kasahstani parlamendivalimiste kohta,
– võttes arvesse kodukorra artikli 110 lõiget 2,
A. arvestades, et EL ja Kasahstan peavad läbirääkimisi uue laiaulatusliku lepingu üle, mis peab asendama aegunud partnerlus- ja koostöölepingu ning mille eesmärk on kahe lepingupoole vaheliste suhete tugevdamine ja süvendamine ja mille kaks järgmist läbirääkimistevooru toimuvad aprillis;
B. arvestades, et 16. detsembril 2011. aastal toimus Manggõstau provintsi Žangaözeni linnas meeleavaldus, millest võttis osa üle 3000 inimese, et avaldada toetust naftatöölistele, kes on alates maikuust kõrgema palga ja paremate tingimuste nimel streikinud;
C. arvestades, et märulipolitsei ründas meeleavaldajaid, avas relvastamata streikijate ning nende pereliikmete pihta tule ning põhjustas ametlike teadaannete kohaselt vähemalt 16 inimese surma ja sõltumatute allikate kohaselt sai vähemalt 500 inimest vigastada;
D. arvestades, et pärast kokkupõrkeid kuulutasid Kasahstani ametivõimud välja erakorralise seisukorra ning keelasid ajakirjanikel ja sõltumatutel vaatlejatel Žangaözeni linna siseneda; arvestades, et 31. jaanuaril erakorraline seisukord lõpuks tühistati;
E. arvestades, et Aktau linnakohus mõistis 8. augustil 2011. aastal naftatööliste advokaadi Natalia Sokolova süüdi „sotsiaalsete ebakõlade õhutamises” ka „aktiivses ebaseaduslikes kogunemistes osalemises” ning määras talle ühiskondliku konflikti õhutamise eest 6-aastase vanglakaristuse;
F. arvestades, et Kasahstani president nõudis nende sündmuste täieulatuslikku uurimist, moodustas selleks esimese asepeaministri juhtimisel valitsuskomisjoni ning kutsus uurimises osalema rahvusvahelisi eksperte, muu hulgas ka ÜROst; arvestades, et mitmed politseiametnikud on tulirelva sobimatu kasutamise eest uurimise all, kuigi ühelegi neist ei ole veel süüdistust esitatud;
G. arvestades, et 6. jaanuaril kirjutas Kasahstani president alla riigi julgeoleku seadusele, millega tugevdatakse julgeolekuteenistuse volitusi ja kinnitatakse, et isikuid, kes kahjustavad riigi mainet rahvusvahelisel areenil, võidakse lugeda „destruktiivseteks” ning nende vastu võidakse rakendada repressioone;
H. arvestades, et laim on endiselt kriminaalkorras karistatav ja arvestades, et 10. juuli 2009. aasta seaduses info- ja teabeedastusvõrgustikke käsitlevatesse õigusaktidesse muudatuste ja täienduste tegemise kohta võrdsustatakse internetiressursid (veebisaidid, jututoad, blogid, foorumid) massimeediakanalitega ning nendele ja nende omanikele pannakse samade rikkumiste eest vastutus;
I. arvestades, et 2011. aasta septembris võtsid ametivõimud vastu religiooniseaduse, milles kohustatakse kõiki usundirühmi ennast uuesti registreerima ning milles sisalduvad sätted, mis võivad keelata Kasahstani kodanikel vabalt oma usku praktiseerida;
J. arvestades, et OSCE ei pidanud 16. jaanuaril 2012. aastal toimunud üldvalimisi OSCE standarditele vastavaks, kuna hääletamisel rikuti mitmeid eeskirju ning valitsev partei kasutas oma populaarsuse suurendamiseks riigi varasid ja loosungeid, mistõttu puudusid vajalikud tingimused tõeliselt pluralistlike valimiste korraldamiseks, kuigi seekord oli valimiste tehniline külg hästi korraldatud;
K. arvestades, et 23. jaanuaril tungisid rahvusliku julgeoleku komitee (KNB) liikmed opositsioonipartei Alga kontoritesse Almatõs, otsisid läbi partei juhtivliikmete korterid ning opositsiooniajalehe Vzgljad ruumid; arvestades, et partei juht Vladimir Kozlov ja peatoimetaja Igor Vinjavski arreteeriti süüdistatuna sotsiaalsete rahutuste õhutamises ning põhiseadusliku korra vägivaldsele kukutamisele ja jõuga muutmisele ning Kasahstani Vabariigi ühtsuse rikkumisele kutsumises;
L. arvestades, et 2. veebruaril tungis politsei opositsiooniajalehe Golos Respubliki kontorisse, konfiskeeris printeri ja arvutiriistvara ning ajalehe asetoimetaja Oksana Makušina kutsuti kaks korda KNBsse välja;
M. arvestades, et Kasahstani ametiühinguliikmeid ja kodanikuühiskonnaaktiviste, kes on rääkinud ja kohtunud ELi ametnikega, sh Euroopa Parlamendi liikmetega, on Kasahstani riigivõimud kodumaale tagasipöördumisel ahistanud, ähvardanud ja vahi alla võtnud;
N. arvestades, et vahistatud aktiviste on ähvardatud sellega, et kui nad koostööst keelduvad, võivad ametivõimud nende perekondi ahistada, ja arvestades, et mõnda neist on hoitud eraldatuses, nagu hr Kozlovi, kel ei ole lubatud näha oma naist ja kelle halveneva tervisliku seisundi kohta saadakse teavet ainult tema advokaadi kaudu;
O. arvestades, et 28. jaanuaril osales Almatõs repressioonide vastasel loata meeleavaldusel umbes 1000 inimest, et nõuda ametivõimudelt poliitilise tagakiusamise lõpetamist;
P. arvestades, et Kasahstan oli 2010. aastal OSCE eesistujariik ning on kohustunud teostama hulga demokraatlikke reforme ja järgima selle organisatsiooni põhimõtteid;
1. mõistab teravalt hukka meeleavalduste vägivaldse mahasurumise politseivägede poolt Žangaözenis ning nõuab, et rahvusvahelisel tasandil korraldataks nende sündmuse asjus sõltumatu, läbipaistev, erapooletu ja usaldusväärne uurimine;
2. rõhutab, et edasiminek uue lepingu teemalistes läbirääkimistes peab sõltuma poliitiliste reformide arengust, pidades silmas eelkõige inimõiguste austamist, õigusriiki ja demokraatlikke vabadusi;
3. võtab teadmiseks Kasahstani valitsuse avaldused valmisoleku kohta reageerida naftatööliste õiguspärastele nõudmistele ning kutsub neid üles konkreetseid meetmeid võtma, sisukat sotsiaaldialoogi alustama ja tööküsimustele asjakohased lahendused leidma;
4. mõistab hukka jätkuvad repressioonid meedia ja sõnavabaduse vastu ning kutsub Kasahstani valitsust üles kontrolli elektroonilise meedia üle lõdvendama;
5. mõistab hukka jätkuvad repressioonid opositsiooniparteide ning nende juhtide vastu ja kutsub ametivõime üles pidama kinni sõnavabaduse ja koosolekuvabaduse põhimõtetest ning pidada kinni OSCE kohustustest tagada need õigused;
6. nõuab advokaat Natalja Sokolova ja Akžanat Aminovi, opositsioonipartei Alga juhi Vladimir Kozlovi, ajalehe Vzgljad peatoimetaja Igor Vinjavski, kodanikuühiskonna aktivistide Serik Sapargali, Ruslan Simbinovi ja Aizangul Amirova viivitamatut vabastamist;
7. nõuab tungivalt, et Kasahstani ametivõimud tagaksid vahistatud aktivistide perede turvalisuse;
8. nõuab tungivalt, et Kasahstani ametivõimud võimaldaksid rahvusvahelistele inimõiguste vaatlejatele ja kohalikele kodanikuühiskonna organisatsioonidele piiramatu juurdepääsu Lääne-Kasahstani, ning et eelnimetatud isikud ja organisatsioonid asuksid kohapealset olukorda sõltumatult jälgima;
9. kutsub Kasahstani valitsust üles reageerima täieulatuslikult kõikidele puudujääkidele ja puudustele, millele juhtis tähelepanu OSCE/ODIHRi vaatlusmissioon oma esialgses aruandes 16. jaanuari valimiste kohta;
10. tunneb heameelt Kasahstani inimõiguste ja õigusriigi rahvusvahelise büroo direktori Jevgeni Žovtise ja Vremja ajakirjaniku Tohnijaz Kutšukovi vabastamise üle ning nõuab kõikide poliitiliste vangide vabastamist;
11. kutsub ELi välisteenistust üles tõstatama need küsimused täiendatud lepingu üle peetavate läbirääkimiste käigus ning leidma võimalused olukorra jälgimiseks koostöös rahvusvaheliste inimõiguste ja kodanikuühiskonna rühmadega ning andma sellest regulaarselt Euroopa Parlamendile aru;
12. on seisukohal, et täiendatud koostöölepingu finaliseerimine tuleb siduda seoses Žangaözeni sündmustega kinni peetavate poliitiliste vangide vabastamisega ning probleemide lahendamiseks arutelu algatamisega;
13. teeb presidendile ülesandeks edastada käesolev resolutsioon asepresidendile ja kõrgele esindajale, nõukogule, komisjonile, liikmesriikide valitsustele ja parlamentidele, Kasahstani Vabariigi valitsusele ja parlamendile ning Euroopa Julgeoleku- ja Koostööorganisatsioonile.
