25.4.2007
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Ioannis Kasoulides, Rodi Kratsa-Tsagaropoulou, Simon Coveney, Charles Tannock, John Bowis, Frieda Brepoels ja Eija-Riitta Korhola fraktsiooni PPE-DE nimel,
– Richard Howitt, Pasqualina Napoletano, Elena Valenciano Martínez-Orozco, Thijs Berman ja Panagiotis Beglitis fraktsiooni PSE nimel,
– Elizabeth Lynne, Chris Davies, Sarah Ludford ja Marios Matsakis fraktsiooni ALDE nimel,
– Brian Crowley, Konrad Szymański ja Gintaras Didžiokas fraktsiooni UEN nimel,
– Margrete Auken, Jill Evans ja Caroline Lucas fraktsiooni Verts/ALE nimel,
– Francis Wurtz, Luisa Morgantini ja André Brie fraktsiooni GUE/NGL nimel,
asendades järgmiste fraktsioonide esitatud resolutsiooni ettepanekuid:
– UEN ( B6‑0159/2007 )
– PSE ( B6‑0161/2007 )
– ALDE ( B6‑0174/2007 )
– GUE/NGL ( B6‑0177/2007 )
– Verts/ALE ( B6‑0180/2007 )
– PPE-DE ( B6‑0184/2007 )
BBC ajakirjaniku Alan Johnstoni juhtum
Euroopa Parlamendi resolutsioon BBC ajakirjaniku Alan Johnstoni juhtumi kohta
Euroopa Parlament ,
–
võttes arvesse kodukorra artikli 115 lõiget 5,
A.
arvestades, et BBC ajakirjanik Alan Johnston rööviti 12. märtsil 2007. aastal relva ähvardusel, kui ta oli naasmas oma koju Gaza linnas ning tema asukoht on seni teadmata;
B.
arvestades, et hr Johnston on viibinud Gazas viimased kolm aastat suurenenud vägivalla perioodil just selleks, et anda Gazas toimuvat välismaailmale edasi;
C.
arvestades, et Palestiina meedia esindajad, üldsus ja kõikide poolte poliitikud on röövimise hukka mõistnud ning nõuavad tema viivitamatut vabastamist, mis näitab kui suurel määral kohalik elanikkond tema tööd hindab;
D.
arvestades, et president Abbas on kinnitanud avalikult, et on olemas usutavaid tõendeid selle kohta, et hr Johnston on elus, teda peetakse kinni turvalistes tingimustes ning on olemas informatsioon selle kohta, milline rühmitus teda kinni hoiab;
E.
arvestades, et ükski rühmitus pole Alan Johnstoni röövimise eest vastutust enda peale võtnud, mille on hukka mõistnud nii president Mahmoud Abbas kui ka juhtivate Palestiina liikumiste liidrid;
F.
arvestades, et Ajakirjanike Kaitse Komitee, Piirideta Ajakirjanike ja Rahvusvahelise Ajakirjanike Föderatsiooni hinnangul on Gaza sektoris alates 2005. aasta augustist röövitud 15 välisajakirjanikku ning tuhandeid ajakirjanikke kogu maailmas ähvardab iga päev röövimise, vägivalla ja hirmutamise oht;
G.
arvestades, et BBC on õigustatult säilitanud maailma ühe juhtivama ringhäälingu maine, lähtudes oma töös erapooletuse, objektiivsuse ja õigluse väärtustest;
H.
arvestades, et ajakirjandusvabadus on demokraatia ning inimõiguste ja põhivabaduste austamise seisukohast esmatähtis, kuna tal on oluline roll arvamuste ja ideede vaba väljendamise tagamisel ning kodanike tõhusa osalemise toetamisel demokraatlikes protsessides,
1.
nõuab Alan Johnstoni viivitamatut ja tingimusteta vabastamist teda vigastamata ning tema turvalisse keskkonda tagasi toomist;
2.
väljendab oma südamlikku toetust hr Johnstoni perekonnale selles keerulises olukorras ning tema kolleegidele ja BBC juhtkonnale, kes on väsimatult taotlenud üldsuse ja poliitilist toetust tema vabastamiseks;
3.
avaldab tunnustust hr Johnstoni karjäärile laitmatu ajakirjanikuna, kes on töötanud BBCs kuusteist aastat ning eeskätt kolm viimast aastat Gazas, kus ta on olnud ainus suurema meediaorganisatsiooni teenistuses töötav püsivalt seal resideeruv välisajakirjanik;
4.
väljendab solidaarsust Rahvusvahelise Ajakirjanike Föderatsiooniga ning selle liikmesühingutega, sealhulgas Palestiina Ajakirjanike Sündikaadiga nende jõupingutustes tagada hr Johnstoni vabastamine ning nende taotluses uue globaalse panuse saavutamiseks, et lõpetada sõltumatut ajakirjandust ähvardavad ohud; tuletab sellega seos meelde Rahvusvahelise Ajakirjanike Föderatsiooni poolt 19. aprillil saadetud abipalvet Palestiina omavalitsusele, millele andis oma allkirja 197 Euroopa Parlamendi liiget;
5.
palub Palestiina omavalitsusel kahekordistada oma jõupingutusi kindlustamaks hr Johnstoni kiire vabastamine, tagada, et Gazas töötavad ajakirjanikud saaksid täita oma kohustusi, ilma et neid ähvardaks röövimise või ahistamise oht ning tagada ajakirjanike ja muude tsiviilisikute vastu suunatud kõikide rünnakute põhjalik uurimine ja vastutavate isikute kohtu ette toomine;
6.
palub Euroopa Komisjoni Läänekalda ja Gaza sektori tehnilise abi talitusel, ELi liikmesriikide diplomaatilistel esindajatel ja ühise välis- ja julgeolekupoliitika peakoordinaatoril tugevdada ja koordineerida oma jõupingutusi, et kindlustada hr Johnstoni vabastamine ning toetada Palestiina omavalitsuse jõupingutusi samas küsimuses;
7.
mõistab hukka selle ja teised vägivallateod ning hirmutamise, millega püütakse takistada ajakirjanike vaba töötegemist ja sõnavabadust; rõhutab, et ajakirjanike turvalisus peab olema prioriteet kõigi jaoks, kes soovivad avatud ja demokraatlikku ühiskonda ning progressi rahu suunas kõikjal, mis on kooskõlas 23. detsembril 2006. aastal ühehäälselt vastu võetud ÜRO Julgeolekunõukogu resolutsiooniga;
8.
teeb presidendile ülesandeks edastada käesolev resolutsioon nõukogule, komisjonile, ÜVJP kõrgele esindajale, liikmesriikide valitsustele ja parlamentidele, Palestiina omavalitsuse presidendile, Palestiina seadusandlikule nõukogule ning ÜRO peasekretärile.
