5.3.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Adam Bielan, Ryszard Czarnecki, Hanna Foltyn-Kubicka ja Ģirts Valdis Kristovskis
fraktsiooni UEN nimel
Olukord Tšaadis
Euroopa Parlamendi resolutsioon olukorra kohta Tšaadis
Euroopa Parlament ,
–
võttes arvesse ÜRO Julgeolekunõukogu 25. septembri 2007. aasta resolutsiooni nr 1778 (2007);
–
võttes arvesse Euroopa Liidu Nõukogu 28. jaanuaril 2008. aastal vastu võetud järeldusi Sudaani, Tšaadi ja Kesk-Aafrika Vabariigi kohta;
–
võttes arvesse 8. veebruari 2006. aasta Tripoli kokkulepet lahendada vaidlus Tšaadi Vabariigi ja Sudaani Vabariigi vahel;
–
võttes arvesse 25. oktoobril 2007. aastal Sirtes saavutatud rahukokkulepet, millele kirjutasid alla nii Tšaadi valitsus kui ka Tšaadi peamised opositsioonirühmitused;
–
võttes arvesse 15. oktoobri 2007. aasta nõukogu ühismeedet Euroopa Liidu sõjaline operatsiooni kohta Tšaadi Vabariigis ja Kesk-Aafrika Vabariigis (EUFOR TCHAD/RCA);
–
võttes arvesse oma varasemaid resolutsioone inimõiguste olukorra kohta Tšaadis;
–
võttes arvesse kodukorra artikli 103 lõiget 2,
A.
arvestades, et Tšaadi Vabariigi geopoliitiline olukord kuulub kõige keerukamate hulka Saharast lõunasse jäävate Aafrika riikide hulgas, seda raskendavad kunstlikud piirid, mis on tõmmatud etnilisi piire vähe või üldse mitte arvestades;
B.
arvestades, et 8. veebruaril 2006. aastal allkirjastatud Tripoli kokkuleppes nõuti, et nii Sudaani Vabariik kui ka Tšaadi Vabariik hoiduksid igasugusest tegevusest, mis võiks destabiliseerida olukorda kahe riigi vahelisel piirialal, ning lõpetaksid selles piirkonnas tegutsevate Sudaani ja Tšaadi mässuliste rühmituste toetamise;
C.
arvestades, et olukord Dārfūris mõjutab oluliselt olukorda Tšaadi Vabariigis, selle põhjuseks on eelkõige massiivne põgenike vool ning piiriülesed rünnakud, mida korraldab Janjaweedi relvarühmitus, kes on vastutav genotsiidi eest selles piirkonnas;
D.
arvestades, et veebruari algul korraldasid mässuliste rühmitused Dārfūrist Ida-Tšaadis rünnaku Tšaadi pealinnale N’Djamenale eesmärgiga kukutada president Idriss Deby, mis tõi ÜRO andmetel kaasa 200 hukkunut, suure arvu vigastatuid ning 200 000 ümberasustatud isikut;
E.
arvestades, et praegust humanitaar- ja julgeolekuolukorda silmas pidades on ÜRO Julgeolekunõukogu volitatud EUFORi missiooni saatmine muutunud hädavajalikuks, sealhulgas seetõttu, et ÜRO ja EL kannavad vastutust kaitsta kõigi vajalike vahenditega tsiviilelanikke selles piirkonnas;
F.
arvestades, et pikaajalist lahendust ebastabiilsele olukorrale Tšaadis võib saavutada üksnes poliitiliste, mitte sõjaliste vahenditega, kuid ÜRO mandaadiga EUFORi missioonil oleks siiski tähtis roll kaitsetute tsiviilelanike kaitsel ning humanitaarabi andmisel ja humanitaarabitöötajate julgeoleku tagamisel;
G.
arvestades, et president Idriss Deby režiim rajaneb väga nõrgal alusel, eriti pärast suures osas ebaausaid valimisi 2006. aastal, mis süvendasid tegelikku lõhet ja õhutasid opositsiooni astuma presidendi valitsemise vastu;
H.
arvestades, et ÜRO Pagulaste Ülemvoliniku Büroo (UNHCR) on teatanud, et alates 2008. aasta algusest on registreeritud umbes 7400 uut põgenikku Kesk-Aafrika Vabariigist, seega on Kesk-Aafrika Vabariigi põgenike koguarv Tšaadis kasvanud üle 52 000;
I.
arvestades, et Tšaadi riigiasutused, sealhulgas kohtusüsteem ei austa täiel määral inimõigusi ja õigusriigi põhimõtteid, mis takistab rahumeelse opositsiooni poliitilist tegevust;
J.
arvestades, et Tšaadi valitsuse vastast relvastatud opositsiooni ei saa pidada demokraatlikuks ning opositsiooni ridades on neid, kes on süüdi inimõiguste tõsistes rikkumistes, mistõttu rahvusvaheline üldsus ei tohiks opositsiooni toetada;
K.
arvestades tõsist kahtlust, et Tšaadi Vabariigi idaosas paiknevaid mässuliste rühmitusi relvastab ja toetab Sudaani valitsus;
L.
arvestades, et rahvusvahelise üldsuse, peamiselt ÜRO ja Euroopa Liidu ühised jõupingutused, sealhulgas sõjalised üleminekuoperatsioonid Tšaadi Vabariigis (EUFOR Tšaad), toetus Aafrika Liidu Dārfūri missioonile (AMIS) ning Tšaadi humanitaarkaitsepolitsei (PTPH) loomine ÜRO Tšaadi ja Kesk-Aafrika Vabariigi missiooni (MINUCRAT) raames võivad kaasa aidata stabiliseerimisele ja püsiva rahu kehtestamisele selles piirkonnas;
M.
arvestades, et Tšaadi loodusvaradel, eelkõige naftal, on potentsiaal hoogustada majanduskasvu ja tõsta elatustaset riigis;
N.
arvestades, et laste olukord Tšaadis on murettekitav, eelkõige osaluse tõttu relvajõududes, seksuaalse kuritarvituse, tööjõuna ekspluateerimise ja haridusele kehva juurdepääsu tõttu,
1.
mõistab teravalt hukka Tšaadi mässuliste rühmituste hiljutised rünnakud ning väljendab oma solidaarsust võitluse ohvrite ja nende peredega; nõuab kohest vaenutegevuse peatamist;
2.
kutsub Tšaadi ja Sudaani valitsust üles viivitamata lõpetama igasugune toetus relvarühmitustele Dārfūris ja Ida-Tšaadis, täitma oma kohustusi tõkestamaks relvarühmitustel ühise piiri ületamist, lahendama erimeelsusi poliitilise dialoogi abil ning võtma kõiki vajalikke meetmeid praeguse olukorra stabiliseerimiseks;
3.
kutsub Sudaani Vabariigi valitsust üles järgima 8. veebruari 2006. aasta Tripoli kokkulepet;
4.
mõistab hukka Sudaani valitsuse toetuse Ida-Tšaadis tegutsevatele poolsõjaväelistele rühmitustele, eelkõige mis puudutab relvade ja transpordivahendite tarnimist;
5.
tervitab EUFORi missiooni saatmist, et tagada riigi sees ümberasustatud isikute ja põgenike julgeolek Ida-Tšaadis ja Kesk-Aafrika Vabariigi kirdeosas ning hõlbustada humanitaarabi kohaletoimetamist, kaitsta humanitaarabitöötajaid ja lihtsustada nende vaba liikumist; kutsub ELi liikmesriike üles täitma oma kohustusi saata vägesid ja eelkõige helikoptereid;
6.
väljendab sügavat muret põgenike olukorra pärast Sudaani-Tšaadi piirialal, eriti pärast Tšaadi peaministri avaldust, et riik ei saa rohkem vastu võtta põgenikke Dārfūrist;
7.
kiidab heaks komisjoni voliniku Micheli visiidi põgenikelaagrisse Tšaadis, mis andis talle võimaluse rääkida põgenike, abisaajate, kohalike kogukondade esindajate ning humanitaarabitöötajatega, et saada ülevaade humanitaarvaldkonna prioriteetidest piirkonnas, mida räsivad relvakonfliktid ja kasvav vägivald rahvusgruppide vahel;
8.
kutsub Euroopa Liitu üles suurendama oma majanduslikke, poliitilisi ja diplomaatilisi jõupingutusi koostöös ÜROga (sealhulgas sõjalise rahuvalvemissiooni saatmise võimalus), et tegelikult otsida rahumeelset lahendust kriisile, mille tagajärjel on surma saanud tuhanded süütud ohvrid, ning vähemalt minimeerida humanitaarkatastroofi Dārfūris ja Ida-Tšaadis;
9.
kutsub Tšaadi valitsust üles jätkama tõelist poliitilist lepitusprotsessi relvastatud opositsiooniga ning sõlmima uut relvarahukokkulepet, võttes arvesse Sirte kokkuleppe sätteid;
10.
tervitab Aafrika Liidu jõupingutusi kaasata konfliktipooled rahuläbirääkimistesse eesmärgiga konflikt lõpetada;
11.
mõistab hukka valitsusele rahumeelselt vastandunud poliitikute hiljutised vahistamised ning kutsub Tšaadi ametivõime üles tugevdama demokraatlikke kohtumenetlusi moel, mis hoiaks ära sellise teguviisi tulevikus;
12.
teeb presidendile ülesandeks edastada käesolev resolutsioon nõukogule, komisjonile, Aafrika Liidule, ÜRO peasekretärile, AKV-ELi parlamentaarse ühisassamblee kaaspresidentidele ning Tšaadi, Kesk-Aafrika Vabariigi ja Sudaani presidentidele, valitsustele ja parlamentidele.
