SUULINE KÜSIMUS H-0084/10
Küsimuste tunniks osaistungjärgul - märts 2010
vastavalt kodukorra artiklile 116
esitaja:
Mairead McGuinness
Euroopa Komisjonile
Teema: Põllumajandustoodete tootmisega tegelevatele väikestele ja keskmise suurusega ettevõtetele antav riigiabi
Komisjoni määruse (EÜ) nr 1857/2006 , mis käsitleb asutamislepingu artiklite 87 ja 88 kohaldamist põllumajandustoodete tootmisega tegelevatele väikestele ja keskmise suurusega ettevõtetele antava riigiabi suhtes, artikli 11 lõikes 8 sätestatakse, et alates 1. jaanuarist 2010 sõltub ebasoodsatest ilmastikutingimustest tulenevate kahjude eest hüvitise maksmine põllumajandustootjatele sellest, kas neil on kindlustuspoliis, mis katab vähemalt 50% nende toodangu müügist saadud või toodanguga seotud keskmisest aastatulust.
Kui põllumajandustootja ei ole oma saaki kindlustanud, vähendatakse talle pakutavat hüvitist 50% võrra.
Milline on artikli 11 lõike 8 staatus nendes liikmesriikides, kus ükski kindlustusandja saagi kindlustamise võimalust ei paku?
Kas komisjon võiks anda teavet liikmesriikide käsutuses olevate riskihindamise vahendite kohta, eelkõige nendes liikmesriikides, kus põllumajandustootjatele kindlustustooteid pakutakse, ning selle kohta, kui suurt kindlustuskaitset kindlustustoodete kaudu pakutakse ja kuidas neid tooteid rahastatakse – kas seda teeb riik, põllumajandustootja või mõlemad ühiselt?
ELT L 358, 16.12.2006, lk 3.
