P6_TA(2009)0340
Soovitus komisjonile kaebuse 185/2005/ELB osas
A6-0201/2009
Euroopa Parlamendi 5. mai 2009. aasta resolutsioon Euroopa Ombudsmani eriaruande kohta Euroopa Parlamendile seoses tema soovituse eelnõuga Euroopa Komisjonile kaebuse 185/2005/ELB osas ( 2009/2016(INI) )
Euroopa Parlament
, –
võttes arvesse Euroopa Ombudsmani eriaruannet Euroopa Parlamendile;
–
võttes arvesse EÜ asutamislepingu artikli 195 lõike 1 teist lõiku;
–
võttes arvesse Euroopa Parlamendi 9. märtsi 1994. aasta otsust 94/262/ESTÜ, EÜ, Euratom ombudsmani ülesannete täitmist reguleeriva korra ja üldtingimuste kohta EÜT L 113, 4.5.1994, lk 15.
, eriti selle artikli 3 lõiget 7;
–
võttes arvesse Euroopa Liidu põhiõiguste hartat, eriti selle artiklit 21;
–
võttes arvesse Euroopa hea haldustava eeskirja, eriti selle artikli 5 lõiget 3;
–
võttes arvesse kodukorra artikli 195 lõike 2 esimest lauset;
–
võttes arvesse petitsioonikomisjoni raportit ( A6-0201/2009 ),
A.
arvestades, et vastavalt Euroopa Kohtule on Euroopa Liidu põhiõiguste harta artiklis 21 sätestatud ealise mittediskrimineerimise põhimõte ühenduse õiguse üldpõhimõte;
B.
arvestades, et vanusel põhinev erinev kohtlemine on ealine diskrimineerimine, välja arvatud juhul, kui selline erinev kohtlemine on objektiivselt põhjendatud ja selle saavutamiseks kasutatud vahendid on asjakohased ja vajalikud;
C.
arvestades, et ombudsmani arvates ei põhjendanud komisjon üle 65-aastaste vabakutseliste abikonverentsitõlkide erinevat kohtlemist asjakohaselt ning jätkab nende töölevõtul endist poliitikat;
D.
arvestades, et ombudsmani arvates on see haldusomavoli juhtum;
E.
arvestades, et Euroopa Parlamendi kui Euroopa Liidu ainsa valitud organi ülesanne on tagada ja kaitsta Euroopa Ombudsmani sõltumatust tema kohustuste täitmisel Euroopa kodanike ees ning jälgida tema soovituste rakendamist,
1.
toetab Euroopa Ombudsmani kriitilisi märkusi ja tema soovitust seoses komisjoni töölevõtupoliitikaga üle 65-aastaste abikonverentsitõlkide puhul;
2.
kutsub komisjoni üles muutma oma praegust poliitikat, mille raames on keelatud üle 65-aastaste abikonverentsitõlkide töölevõtmine; on siiski arvamusel, et kõnealuse juhtumi asjaoludel ei ole hüvitis õigustatud;
3.
märgib, et Euroopa Parlament võttis pärast ombudsmanilt sarnase soovituse eelnõu saamist viivitamata meetmeid oma töölevõtutavade muutmiseks üle 65-aastaste abikonverentsitõlkide puhul ning tõlgendas kohaldatavaid eeskirju viisil, mis ei põhjusta diskrimineerimist;
4.
on arvamusel, et kohaldatavate eeskirjade muutmine ja ealise diskrimineerimise kaotamine töölevõtmisel ei pane ELi institutsioonidele mingit kohustust palgata üle 65-aastaseid abikonverentsitõlke, kuid sellise muudatuse rakendamisega viidaks komisjoni eeskirjad kooskõlla Euroopa Liidu õiguse üldpõhimõttega; on lisaks seisukohal, et arvestades teatavaid ametlikke keeli valdavate tõlkide nappust, suurendaks see institutsiooni võimet tagada parim võimalik teenus, nagu see on leidnud kinnitust Euroopa Parlamendi puhul;
5.
kutsub komisjoni üles tegema Euroopa Parlamendiga koostööd abikonverentsitõlkide ja muu personali töölevõtmisel kohaldatavate eeskirjade läbivaatamisel, et tagada mis tahes diskrimineerimise vältimine;
6.
teeb presidendile ülesandeks edastada käesolev resolutsioon komisjonile, nõukogule ja Euroopa Ombudsmanile.
